text:
老婆大人提出一條問題:「你寫乜鬼愛情電影?人哋叫『言情電影』呀!」其實筆者認為,「愛情電影」同「言情電影」係有小小分別嘅.「言情電影」純粹描寫男女關係兜兜轉轉,浮沉於幻得幻失之間.而「愛情電影」就會加入其它元素,只要大橋係以愛情為主就可以,所以好多時侯同其它片種嘅分界變得矇糊.但係無所謂,因為重點永遠都係套戲好睇就得喇!
其實筆者年輕時都係愛情電影嘅粉絲.不過就有一個幾奇怪嘅偏好,就係鍾意睇悲劇.最好結局仲係陰陽分隔,慘到無倫.如果計埋以前嘅港產片,筆者首選電影一定係林嶺東導演,譚詠麟主演嘅《陰陽錯》!好多人列佢入恐怖片系列,但筆者絕對覺得呢部係愛情片.人鬼戀做主線,到最後仲要打到隻女鬼魂飛魄散,再塞番個八婆女朋友俾你過世,呢下真係寧願魂飛魄散嗰個係自己.
其實當年譚詠麟仲主演咗唔少愛情片,好似《君子好逑》,《花仔多情》……一直去到《用愛捉伊人》同《雙城故事》,睇落都幾多,但係點都好似唔夠經典.論到經典,大家一定記得《新不了情》.一個失意音樂人劉青雲,鍾意咗個身患绝症嘅女仔袁詠儀,又浪漫又慘情,當年好多觀眾睇到喊唔停.再數落去要數到陳可辛導演嘅《金枝玉葉》,男女性別錯摸嘅愛情故事,説穿咗其實只不過係《梁祝》現代版,最大分別都不過係有個Happy Ending.仲有數唔完咁多佳作,一次講唔晒.
到2000年,杜琪峯同埋韋家輝拍左一部由劉德華,鄭秀文主演嘅《孤男寡女》.用都市辦公室男女關係,拍出一部富香港都市現代感嘅愛情喜劇,可以堪稱為另一經典.
跟著杜,韋二人再沿用兩位演員拍出《瘦身男女》,綽頭係取材於城市熱話──「減肥熱」.到了2002年,有鄭秀文同劉青雲主演嘅《我左眼見到鬼》,雖然錯摸玩到見鬼咁誇張,但係到最後穿橋一刻就真係非常窩心.再下一城嘅有2003年賀歲電影《百年好合》(鄭秀文,古天樂),呢套戲睇到古天樂嘅喜劇感.市場上又靚仔又會演喜劇嘅唔多,古生絕對可以同梁朝偉一鬥.同年杜,韋二人改編插畫家幾米嘅書拍出《向左走.向右走》,由金城武加梁詠琪主演,劇情將緣份,錯摸,浪漫地提升到另一境界.杜,韋二人當年真是令人驚喜不斷,之後兩人開始減少合作,再出擊應該係2011年嘅《單身男女》(Don’t Go Breaking My Heart).
筆者記得睇完呢套戲後,「回塘」呢兩個字不斷喺腦海裡面浮現!雖然套戲唔可以話好差,但係都稱唔上係好!古天樂,高圓圓,吳彥祖,兩男一女加埋等於得個「嬲」字.戲裡面既三角關係唔吸引,古天樂痴心得黎但係又控製唔到對其他女性既渴求;吳彦祖專一得黎但係溝女既橋明顯又低古天樂幾班,最慘係唔明高圓圓有咩咁值得呢兩個男人死命咁追?雖然戀愛鬥爭場地由辦公室進化到大廈既玻璃幕牆.可惜感人場面去得唔夠盡.例如古天樂同高圓圓表白嗰場戲:古用手機播出以前偷拍高圓圓既片段,跟著同高講其實鍾意咗佢好耐,點知一班性感女郎突然係古天樂面前出現,古天樂鼻血直噴,高圓圓嬲到立刻走人.本來浪漫完攪笑係幾好,但係整場戲節奏太快,令到力位去咗噴鼻血度,浪漫感覺瞬即大減.另外古天樂「書裡藏戒子」條橋雖然好正,筆者睇既時候都有點感動.點知結局高圓圓揀咗吳彥祖,攪到之前既鋪排好既嘢好似突然間無曬方向.最後雖然有好多女性觀眾都大讚結局,覺得揀個穩陣既,點都好過揀個花心既,但係筆者始終覺得睇完個Ending之後好唔舒服.
後來,杜,韋二人製作咗古天樂,鄭秀文主演既《高海拔之戀2》,筆者睇完之後無咩詳細印象,只係記得腦裡響起過四個字:「回忍晒塘!」.到左2014年,杜,韋二人推出《單身男女2》(Don’t Go Breaking My Heart 2),講真,睇之前筆者真係有少少「拗底」,上集都唔係咁吸引,仲拍下集?唔係回磄回到咁呀?會唔會悶爆㗎!?
點知,睇完真係要拍手掌!
韋家輝既無敵編劇手法返晒黎,恨恨地將喺第一集裡面建立既角色關係徹底顛覆,感覺就好似睇完當年韋生喺無記拍既經典劇集《大時代》,再立刻睇韋生喺亞記拍既《世紀之戰》咁.上,下兩集角色關係完全逆轉,古天樂雖然表面花心,但內裡卻痴情到極點;上集決絕下嫁吳彥祖既高圓圓原來內裡重係心大心細既,到咗結婚嗰日再黎個誇爆搶親.頂!搞到支持上集班穩陣派既女人小聲四起,但筆者絕對支持,起碼夠膽夠癲!仲有今集用咗上集唔起眼既劇情,超級浪漫!其中有段講到古天樂不斷失眠,惟有一次又一次爬水渠上去高圓圓既舊居,將當日偷拍高圓圓既片段重播又重播,睇完先至瞓到.如果觀眾對第一集印象唔深既話,必定立刻搵出黎重溫.
不過《單身男女2》都有敗筆之處,唔知係唔係因為要計算市場需要,所以加入楊千嬅同周渝民,搞到套戲有啲亂.如果呢個篇幅描寫加返落古天樂同高圓圓身上,應該會立體好多.最後睇完《單身男女2》既總結:杜生,韋生,唔再回塘喇!如果佢哋可以放開對商業上面既期望,必定可以再俾更多驚喜觀眾,繼續沙膽繼續癲!


c: text/html

text:
舊老細之前係澳洲返左香港探我地,臨走前送左份叫做Rory’s Story Cubes既禮物比阿囡.開黎玩發現都幾得意可以講下.
個玩具係咩樣?
呢個玩具其實好細盒:
打開入面,原來係9粒骰仔:
拎出黎睇,每粒骰6個面都印左唔同既公仔,所以一共有9 x 6 = 54個唔同既圖案:
點玩法?
個玩法好簡單,每個人擲晒9粒骰仔,然後用擲出黎果9個圖案黎作一個故事.可以睇下official website既示範:
除左呢個最standard既玩法,個官網度仲列出另外幾種玩法.例如呢個好啱男仔玩既創作超級英雄故仔:
- 每人擲3粒骰,用骰到既圖案形容你既超級英雄有咩超能力
- 跟住每人擲晒9粒骰,以你啱啱作果個英雄黎作一個故仔
- 跟住再擲晒9粒骰,今次作一個超級壞蛋;講下佢有乜超能力,同埋點解佢會有呢個超能力
仲有…好多套骰ga!
睇完個website發現原來我呢套只係其中一套骰,原來…仲有好多套骰ga:
我果套叫做Story Cubes Voyages,顧名思義d骰既圖案係關於探險既;原本既仲有紅色既最原始版,同埋藍色既Story Cubes Action – 入面既圖案多數係動詞.佢地就梗係建議你買晒3套可以作到個好完滿既故仔啦.
不過更攞命既係…佢竟然係有幾個叫做Story Cubes StoryWorlds既特別版 (係,特別版仲多過普通版)! 分別有Batman,姆明,賓尼兔,Scooby Doo仲有Doctor Who.
大家睇下Batman呢套係咪好吸引呢….
如果佢出成套Avengers…咁個荷包咪好大鑊…
係邊度買同幾錢?
因為係人送既,所以其實唔知係街邊度有得賣.不過係個official website度見佢都係10 – 12英磅,圍返百零蚊港紙一套度啦.大家都可以上網搵下,見一d網上書店都好似有得賣.
當然呢個價錢買得9粒骰抵唔抵見仁見智,但係呢個game又得意 (同埋可以好攪笑),又可以訓練下小朋友創意;買套返黎比小朋友係屋企同大家講下故仔,又或者約埋同學一齊玩應該好襟玩! (或者大人當party game都唔錯…)

robotstxt: allowed

filter: keep


text:
「籃球」
唔知有幾多人睇過「男兒當入樽」?應該咁講,而家仲有幾多後生仔女依然睇漫畫?我哋成長嘅年代,基本上係漫畫不離手嘅年代.當然而家可以上網睇或者用手機程式睇又得,只不過同拎住一本實實在在嘅漫畫嘅感覺係好唔同.而中學時期大部份人都會打籃球,而「男兒當入樽」就好自然成為大家追捧嘅漫畫之一.當然仲有動漫啦!記得試過一口氣由頭到尾一次過睇晒成套動畫!
「遊戲」
有睇過「男兒當入樽」嘅朋友就一定會記得櫻木花道啦!上年蘋果日報亦曾經用佢做咗一個好特別嘅頭版!點解會無啦啦講起「男兒當入樽」嚟套漫畫?原因係因為近日出咗佢嘅手機遊戲,導致我哋嚟班中年人士再一次勾起童年回憶!你今日玩左未?想信大家第一時間就當然係想快啲集齊湘北嘅所有主角啦,有櫻木花道又點少得流川楓,三井壽,宮城良田同赤木剛憲呢?
「故事」
如果你無睇過「男兒當入樽」嘅話,其實係講述一個籃球門外漢櫻木花道為咗追女子,因而誤打誤撞咁入咗「湘北籃球隊」,最後櫻木發現自己慢慢鍾意咗籃球,最後視籃球為生命嘅故事.當然好笑之餘亦都因為我哋個年代真係個個都會打籃球,一聽到的音樂就已經知道係「男兒當入樽」嘅主題曲,搞到而家有少少衝動再一次重溫呢套經典嘅漫畫!


text:
Jerry, Deep Technology Ltd 投影機專門店(@deeptechshop)
「劏場」的生存技巧 全靠網店帶旺人流?
香港舖租昂貴係人人都知嘅事實,小店要開鋪創業好多時候只可以選擇小商場中的迷你舖位,俗稱「劏舖」.但係,劏場嘅商戶經常面對人流不足嘅問題,售賣電子產品嘅 Jerry 亦係其中一個,但佢卻搵到喺劏場突圍而出嘅辦法 —- 於Carousell經營網店.我地即刻睇下Jerry點樣善用Carousell同旋轉商店令自己嘅生意蒸蒸日出.
店主 Jerry 主要售賣投影產品,佢嘅實體店位於深水埗嘅其中一個小商場.佢表示,因商場門口比較隱蔽,平日人流少,所以大多數嘅商戶都會靠網店去宣傳,從而吸引客流到實體店.
而Jerry 一開始選擇咗以Carousell作為開網店嘅平台.佢早係喺2015年開始用Carousell,佢選擇Carousell係因為平台完全免費,非常適合作為拓展網店嘅第一步;同時,使用Carouell幫到佢自己嘅實體店做宣傳,增加曝光率,成功將生意帶到店鋪.
升級旋轉商店令網店實體店更上一層樓!
加入Carousell之後,眼見網店及實體店嘅生意皆有增長,所以 Jerry 係半年前更決定付費成為旋轉商店.佢表示,旋轉商店入面嘅功能令佢嘅網店望落更加專業,能帶俾顧客更多信心.例如紫色鑽石徽章,令客人立即知道自己係Carousell上嘅優質商戶;商務版仲可以自已設計封面照片,突顯店鋪特色.Jerry更同我地講:「升級商務版之後,我嘅實體店人流增加咗3至4成,生意每個月都keep住有增長.網店入面嘅查詢比起未升級之前,更加多左2至3倍.」
Jerry特別推介旋轉商店嘅宣傳工具,包括「泵」同「熱門推廣」,佢認為呢啲工具嘅宣傳效果對生意有好大幫助,唔單止令佢多咗點擊率及3倍查詢量;同時帶多咗人流去佢嘅實體店.
至於問到Jerry有冇成功小貼士分享俾其他商戶,佢就建議商戶係上架產品嘅時候,產品嘅封面照片要盡量顯示到所有細節,令到客人一目了然,咁樣以令顧客更有信心購買,令宣傳效果更有效!


text:
小編都唔明,我呢啲節儉持家嘅女子,點解積蓄都可以分文不長,2-3個月買一次衫,一個唔覺意就將辛辛苦苦蓄返嘅積蓄洗晒,呢啲痛苦真係,唉!明嘅就明.
為咗守住自己嘅荷包,小編不時都會上淘寶買衫,加上呢排人仔平返就更加買得過!不過有時中伏要退換都好麻煩,有時因為懶得退都浪費晒D錢.今次小編就同大家分享下小編同朋友買過,質量OK又平嘅淘寶店同單品,同各位姐妹著住新衫共患難.
每日都上新嘅平價白搭女裝
小編自己上親淘寶都會忍唔住Click入去睇下今日有咩新貨,上新速度快,而且好平,質量對得住價格.
小編推薦單品:
今年必備嘅高腰褲,著上去即刻視覺增高20cm!仲要包住個肚,超級顯瘦!
呢幾年大熱嘅工人褲,個Cutting著上去都唔會好肥,而且顏色洗水都好好睇!
店如其名的甜美清新氣質100分
哈哈,又係一個朵字開頭嘅小店,小編最近先係佢度買過衫!佢賣嘅衫比較有氣質,不過收到要自己燙一燙,質地都OK架!另外佢好鐘意襯好一套有搭配套餐,唔識襯成套買最方便!
小編推薦單品:
荷葉邊A字裙,百搭顯瘦流行細節集於一身,而且好有氣質,A子裙仲可以遮大脾添!
秋季新款2018韩版学生百搭宽松显瘦牛仔背带裙 ¥59.00
不知不覺個暑假得返二十幾日,夏天已經過左一半,初秋單品都出黎啦!3隻色都好易襯,咩身形都著得,小編最想要就係姜黃色!
肥妹仔都唔洗怕,淘寶都有野岩你!
邊個話肥妹仔好難買衫?淘寶上面其實好多專賣大碼女裝嘅鋪頭,係減肥成功之前都可以做一個靚靚肥妹仔!
小編推薦單品:
黑白格好有文青Feel,大裙擺仲可以遮晒D肉肉,而且冇分季節都可以穿著!佢標榜200斤內都著得落!幾肥都可以買!
打打下發現小編就著緊呢條裙! 小編今年真係好喜歡黃色啊!今年大熱嘅格仔裙,入面仲好貼心咁加咗打底褲,唔怕會走光!佢由中碼到加加加加大都有,好齊碼,呢間鋪頭真係肥人恩物!
型格個性女孩穿搭
呢間鋪頭都幾韓風,小編買咗幾次,品質都幾令人滿意,唔會覺得係淘寶貨,而且佢嘅連身款都幾有型,是但著個涼鞋踢個拖就出得門口,岩晒懶到出汁嘅小編我.
小編推薦單品:
前面睇上去簡單俐落,玄機係背面嘅大露背!背殺技能GET!仲要39人仔咋,好抵啊!
如果背殺唔合心意,呢條就可以收埋個背啦!寬鬆嘅設計任何身型都友好,2隻色各有不同味道.
其實淘寶真係好多平靚正衫賣,官方集運都好方便,只要用心睇清楚細節,睇下評價同買家秀,買到心水靚衫一啲都唔難架!下次再同大家分享其他淘寶好店啦!


text:
講到最近原宿嘅話題甜品店,就一定有呢間來自倫敦嘅「AnyWhere Door」,因為招牌cone shot玩法多多,用嚟放咖啡又得,茶又得,甚至係朱古力,牛奶,威士忌,雪糕等通通都得,大人氣嘅綿花糖雪糕更加係又靚又好食,成巧吸引充滿少女心嘅女士們買嚟影相呃like!
店內嘅裝潢以白色為主,簡潔清新,同綿花糖雪糕嘅形象非常之夾.由於店內不設座位,所以強烈建議大家過嚟食完雪糕先去行街,免得行攰咗入到嚟都冇地方可以坐低休息吓.
Cashier前面有個牌仔寫住如果喺line或instagram有follow佢地,就會有special disccount,大家識做啦!
cone shot由size,cone嘅種類,要咩toppings通通都可以自己揀,加¥50仲可以食埋自家製軟雪糕,貪心啲不妨加多幾款toppings,創造獨一無二嘅甜品!menu上有英文對照,唔識日文都唔使驚唔識揀.不過萬一真係唔知點揀都唔緊要,可以直接order「Cotton Candy Ice」,除咗要自選2款toppings之外,雪糕同綿花糖嘅味道都會幫你配好.
啲cone好colorful,一共有朱古力脆脆,綿花糖朱古力,焦糖果仁,花生餅乾,焦糖白朱古力5種味道,而toppings亦有芒果粒,紅莓粒,唔同味道嘅爆谷等8款選擇.
呢個就係冇加雪糕做topping嘅cone shot,個設計好明顯就係叫大家一定要加軟雪糕,所以唔好吝嗇¥50,加吧!
「Cotton Candy Ice」係AnyWhere Door嘅新作,最大特色係cone上面一大團嘅綿花糖!提提大家,由於綿花糖同雪糕都溶得極快,所以大家喺等餐嘅同時可以先搵定靚背景,等攞到雪糕就可以快快手影,影完即食,否則唔止綿花糖會開始縮水,仲會溶到一手都係.
除咗上面兩款,店內仲有多款甜品等住大家發掘,好似呢個半溶Tiramisu都係極品推介!
Anywhere Door 原宿店
地址:東京都渋谷区神宮前3-27-15 FLAG 1F
電話:03-6721-1995
營業時間:11:00~19:00
休息日:無
官網: anywheredoor.jp/index.html
資料來源:Retty


text:
九龍塘站
九龍塘站(粵拼:gau2 lung4 tong4 zaam6;英文:Kowloon Tong Station)係港鐵其中一個車站,響九龍城區九龍塘多福道,添福道同沙福道交界,深水埗區又一村又一城東面,係東鐵綫同觀塘綫重要嘅鐵路轉車站之一.
喺兩鐵合併前,呢個站曾分別由九廣鐵路公司(九鐵公司)同埋地鐵公司管理;而喺2007年12月2號兩鐵合併後,九龍塘站嘅九廣東鐵部份,由九廣鐵路公司租畀港鐵公司做鐵路營運之用,並合併成同一個車站管理.
九龍塘站服務九龍塘同埋佢嘅設施,包括又一村,又一城,香港城市大學同埋香港浸會大學.
車站結構[編輯]
車站樓層[編輯]
車站大堂[編輯]
九龍塘站共設有3個地底大堂,其中東鐵綫用北面以及南面大堂,兩者都有轉乘通道連接喺沙福道地底嘅觀塘綫大堂.自兩鐵合併後,原本獨立運作嘅東鐵綫北面大堂,南面大堂同埋觀塘綫大堂嘅轉乘通道劃分成收費區連接,令轉車乘客唔使用閘機轉車.現時設立一條非收費區通道,方便乘客來往東鐵綫北面大堂同埋觀塘綫大堂,但原有觀塘綫大堂嘅非收費區一分為二,乘客喺站內唔可以喺「B出口同C出口」,「A出口同E出口」同埋「D出口」之間相互直接貫通,需要途徑地面通道或入閘往返兩端非收費區.
車站商店及自助服務[編輯]
九龍塘站內提供不同類型嘅商店畀乘客買嘢或食嘢,例如有7-Eleven便利店,OK便利店,餅店以及恒生銀行等服務,所有商店主要分佈喺觀塘綫大堂,東鐵綫北面大堂同埋南面大堂嘅收費區內.此外,喺東鐵綫H出口及G出口亦設有幾間商店.由於港鐵收費區入面唔准食嘢,因此大部份食肆都唔喺收費區入面.
此外,九龍塘站亦有唔少自助服務設施畀乘客用,包括匯豐銀行,恒生銀行同埋中銀香港嘅自動櫃員機,自動售賣機,自動照相機等.車站內更設有香港郵政郵箱以及「iCentre」免費上網服務設施,方便乘客喺車站內寄信同埋上網.車站更設有「e分鐘着數」機,畀乘客登記為港鐵友禮會會員,查閱積分,換領獎賞同埋買互聯網用代幣同埋點數卡.
車站月台[編輯]
九龍塘站觀塘綫月台位於沙福道地底,設有1個島式月台,並裝有月台幕門.而東鐵綫則設有兩個地面側式月台,同觀塘綫月台成直角排列.乘客轉車需要通過大堂及轉乘通道.
東鐵綫月台更提供通往地面嘅直接出口(H出口喺東鐵綫1號月台,G出口喺東鐵綫2號月台),喺非收費區設有售票機及客務中心,乘客唔使通過大堂就可以直接到達月台.
出入口[編輯]
觀塘綫大堂[編輯]
- A - 浸會醫院
- A1 - 沙福道
- A2 - 大學會堂,安菲爾國際幼稚園,浸會醫院,香港浸會大學,香港專業教育學院李惠利分校,聯合道,添福道,窩打老道
- B - 沙福道
- 佛教慈濟香港分會,中國神學研究院,第一城城巴專綫,啟思幼稚園,德雲道,根德道,九龍塘學校(中學部),九龍真光中學,省善真堂,森麻實道,沙福道,真光里
- 設有失明人士引導徑往返地面
- 佛教慈濟香港分會,中國神學研究院,第一城城巴專綫,啟思幼稚園,德雲道,根德道,九龍塘學校(中學部),九龍真光中學,省善真堂,森麻實道,沙福道,真光里
- C - 又一城
- E - 教育局九龍塘教育服務中心
東鐵綫南面大堂[編輯]
東鐵綫北面大堂[編輯]
東鐵綫2號月台(地面)[編輯]
東鐵綫1號月台(地面)[編輯]
- H - 香港城市大學
- 香港城市大學,又一城,香港生產力促進局大樓,創新中心,達之路
鄰接車站[編輯]
接駁交通[編輯]
- 九巴
- 城巴
- 22
- 新巴
- 702
- 過海隧道巴士
- 103,170,182,N170,N182,N373
- 專線小巴
利用狀況[編輯]
九龍塘站目前係成個港鐵系統入面第五繁忙嘅車站.由於九龍塘站係東鐵綫同觀塘綫唯一一個轉車站,由朝到晚都有大量新界東部,北部同市區嘅居民喺呢度轉車往來市區同新界.加上車站周邊學校林立,香港城市大學,香港浸會大學同香港專業教育學院都喺附近,所以喺返學放學時間都非常繁忙.車站旁嘅大型購物商場又一城,亦為個站帶嚟唔少人流.以前原地鐵及原九鐵嘅收費區未合併之前,更有唔少非乘客取道車站大堂來往窩打老道一邊同又一城一邊,但收費區合併後呢啲人流需要改用車站外嘅地面通道及行人天橋.2009年8月16號後,由於尖東站變成西鐵綫中途站,原本可以搭東鐵綫直達尖東站嘅新界東乘客,要喺紅磡站轉西鐵綫先可以去到尖東站,令部分北區居民改用本站過海,相信人流亦因此而有所增加.
此外,因為東鐵綫係唯一嘅過境鐵路綫,有唔少乘客取道九龍塘站轉東鐵綫到羅湖或落馬洲過境前往深圳.
車站歷史[編輯]
修正早期系統[編輯]
前地鐵部分嘅九龍塘站響1979年10月1號隨修正早期系統石硤尾至觀塘段通車而啟用.由於當時九廣鐵路(英段)重未電氣化,現名香港城市大學嘅香港城市理工學院又未成立,嗰個站喺地鐵通車初期人流較為冷清,當時嗰個站最大客源係來往沙田居民以及喺廣播道返工嘅人.
九鐵電氣化[編輯]
隨住九廣鐵路(英段)電氣化完工,前九鐵部分嘅九龍塘站亦於1982年5月4號啟用,九龍塘站建立目的係作為連接前地鐵系統嘅轉車站.及後沙田,大埔同埋北區嘅新市鎮開發,唔少市民都紛紛搬入新市鎮,用九龍塘站嘅人越來越多,並開始出現飽和.九鐵分別喺1995年及2004年為車站進行改善工程.
全新嘅九龍塘轉車通道工程由九鐵同地鐵合作,2001年8月開始起,並喺2004年4月15號正式啟用,並分別配合兩鐵九龍塘站嘅改善工程.通道總長60米,由九鐵月台行去地鐵站只需約90秒,比以前大概快半分鐘.搭東鐵轉地鐵嘅市民,可以由往紅磡方向列車嘅第2卡位置,直接經新通道到達地鐵站,避免出現第5卡出口過分擠迫,當時當局預計會有3成轉車乘客選用新通道,即7000人次,可足以應付未來15年嘅需求.新通道亦設有多間商店.擴建計劃,除咗轉乘新通道外,重整多一個新大堂,面積約1,800平方米,以及喺多福道增設新出口,成個工程耗資2.8億元.
地鐵方面就耗資1億幾萬元擴建九龍塘站大堂以及提供相關嘅新設施,包括喺近D出入口嘅大堂裝置12部出入閘機,1部闊閘機,以及喺轉乘通道增設4間商店.此外,喺該站E出入口亦增設一部畀乘客用嘅地面升降機,預備將來接連位於交通交匯處上嘅教育署辦公大樓.
同時,新轉乘通道亦裝上一幅叫做「8乘8」嘅巨型壁畫,係地鐵車站藝術建築計劃嘅項目之一.嗰幅由12塊玻璃搪瓷板組成嘅壁畫係由本地著名藝術家李秉罡先生以電腦繪畫設計,創作意念源自中國古典書籍《易經》.
尖沙咀支綫[編輯]
自九廣東鐵尖沙咀支綫喺2004年10月通車後,九龍塘站嘅轉乘人流得以分流到東鐵尖東站.因為尖東站只能方便去九龍南部及香港島嘅乘客,未能惠及往返九龍東西部嘅乘客.加上轉乘時間較短(尖東站轉荃灣綫要行5-10分鐘),車費較平等原因,唔少乘客繼續喺九龍塘站轉東鐵綫.當九龍南綫喺2009年8月16號通車之後,原本可以搭東鐵綫直達尖東站嘅新界東乘客,要喺紅磡站轉多次車先去到尖東站,令本站嘅轉乘人流增加番.
H出口-又一城地面出口,連接兩鐵合併前九廣東鐵1號月台


text:
青年A係一個好上進的青年,佢響暑假真係做到冇停手.邊個叫佢去做嘢,二話不說,幾少錢都肯做.其實香港有好多唔同階級之青年,真係好抵得諗,只係成年人,無論邊一代,都覺得一代不如一代之嘛.
話說青年A同一班同樣好似好上進之青年,幫一個專業團體之水運會做義工,幾嚿水車馬費做成日.呢啲嘢,我青年之時真係唔會做,因為我後生時,家貧拾薪為竹,真係拾薪都可能多錢過去做專業團體之義工.青年A負責之事,唔簡單㗎,佢係去幫手做水運會,不過參加水運會嗰啲唔係家長,而係家長之仔女而已.都係嗰啲專業團體會員活動之嘛.
青年A話,話說比賽好多項目,鼓勵為主,有啲項目得三兩個人參加,個個有獎牌,志在開心加鼓勵,不過,唔係個個都係咁樣諗,有家長見到個仔女表現唔得,於是又突然親自落水幫手,結果拿咗金牌.佢話,其他家長見到咁樣犯規都得,仲要攞埋金牌,於是個個家長有樣學樣,都咁樣做.
我同青年A講,少年,你太年輕了.少壯不競爭,老來無運行.呢啲比賽,最重要係有獎牌同埋影相,將來有用,例如整portfolio報大中小學.如果依家唔去爭金牌,刺激唔到青年之鬥心,將來佢地點樣突圍而出呢?畀著我,一早就跳落水衝金牌啦,仲使乜客客氣氣?萬一將來因為攞唔到金牌,個portfolio輸畀人,細路入唔到心儀學校,呢個仇,點報呀?
青年A真係太年輕了,佢叻到IB爆燈又如何呢?
教授A平日埋首研究,今日忽然約食飯,原來係好心忠告,指我未來之康莊大道.其實大道理多聽無妨,而且佢就退休,已經去到人生之最高層次.傾傾吓,傾到佢啲仔女,劍橋啦,帝國學院啦,個個響度讀緊博士,擔子唔輕?係㗎,不過都拿到獎學金.資優嗰個,十六歲已經入劍橋,依家第二年博士生,應該二十幾歲會拿到博士.港姐?響佢巴西拍嘢嗰時,真係叻嗰啲,衝博士了.
有教授A呢種猛人,又真係要知道佢教育子女之心得.聽完之後,知道自己係冇嗰種心力腦力儲錢力及投資力,真係只有食力──響canteen食餐勁咁樣.老實講,呢類響國際上有聲譽之實力派教授,點會寫書印書搞簽名會講佢點樣栽培細路呢?佢地嗰代人,好謙厚嘅.我同佢講開,以前我論文老師講過,攞咗博士學位,就係拿咗全球工作之入場券,冇嘢好得過呢樣嘢呢?只有博士(Ph.D.,唔係專業博士或者響邊處讀番嚟嗰啲)先至係有咁嘅可能.不過,依家成個美帝都係Ph.D.,佢地失業率高過國家平均失業水平,讀咁多又如何呢?
教授A桃李滿門,細路又劍橋,又有獎學金,我估我都係要去馬會——整張六合彩試下,邊有咁多錢呀?
後日就係立法會選舉.我唔睇民調.我只係例牌嗰句:記得投票.


text:
我地一開始打算移民果陣,原本都諗住用最傳統既方法,一炮過咁將所有物資放哂入箱然後成個貨櫃咁寄去外國.
老婆問過唔同既搬運公司,搬二十五個大紙箱過加拿大,盛惠18000蚊港紙.你可能覺得呢個未必係一個大數目,不過老婆問左一個問題:
「乜我地有咁多野要寄走咩?」
於是,老婆就開始左我地既漸進式moving plan.
Step 1:Inventory List
老婆第一件事就係用Excel整左個Inventory List,並且將我地既物資用以下方法分類:
- 唔要既野
- 可以送俾親友既
- 可以送俾有需要既人或recycle既
- 要既野
- 可以提早寄去加拿大既
- 要跟身同我地一齊去加拿大既
呢個inventory list老婆會不斷更新,每日佢會係屋企唔同地方度檢閱我地既物品,然後update呢個list.
Step 2: 送走唔要既野
第二步老婆就開始將「唔要既野」送出去俾人.
老婆既物件捨棄theory係:如果冇用過或者少用既,即係我地發揮唔到件野既作用,就應該送出.所以佢同兩個小朋友講:「好似Toy Story果啲玩具咁,你收埋又唔玩佢地,佢哋仲唔開心㗎.不如送比有需要嘅人,咁收到既人同啲玩具都會好開心囉.」
每次老婆執完啲玩具諗住送出去既時侯,佢兩隻野都異口同聲話要keep,但轉個頭又係放左係度無玩過.老婆於是又諗左一個好scientific既方法:如果佢地講唔出邊個送既,佢就會送果樣野出去.
至於屋企既其他用品都係根據呢個原則送出,例如餐具,電器同埋傢俬,老婆除左問朋友,就喺啲唔同既環保谷度問有無人要.幸運地,原來呢啲谷都好活躍,而且好多都係一啲有心人真係拎黎幫助有需要既人,所以老婆送出去果時都好放心.
就係咁,我地屋企既野每日逐少咁減少.去到後期我地真係得返張小朋友枱仔圍埋坐凳仔食飯,稱得上「家徒四壁」.
Step 3: 寄走要但又短期唔駛用既物資
我地將可以俾既俾,送既送,清哂我地要送走既野.老婆跟住就開始group返我地要寄走既物資,而亦都係喺呢個時侯,我地要決定搵唔搵公司幫我地搬.
我地送完大部野出去之後,剩返既都係一啲我地覺得係加拿大比較難買到既野,例如一啲中文版玩具,中文書.其餘既就係個人物品,例如人地送既紀念品,或者佢地細個拎過既奬 – 唔知好彩定唔好彩,唔係好多……
老婆睇住個list,預計大約6個箱就可以寄哂我地既野了,所以我地決定自己寄.老婆唔知係邊度搵啲紙皮箱出黎,然後將一啲應該到埗後幾個月都唔駛用既野pack箱,再拎去郵局度寄返加拿大.
不過問題又黎了:每一次我地問阿囡有啲乜野要寄,佢每一次都話無,但隔日又拎一大堆野出黎.另外,因為知道呢邊都無乜機會學中文,所以老婆忍唔住又買多啲中文書同埋啲練習過黎加拿大.原本減少左既list又慢慢加返啲野上去.
結果寄下寄下,我地由當初預既6箱變成寄左12箱,成件事個價錢大約係8000幾蚊港紙,船期大約2 – 3個月.如果你計返數,其實同搵公司搬差不多,不過因為搬運公司果18000係minimum charge,我地用唔著咁多,所以我地個case感覺自己搬化算少少.
Step 4: Pack跟身物資落隨行行李
處理完可以寄既物資,終於入直路pack我地返加拿果程機帶既行李.呢一批物資基本上都係一啲要跟身既物資,例如我地啲文件,電腦,係香港仲著緊既衫褲鞋祙,仲有Covid19 限定 – 口罩 + 洗手液.
講真,其實呢件事真係好花時間.我地有十幾個喼,我見老婆每日都拎佢地出黎好似砌puzzle咁將啲野fit黎fit去,因為又要放到,又唔可以超重;去到臨出發果晚,我地都仲係度攪緊啲喼.如果唔係話佢有鋪執野癮,我諗會痴線.至少我會.
總結
經過左2 – 3 個月既努力,我地漸進式地將我地成屋既所有野全部處理好.偶然喺清理啲舊物件時翻起一張舊相,我細個既一份功課,我地都可以一齊笑返一餐.或者呢個唔係一個最efficient既搬家方法,不過對我地黎講,同時係我地慢慢同香港,同過去say goodbye既一種方式.
而個前提係:你要有一個好鐘意執野同Excel既老婆或者老公.


text:
Snoopy係我哋童年時既卡通偶像, 佢最風光個次都算係McDonald食餐拎公仔, 睇住D人為咗隻公仔,嗌個餐然後掉哂落垃圾筒, >.< 今日嚟開沙田順道帶佢哋嚟睇吓, 等佢哋知道除咗米奇老鼠之外其實仲有其他卡通人物
今日同呀仔去拎獎! 咩獎? 只係知道係一個畫畫比賽,
參加個比賽仲要俾錢佢tim, 真係識賺錢,
好在拎到個優異獎, 如果唔係真係俾錢出去仲要冇獎拎,
因為我哋平時好日都唔會出沙田, 所以拎完獎就順勢過去NTP(New Town Plaza)度行一行,
然後行埋去平時成日經過但係冇行過去既Snoopy Land!
一入到門口就見到有第一個影相景點,
其實我由細睇到大,都唔係好知佢哋每個角色個名,但係無所謂啦!
佢哋好鍾意坐埋去同佢影相,不過個位真係細過頭囉,你睇吓連Hysan都差少少唔夠位坐.
Shutter Speed | 1/100 s
Aperture | f/6.4
ISO/Film | 2000
跟住行入去冇幾耐就見到哂成個環境,右手邊就係一架巴士同遊樂場,左邊有得坐船仔,幾過癮(又係最多人排隊玩得幾分鐘個d嘢囉)
佢哋第一時間當然衝咗上架巴士度,跟住我見佢哋好耐都唔落番嚟,原來上巴士裡面係有冷氣架!我一知道之後都即刻跳上去,
因為呢日實在太過熱啦!~ ~ ~ ~
跟住就到我話最多人排隊既坐船仔,因為芊芊未夠秤坐所以只可以行埋一邊睇,
佢一路話好想坐好想坐,我只有轉移視線,同佢兩母子影咗幾張相後就即刻帶芊芊離開現場,同佢去影吓相,
佢一見到d巨大POPS就好開心攬住佢哋影相,仲掀高埋件衫俾人睇tim...
最後同佢哋2個係遊樂場玩咗陣,俾佢哋放埋最後少少電跟住就入番去NTP度食吓嘢就走,我最驚多人....
如果今日唔係嚟拎獎,真係唔會嚟,因為我有商場恐𢣷症!
Photo by CANON 5D Mark III, Len | EF 35mm f/1.4L USM
呀劍評語: 如果鍾意史諾比的朋友就俾多3分佢啦,如果唔係再加上咁熱既天氣,真係好想快d走!
呀劍貼士: 冇咩貼士,如果有,都係想講唔好玩太耐!
Snoopy Land簡介
其實佢正確學名係史諾比開心世界Snoopy's World(世界真細小小小),只係一個有齊史諾比角色既遊樂場


text:
前TVB花旦李施嬅早喺2003年就參加咗《香港小姐競選》,奪得咗最上鏡小姐,才藝小姐,選美結束後就簽約TVB,正式開始發展其演藝事業.
李施嬅一直為TVB效力長達16年,直到今年先宣布離巢.喺TVB期間,李施嬅出演咗幾部經典劇集,分別包括《少年四大名捕》,《鐵馬尋橋》,《公主嫁到》,《紫禁驚雷》,《寒山潛龍》等都係佢嘅代表作.
只可惜李施嬅冇乜運氣,幾乎年年提名各種獎項,但直到佢離巢都未能喺《TVB頒獎典禮》上收獲一個獎項.
李施嬅出世于香港沙田一個過億嘅富豪家庭,老竇李光輝原本經營生產電腦嘅雅達家電,直到2004年李施嬅老竇嘅公司被迫清盤,因此生活都受到唔少影響.
喺2005年更加係畀曝出其老竇因為欠債而失咗蹤,媽咪又鐘意賭錢,爭落咗好多賭債.所以李施嬅不得不擔起家庭嘅重擔,開始搏命做嘢,為父母還債.
出道以嚟,李施嬅都係緋聞不斷,曾經被外界傳聞佢一心想嫁入豪門,因此專釣“金龜婿”.
早年佢同TVB小生鄧健泓因為拍攝《老婆大人》而墜入愛河,之後鄧健泓為咗自己嘅事業選擇同李施嬅分手,結束咗五年嘅戀愛關係.
隨後喺2014年李施嬅喺潛水時識咗投資公司波士潘樹維,兩人迅速熱戀,但兩年之後卻突然間宣布分手,李施嬅因此豪門夢碎.
而喺眾多感情中,佢同好閨蜜胡杏兒老公李乘德嘅拍拖都最為值得熱議,而喺2011年時李施嬅就同胡杏兒老公李乘德有過一段戀情,而李乘德喺兩個人離離合合後最終選擇咗胡杏兒,不過胡杏兒與李施嬅嘅感情并冇因此而破裂,反而越嚟越親密.
李施嬅雖然緋聞不斷,但喺李施嬅其實都係一個有實力嘅演員,祝福佢喺荷李活有更好嘅發展,都希望佢早日揾到屬於自己嘅幸福!
Like MisshkNews Facebook!不出门也能知天下事~


text:
關於IGCSE你需要知道嘅野 All You Need to Know about IGCSE
1. 點解要考? 呢條問題我諗有20+人問過我😂我諗最主要係增加你入讀英國心儀大學嘅機會,因為你UCAS apply嘅時候如果你冇考igcse, 就只係會遞交到dse predicted grades同personal statement. 如果學校predicted grades比較緊/ 想突圍而出少少, 考igcse (provided that 你係考得好, 即係基本上所有科A-A*)係一個幾好嘅選擇. 2. 邊個適合去考? F5+有意到英國升讀大學+具備自學能力(其實可以補習嘅, 不過會好浪費金錢同時間)+time management比較好嘅人 要應付黎緊嘅DSE+學校嘅internal exams+IGCSE係一件唔容易嘅事,有時可能會顧此失彼,所以真係一個好識得管理時間嘅人先可以應付到 我諗F5嘅人係最適合去考, 因為F4你太多野未學而F6就已經太遲啦,IGCSE考嘅時候已經過咗UCAS嘅submission deadline💩 3. 幾時要報? 大約每年9月同12月 9月報考January嘅series 12月報考May-June嘅series 即係你f4暑假就要諗好報唔報啦~ 4. 要報幾多科? 個人認為要報至少6-8科,否則就冇咩用🙈人地外國d人大部分都10+科 5. 同DSE syllabus似唔似? 有d係同DSE syllabus有overlap但係個情況就係一係你學校未教到果d topics所以要自修, 一係就係完全out of DSE 嘅syllabus, 要自己鑽研🙈 就算真係某d topics一樣, 答題技巧方面都係完全唔同,需要重新掌握


text:
我覺得奧運最大嘅貢獻,除咗畀大家睇到她精采嘅比賽之外,就係畀嗰啲開口埋口「體育歸體育,政治歸政治」嘅契弟睇到,體育同政治根本密不可分,緊密到要犧牲運動員都在所不惜.唔講其他,剩係個獎牌榜都大把嘢.
奧運開始冇耐,已經有中國傳媒炮轟好似法國《隊報》呢啲大嘅國外傳媒,話佢哋喺獎牌榜列中華台北做台灣,而中國香港又剩係寫香港,唔尊重一中原則,當然又係辱華,又係傷害中國人民感情blablabla下刪一萬字,呢啲都見怪不怪.
但到咗近呢幾日,中國金牌數明顯拋離美國,排喺獎牌榜第一,不過美國幾個大傳媒好似《紐約時報》,《華盛頓郵報》,轉播奧運嘅NBC,同埋美國奧委會都以獎牌總數計算,所以美國繼續第一,當然就惹嚟爭議喇.截至8月4日,美國一共79面獎牌,遠勝中國嘅70面,但中國嘅金牌已經有32面,又稍稍拋離美國嘅25面.以國際奧委會嘅準則,一向都係用金牌數做衡量排名標準,但點解去到唔同地方又會變咗唔同準則?
老老實實,獎牌榜用咩做排名標準都一定有人睇唔過眼.好似舊蘋果體育人開搞嘅《體壹》每晚都會做獎牌榜,呢期日日都係中國排第一,所以啲網民都有少少頂唔順,有人留言「可以用獎牌數做sort」,甚至有人直接鬧「係咪唔識分金牌榜同獎牌榜?」呢啲人唔會見到其實日本獎牌數都少過英國,只不過金牌多過英國先排第3.又唔會睇到16年里約奧運中國總獎牌其實多過英國(70對67),不過英國就因為一面金牌優勢(27對26)成為獎牌榜第2.所有嘢都係因為咁嘅政治氣氛迫成,冇話啱定錯,我哋都要睇住政治淩駕晒生活上嘅所有嘢.


text:
港式街頭小食,魚蛋和燒賣,夠晒經典;意大利人街頭小食又係乜呢?近日灣仔和昌大押拱門下開咗個外賣檔口仔CRUST Sciuscia,主打正宗拿坡量傳統街頭小食,包括:意大利煎麵餅,炸薄餅,杯裝炸魚仔等.呢個外賣檔其實係CRUST Italian嘅延伸部分,餐廳始創人話由於港人無法去旅行,所以試下以呢個方式將家鄉嘅文化和美食帶嚟香港.
CRUST Sciuscia 供應嘅拿坡里街頭美食,歷史可以追溯到 20 世紀初.大家熟悉嘅意大利薄餅,一般用烤爐烤烘,但香脆可口嘅炸薄餅(Pizza Fritta),你又試過未?原來製作方法與第二次世界大戰有關.話說二戰後,社會不景氣,生活艱難,當時食材和使用木材嘅烤爐係奢侈品,所以有人諗到用滾油炸薄餅麵團,並在熱油中將佢轉動,製成炸薄餅.
CRUST Sciuscia就在灣仔和昌大押拱門下,主打正宗拿坡量傳統街頭小食.
炸薄餅(Pizza Fritta)
另一款好熟面口但又唔同咗樣嘅意大利小食,就係意大利煎麵餅(Giri Di Pasta).賣相就似將一碟意粉拎去炸成餅,呢度有3款唔同口味,滿足唔同喜好嘅你.
意大利煎麵餅(Giri Di Pasta)
不論任何地方嘅街頭小食都有一個特點,就係食得方便.Cuoppo,意大利文嘅意思係「紙筒」,用紙筒裝住嘅小食,方便大家拎住一邊行一邊食.必食推介有炸沙甸魚仔及炸海藻麵團.
紙筒炸沙甸魚仔
CRUST Sciuscia仲有好多唔同款式拿坡里及其周邊地區嘅正宗街頭鹹甜小食,部分更係在意大利境外基本上難搵到.在未有得出遊嘅日子,嚟呢個灣仔外賣檔仔搵食,可以重溫一下昔日外遊尋味嘅興奮.
CRUST Sciuscia供應嘅拿坡里街頭小食,在意大利境外基本上難搵到.
無時間坐定喺餐廳但想食傳統意大利薄餅,呢度有6吋size 薄餅賣.
INFO
CRUST Sciuscia
地點:灣仔莊士敦道60A至66號
營業時間:每天早上十時至晚上八時
Text: Josie Yan
你或會有興趣的相關文章:
(陪著你走)《鱷魚君最後的100天》期間限定店│4大打卡位 + 日本直送精品
(相機先食)尖沙咀K11期間限定MiFFY Cafe│甜點三層架 / 特色蛋糕 / 雪糕乳酪


text:
好多人參加香港小姐競選可能係為咗可以成為明星或者嫁入豪門,不過都有特別嘅人係為咗挑戰自己,比如2015年嘅「10A港姐」麥明詩.
麥明詩喺TVB工作期間,拍攝過唔少電視劇,仲係TVB力捧對象,形象正面緋聞又少,唔愛夜蒲聽話乖巧,呢種港姐係TVB高層嘅最愛.
麥明詩除咗拍劇之外,更拍攝過幾部電影,不過都係飾演啲小配角,但係對于一個新人嘅藝人嚟講,佢算係機會多多.
麥明詩其實係一個有計劃野心派嘅人,佢攞咗港姐冠軍驚畀人話係「花瓶」,諗住好好投入沉淀自己演技,不過4年時間過去,觀眾對佢嘅評價仲係一樣,無論點做佢都冇自己嘅代表作.
因此,麥明詩唔想再浪費時間喺演藝事業上,就喺舊年麥明詩放棄做「TVB親生女」轉簽一年一騷綠葉約,轉行做律師顧問.
但諗唔到嘅係,麥明詩淡出幕前先開始行運,皆因告別作《殺手》呢排熱播,佢憑借盲女角色大獲好評成功彈起,一場激動爆喊鬧爸爸嘅戲,連TVB視帝黎耀祥都畀搶鏡,演技獲網民激贊.
舊年淡出娛樂圈嘅麥明詩,佢日前上《#后生仔倾吓偈》做節目嘉賓,曾經埋怨過做白領好辛苦,而且收入過之前自己做藝人少咗一半,更傳聞佢想返TVB拍劇,主動向TVB高層樂易玲提出返娘家.
唔理點樣,都係希望麥明詩喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
入嚟長洲仲係食緊大魚蛋,扭扭薯片脆同埋芒果糯米糍?咁OUT㗎你!梗係入嚟食針板咁大塊嘅鮮西瓜冰條同埋鮮菠蘿冰條啦
呢家名不虛傳的店舖個名叫「海盜王」但係唔理你係咩王,食物先係重點!佢位於近長洲碼頭的百佳隔離
佢最出名係呢個AAA級金枕頭,不過我哋都對榴蓮不大興趣
佢哋不單止有基本成日食到的糯米糍沙冰等,仲有好幾款自己創新的食品,不過幾把口真係試唔哂佢咁多款甜品
仲有呢款魚脆,下次有機會都一定要試一試
呢款名為「懷舊焦糖餅」,老闆娘盧太話天時熱冇咩人食,所以都暫停供應,佢話冬天嗰陣真係排哂長龍咁話!
今日天氣又悶又焗,今次我哋就試試呢兩款手工鮮果冰條
一款係鮮菠蘿冰條(我鍾意叫佢菠蘿神仙棒,因為佢塊菠蘿中間塊心型西瓜,十足十小忌廉用嚟變身支神仙棒...)又暴露咗自己年紀
另一款叫鮮西瓜冰條(我就覺得如果叫佢做針板西瓜仲貼切)
拎住兩塊俾佢哋揀,果然女仔都係鍾意靚靚嘅菠蘿神仙棒.唔講唔知道原來中間個心型西瓜就咁用水結成冰咁黐住㗎咋!
男仔豪氣又貪心,一定係揀呢塊西瓜大針板!
特別聲明:呀芊個樣絕對唔係因為支雪條,係佢純綷攪笑!
原來舖頭放咗支超大焦糖餅做招牌!
老實講長洲芒果糯米糍,大粒魚蛋同扭扭薯片都好多人抄Q,好似芒果糯米糍依家港九新界都見到,仲要個個都話自己係長洲正宗
同老闆盧生傾咗幾句,原來舖頭都係做咗3年多,同其他舖唔同,呢度款款食品都好特別好創新,大家下次嚟長洲就唔駛剩係食魚蛋同糯米糍啦~
雖然糯米糍佢哋唔係最正宗,但係都好好食,仲有分細粒,超大同特大粒!
呢個芒果控,點可以唔買番幾件俾佢食!
頭先同盧太講多幾句,佢見我帶住小朋友,就話我知原來佢仲有另外一個舖!嘩...
舖頭就係百佳前面,原來係間玩具雜貨店,打正旗號賣「超巨泡泡」
各式各樣吹泡泡都有,要大支又得細細支都得!
再嘩...因為有好多超懷舊又經典嘅玩具,玩具傘兵,彈射陀螺,爬牆蜘蛛人等,我對眼即刻發哂光!
地方細細但係真係包羅萬有,新舊玩具都齊,價錢仲好抵買!
如果這大家下次入到嚟長洲,記住搵盧生盧太!我好掛住佢支針板西瓜呀...
食到等緊船都仲食緊...真係抵食夾大件!Yummy!
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分


text:
有啲患者因為到唔正規嘅牙科進行牙齒美白,或者自己到網上買美牙儀自己進行牙齒美白,但係因為操作不當就會導致牙齒損傷同埋牙周健康,哩陣時牙齒仲會變得更加黃同埋出現脫礦嘅現象,變得比之前更加難睇嘅.深圳維港歡樂口腔專業牙醫表示,假如想安全高效咁進行牙齒美白,又唔會造成其他牙齒牙周問題嘅話,咁可以通過美白牙貼面解決嘅.
美白牙貼面係牙齒美白修復嘅一種技術,就係喺變色或者缺損嘅牙齒表面貼一層同牙齒顏色近似嘅材料,達到美白或者修復嘅效果.美白牙貼面可以用來修復輕微受損嘅牙齒,所以當因為選擇不當方式進行牙齒美白造成牙齒損傷嘅話,咁可以通過美白牙貼面修復,除咗可以修復牙齒形態之外,仲可以進行牙齒美白嘅,一舉兩得.
咁牙貼面可以保持幾耐咧?
專業牙醫表示,正常情況下牙貼面可以使用10年左右嘅,不過喺日常生活中要注意養成良好嘅口腔衛生清潔習慣同飲食習慣,避免食太硬同太黏嘅食物,避免造成牙貼面損傷,同時要定期到牙科檢查,同埋通過超聲波潔牙等方式去除附著喺牙貼面上邊嘅牙菌斑同牙結石,咁樣都可以維持牙貼面嘅壽命嘅.
維港歡樂口腔配備專業嘅醫師團隊同技師團隊,可以根據患者牙齒嘅實際情況定制適合嘅美白牙貼面,為咗可以令大家享受到專業嘅貼面服務,維港歡樂口腔而家美白牙貼面實行12顆或者16顆套餐優惠價,詳情請見下表:
咨詢和預約請聯繫:
Whatsapp:+852 65801966;電話:+852 65801966/+86 19128327640!
推薦閱讀:


text:
2.眼神接觸
正所謂眼睛係「靈魂之窗」,所以眼神接觸係十分之重要.當對方講嘢嘅時候,唔好掛住㩒手機或者食嘢,記住時不時望住佢雙眼,然後留心聽佢講.
3.甜蜜微笑
笑容係最好嘅化妝品,鍾意笑嘅女仔感覺上都比較開朗同平易近人,正正就係普遍男生認為girlfrien-able嘅女生特點.
4.模仿對方行為
有研究指出,鏡子效應係戀人或者朋友間經常會出現嘅自然現象,所以故意模仿對方動作可以產生潛意識上嘅影響,令對方覺得同你更親近.例如當佢攞起水杯飲水時你可以接著模仿,飲水,整頭髮,放低餐具呢啲小動作模仿時都會幾自然.
5.走在他左邊
左邊身體係由右腦控制,所以走在他左邊再輕輕說話,可以刺激右腦,而右腦就正正係處理情緒同美感,會更容易觸動佢嘅情感.
6.善用香味
嗅覺記憶比視覺記憶更長更深刻,所以記住好好利用香水,令你喺約會時散發著你嘅標誌香味.當佢喺其他地方聞到同一種香味時,就自不然會想起你!
7.適當地傻笑
笑聲嘅感染力其實比你想像中高,好多時你見到對方傻笑,就會好自然咁跟住笑,所以適當地傻笑都係好好嘅調情身體語言之一.
8.不經意身體接觸
當你做齊晒上面7點,記住要加埋不經意身體接觸,好似搭膊頭,輕輕拍打對方手臂,甚至摸頭同搣面珠墩,好感度即刻提升!


text:
觀塘泊車一直都係個大問題,apm長期排隊,工業區入面咁多選擇又唔知邊個平,更加唔知有冇伏.今日泊邊好一次過列晒最抵泊既觀塘商業區停車場出黎比較吓,為咗方便溝通,本文以The Wave為中心點介紹.
我哋睇咗上面個分析表先,以星期一至六計,時租價錢相差不大;星期日就必定選擇觀塘廣場,又平又多位.日泊方面,星期六最平竟然係榮昌工業大廈;而星期日就有較多選擇.以下會逐個停車場介紹.
1. 利寶時中心(按我導航)
要留匙,近碼頭嗰邊,視乎你近碼頭定去apm附近,否則可選擇泓富廣場或觀塘廣場,唯一優點係可以半小時計算.價錢詳情請參閱泊好先.
2. 泓富廣場(按我導航)
較近apm同地鐵站,由於佢對面就係觀塘廣場,價錢唔會貴得去邊.不過有得揀我寧願泊觀塘廣場.觀塘廣場多位又闊落,最多泊高啲,一定有位比你泊.價錢詳情請參閱泊好先.
3. 榮昌工業大廈(按我導航)
呢個場嘅優點係佢喺apm後面,apm爆滿時泊呢度經後門行番入apm都算近.特別係星期六11點後開始就有日泊,仲要$70咁平.如果你打算喺apm行街睇戲食飯而apm滿晒嘅話,諗都唔駛諗泊過黎榮昌工業大廈就無錯.但係閒日以時租計就要泊佢旁邊個巧明街107號,時租平好多.價錢詳情請參閱泊好先.
4. 皇廷廣場(按我導航)
呢個係遠距離嘅另一選擇,不過有食開華嫂冰室嘅朋友一定泊過呢個場.因為華嫂冰室就喺正佢門口.價錢詳情請參閱泊好先.
5. 觀塘廣場(按我導航)
其實講咁多個都不及觀塘廣場好,夠晒多位,又唔算貴.特別係星期日,無論時租定日泊都非常平,所以星期日如果apm排長龍嘅,過黎觀塘廣場好過啦,穿條天橋入番地鐵站再去apm,真係落雨都唔怕.價錢詳情請參閱泊好先.
如果有喺觀塘返工嘅朋友,有其他更好嘅選擇,歡迎到泊邊好Facebook Page留言指教.


text:
聽過Homeland呢個大名已經很久,一直也想朝聖,可惜,大埔對我來講太過遠,於是餐廳在我的to eat list放左好一段時間.
呢間非常出名嘅黃店,一直好受歡迎,知道佢係大角咀啱啱開咗分店,於是立刻去試吓.
剛剛這個星期ViuTV嘅飲食節目再介紹後,我估呢度人氣只有更加鼎盛,更加受歡迎.
大角咀嘅分店,有幾樣分店限定嘅食物,如果去得大角咀嘅分店應該不能錯過.
六點晚上去到,已經坐到半滿,真係幾誇張.
睇餐廳個外表,完全估唔到係一間走實力派路線嘅餐廳,唔講你以為係好女性化嘅網美咖啡店.
黃店實力係特別厲害,成間餐廳處處都有黃到不行嘅痕跡,怪不得咁多人幫襯.
四個人坐低,由於不是太肚餓,我哋點了一個雞一個飯一個意粉.
見到呢度有唔少手工啤酒嘅選擇,全都係本地創作,由非常之受歡迎嘅板藍根到單眼佬都有提供.
當晚要揸車,飲不到酒,唔可以會一會單眼佬,可惜.
如果你同幾個朋友來就最適合,大家飲下酒食下其他前菜最好.
等食時間就耐左少少,由坐低到有嘢食都要等大約20到25分鐘時間.如果大家嚟食下前菜,再飲埋啤酒,慢慢等慢慢傾吓計,感覺應該好得多.
第一個吃嘅係冬陰功海鮮寬條麵,擺盤非常精美,但份量就唔係太大碟.
冬陰功唔會太過濃味,亦都唔係好辣,冬陰功味係意粉中絲絲散發出香氣.
意粉雖然唔係勁有咬口,但係個Texture感覺不錯,軟綿綿嘅感覺,而且出色嘅係呢度嘅意粉全部都係自家製.
蝦肉爽口,整體不錯,只不過沒有太震撼的回憶.
第二個西班牙海鮮炒飯都係店舖限定,呢個飯最好嘅係,吃下去唔會太過油膩,而且鋪滿海鮮,蝦同墨魚都好做得不錯.
如果個飯味道濃味一點會好少少,如果加上西班牙辣肉腸,應該會更加完美.
然後試左今晚嘅主角,惹味啤酒釀全雞.呢個雞個樣,氣勢十足.
可能你喺出邊見過好多次咁樣嘅雞,不過呢個雞同你之前食過嘅係有啲特別.
呢隻啤酒雞煮法唔係咁簡單,廚師用上唔同嘅蔬菜配料切成絲,再加入蜂蜜話梅手工啤酒釀成嘅汁將隻雞massage,啤酒完全滲入成隻雞當中.
然後用上一個特製器皿,加上剛剛切絲嘅蔬菜同手工啤塞入去隻雞裏邊,再用蒸同焗嘅方法來烹調而成.
出到嚟隻雞真係好熱辣辣,賣相非常之正.
店方提供手套俾你,可以即刻用手撕開隻雞,不過千萬要小心,真係非常之熱辣辣.
雞髀位又嫩又滑,加上肉汁,一流.
成隻雞都算幾大隻,整體上都做得唔錯,每個部份都吃到應該有嘅肉汁,加上其他嘅蔬菜配料,混合起來都好正.
全晚最難忘可以話係呢個啤酒釀全雞,執筆呢刻,都想即刻再食.
呢度越夜越多人,記得一定要訂位.如果你為咗隻雞而黎,每日只限定幾隻,記得要預訂.
以今晚嘅水準,絕對值得再來捧場,前日再睇返個節目,原來豬手都十分出色.下次,擇日再戰豬手和叫多次雞吧.


text:
「父母」
其實做人父母真係甚艱難,當然作為父母就梗係想俾最好嘅生活條件佢哋.不論係由起居飲食,甚至乎供書教學都係一樣.有時甚至乎希望佢哋生活比我哋更好!但係好多時亦因為基於父母嘅愛同期望,將本來係一件好正常同理所當然嘅事慢慢變咗一件影響子女一生而且無可挽救嘅事.本來想佢哋好,點知其實害咗佢哋.咁乜嘢係最好?其實每個家長嘅定義唔同.
「成長」
孩子其實需要啲乜?其實應該係父母嘅愛!而愛唔係淨係物資上面,而係你所付出嘅心機同時間.每日同佢互動,聆聽佢哋嘅需要,再給予適當嘅支持.最少我係咁諗,因為過多會令小朋友失去獨立自主嘅能力,而過少就影響將來同小朋友嘅關係.當然每個社會都有一套價值觀,但係今時今日嘅香港就相當之扭曲.咁究竟係邊個嘅錯?其實係我哋嘅錯,因為係我哋蹤容呢種價值觀!
「發展」
要孩子得到一個健康嘅成長同發展,其實最緊要係家長要改變自己嘅思維.唔係人哋係咁,自己就係咁.好嘅教育唔係淨係死背書,學發展除咗係書本上可以學到之外,其實係唔同嘅環境都可以學到唔同嘅知識.正所謂學有時,玩有時,食有時,休有時.最緊要就係子女自己嘅興趣,而給予適當嘅支持.緊張自己嘅子女係好正常,但係如果過分干預就有可能有反效果.


text:
「賽車」
相信好多男仔都應該會鍾意賽車呢個運動,只不過係香港就真係好難可以接觸到.當然玩車嘅人好多,但係職業賽車手就好少,有好多都係業餘!係香港要接觸車呢件事其實已經好難,唔似得外國好多人好細個就已經有車牌,事關係生活嘅需要而且佢哋要日日揸,技術上面一定比好多香港人好.而要真正去賽車感受賽車運動,大部份人會去珠海或者肇慶參加賽道日.
「加油」
今年又有朋友出戰 「第六十二屆澳門格蘭披治大賽車」嘅「澳門路車挑戰賽」,不過又係無緣去到現場支持佢,唯有係屋企嘅電視機前面同佢打打氣.所以係度先預祝佢星期五嘅排位賽順順利利,而當然就梗係星期六當日可以做到好嘅成績,捧隻獎盃返黎!希望大家都可以支持我呢位朋友,記得留意「三十九號」嘅「方偉成」,佢會以豐田「86」再一次挑戰呢項賽事!
「澳門」
澳門嘅賽道出名難,好多路段都好窄,所以係好考車手嘅能力同技術.而且澳門東望洋賽道一向都以危險著名,所以過去舉辦過嘅賽事都曾經發生過多宗嚴重意外.另一個關鍵當然係架戰車嘅性能同臨場嘅設定,好多時都要靠試完車先至可以再調整.當然好想去現場去睇賽車,但係更加想去影相.希望來年有咁嘅機會去影相,用另一個方法去感受賽車運動.
Also published on Medium.


text:
呢排望下鏡,有冇發現自己的皮膚開始鬆馳,多咗細紋?煩惱緊點揀抗衰老精華?其實女生由二十至三十三歲這段時間開始新陳代謝就會變慢,想時刻明艷照人,擁有BB一樣的肌膚,就推薦用抗衰老精華液!今次推薦給大家的就是Chantecaille嘅的升級版鑽石級精華液+ (Bio Lifting Serum+),抗衰老效果一流!
點解皮膚會老化?
呢排個個都話要抗衰老,喺推薦精華液之前就等小編講下點解有啲人四,五十歲都keep得好好,好似食咗防腐劑咁,相反有啲人二十幾歲皮膚就已經開始老化.其實皮膚老化除咗因為年齡增長外,仲有其他原因㗎:
當皮膚長期乾燥缺水,皮膚就會開始鬆弛冇彈性,慢慢就會出現細紋.另外,免疫力低都會加快皮膚老化,因為體內會產生大量自由基,會破壞細胞DNA,令膠原蛋白流失,失去彈性,皮膚鬆弛,皺紋就會加深.而小編今次推薦嘅抗衰老精華液就正正可以解決到以上嘅問題!
升級版鑽石級精華液+(Bio Lifting Serum+)
之前成日都叫朋友推薦精華液畀小編抗衰老,今次終於的起心肝買嚟試下~升級版鑽石級精華液+係一支集嶄新科技同強效植物幹細胞萃取於一身嘅護膚品,主要功效係減褪縱橫相向的皺紋,可以持續改善肌膚問題,用後仲可以即時睇到潤澤效果添~
‧ 嶄新科技緊緻肌膚
小編推薦嘅呢支抗衰老精華液係嶄新嘅科研成果,入面嘅塑顏六胜肽可以令肌膚回復飽滿潤澤,抗皺六胜肽就專係針對減褪縱橫相向嘅皺紋,脂肽就有助減淡皺眉紋.小編大概用咗1個月,蘋果肌皮膚明顯緊緻咗好多,皺眉紋都淡咗,咁當然都唔建議大家皺太多眉頭啦!
‧ 天然成份減淡細紋
呢支鑽石級抗衰老精華推薦得畀大家,就係因為佢夠天然,唔洗驚搽咗啲化學嘢上面,佢嘅長葉車前草幹細胞萃取可以提升肌膚緊緻度同減淡衰老引致嘅色斑,嫩膚生物幹細胞萃取就有效減淡細紋,而白茅萃取就可以提升肌膚嘅水分.小編一般係早晚洗完面用,每次用完都覺得肌膚飲飽水,脹卜卜咁,細紋都慢慢減淡咗~
另外,精華液聞落有淡香,後來知道原來佢嘅基底水係純淨玫瑰花水,除咗有微香之外,玫瑰花水仲有提振精神嘅功效㗎,非常推薦呢支抗衰老精華液俾鍾意花香嘅朋友!
‧ 敏感肌適用
由細到大小編都有敏感肌,好容易出粒粒,呢排戴得多口罩情況仲嚴重咗!>< 之所以咁推薦呢支抗衰老精華液,就係因為佢連敏感肌都啱用!佢蘊含86.2%天然成分,當中嘅海藻緊緻複合物可以即時緊緻同柔滑肌膚,而無咖啡因咖啡幹細胞萃取就有效深層滋養飽潤肌膚,最後紅莓幹細胞萃取就有效舒緩肌膚泛紅狀況,啱晒小編呢啲成日敏感嘅皮膚!


text:
文: 18 Gifts 編輯 | POSTED ON 28 JULY 2020
踏入2020年新時代,現代科技越嚟越發達,出街食飯買嘢比錢一部智能電話搞掂晒,我哋嘅日常生活亦都越嚟越方便.除咗各種日常家用產品之外,如果要喺成人用品行列都談及科技進步帶來嚟方便,當然唔少得近年越出越多花款嘅電動飛機杯啦.
打飛機?唔洗自己用手嘅.電動飛機杯,顧名思義就係靠電動自己郁嘅飛機杯啦,一般常見嘅電動杯種類有活塞式,旋轉式,震動式等,相信好多玩過飛機杯嘅朋友都會聽過下,但係最近小編發現,原來好多人對於電動飛機杯都係得個知字,實際上原來從未試過甚至唔諗住會試,一般都係因為價錢唔平又唔識揀唔敢亂咁落手,或者根本唔了解個杯係點操作唔敢亂買,從而錯過咗接觸電動飛機杯嘅機會,真係非常可惜㗎.所以小編今次就為大家整合咗幾款人氣電動飛機杯,希望可以幫大家指點迷津揀到適合你嘅電動杯啦!
Genmu Oral Air 電動吸啜口交杯
口交侍奉絕對係男人夢寐以求嘅最高享受之一,不過有啲人始終一時三刻未必接受到口交,所以就算有性伴侶都未必真係可以享受到.專門研發飛機杯嘅日本品牌GENMU就出咗呢個名為ORAL AIR嘅電動吸啜口交杯,短小嘅尺寸配合吸吮功能,又唔似傳統電動杯咁刺激,五舊水唔洗帶比你仿真慢玩口交體驗,絕對係電動杯新手入門恩物.
Piston King 電王
「咦?乜Dyxxx新出咗小型風扇咩?」
喔唔係,原來係電動飛機杯嚟嘅.由日本著名性玩具品牌A-ONE推出嘅Piston King 電王,以獨特時尚外型設計,擺喺床頭唔講都唔知係飛機杯,除咗有活塞,震動雙重功能任你配搭之外,仲可以替換唔同紋路嘅飛機杯,玩法千變萬化!
任性電動自慰器 二代
EXE嘅任性系列一直都人氣高企,而佢嘅電動杯仲係罕有地搭載咗發聲功能,合埋雙眼比少少幻想力,就好似封面嘅看板娘跳出現實喺你隔離咁.第二代除咗保留旋轉模式之外,仲新增咗首創嘅按壓模式,加上飛機杯嘅仿真人管道設計,真係好似有條女坐喺你身上自己郁咁阿!
TENGA Gyro Roller
飛機杯界嘅時尚品牌TENGA就算無試過但點都會聽過,由TENGA研發嘅電動杯都係相當之有獨特性,首創嘅陀螺儀方位感應旋轉系統,可以探測隨你手部嘅傾斜角度去控制旋轉方向,玩法創新有趣.可惜嘅係Gyro Roller只能夠安裝TENGA嘅一次性飛機杯,實用性嚟講就要扣少少分啦.
SVAKOM – ALEX
專門推出女性情趣玩具嘅國際知名品牌 SVAKOM推出全新智能飛機杯,簡約而優雅嘅外型散發住時尚嘅味道,啱晒最識享受生活嘅你.除咗激情嘅抽插模式之外,ALXE仲加入咗情境發聲功能,你可依心情切換唔同場景,享受愉悅時光.
Tenga Flip 0 ELECTRONIC VIBRATION SOFT EDITION 柔軟震動版
「一杯在手,打丁無憂」,Tenga Flip 0都可以話係TENGA嘅傳奇作之一,劃時代設計顛覆飛機杯嘅印象,標誌性嘅開合式清洗設計,試過絕對返唔到轉頭!暢銷兩年後再度加推柔軟版,啱晒新手入門,仲等?柔軟版係限定㗎,隨時賣晒就無㗎啦!
A10 PISTON SA
極其誇張嘅尺寸,差唔多成隻大脾咁粗,外型時尚科技感十足又係一個偽裝高手.A10 PISTON SA最大嘅特點就係特製嘅軌道式活塞機能,有別於傳統平乏無味嘅機械式活塞,軌道式活塞系統可以帶比你有節奏快慢嘅抽插感,十足真人嘅郁動,再裝埋專用嘅VR App一齊玩,人類滅絕計劃就真係正式開始了.
更多電動自慰杯:https://bit.ly/303g8He
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品店 | 版權所有,未經許可,不得轉載.


text:
唔係人人一出世就天生麗質,不過好多女人相信一白遮三醜,女藝人都係好依賴化妝,工作要靠濃妝放大表情,平時出門都要化,因為歲月催人老,為免被記者偷影到,佢哋都紛紛化妝遮蓋臉上皺紋同瑕疵.結果女藝人嘅一張臉總係化上完美妝容,保持最佳一面示人,令佢哋嘅素顏變得好神秘.
不過為咗拉近粉絲同自己嘅距離,現在唔少女藝人主動大曬素顏,以天生好膚質,濃眉大眼暗示自己真係美人胚子.以下有唔少TVB女藝人就將一層層嘅化妝品卸走,敢於公開裸肌,當中不乏《她她她的少女時代》嘅女主角,女配角同其他客串女演員.
梁芷珮
梁芷珮嚟緊會喺新劇亮相,由旅遊節目去到做其中一個劇集角色,唔知梁芷珮表現係點呢?為咗完美狀態出鏡,梁芷珮花咗好大努力keep fit!估唔到37歲生咗3個小朋友嘅佢唔化妝仲青春!
朱千雪
朱千雪最快2020年先會正式拍番劇,要見到佢只可以喺instagram或者街上咁啱撞到佢喇.對於自己個樣,千雪bb非常有信心,成日冇化妝公開素顔畀人睇,至於靚唔靚唔使我講啦!
賴慰玲
出身舞台劇女主角嘅賴慰玲生完bb好似冇生過咁,樣同身材都回復到初出道咁靚!
蔡思貝
最估唔到蔡思貝唔化妝原來幾靚,個人清秀,乾淨,仲順眼過拍劇嘅造型,唔通平時得罪咗造型師?
何佩珉
佩珉係出名嘅TVB特技人,打功夫有助強身健體,連皮膚都keep好好.
白雲
白雲身材好到爆,連素顏都正,好屈機啫.
田蕊妮
其實田蕊妮冇化妝堅靚,keep得好好,睇嚟全靠鍾意跑步!
麥皓兒
好耐冇見過皓兒嘅演出,唔化妝都好靚女呀.
高海寧
高海寧化唔化妝個樣都冇乜分別!
陳瀅
陳瀅之前直播落妝,對唔化妝個樣非常有自信.
林凱恩
林凱恩化同唔化真係冇乜分別,好勁.
康華
身為美魔女嘅佢雖然已經47歲,差唔多要步入人生50大關,不過佢對眼仲好有神,皮膚亦好白滑,果然係「御用情婦」.
姚嘉妮
姚嘉妮41歲,係1998年亞洲小姐季軍,素顏嚟講皮膚好好,只係眉毛少咗啲啲.
余思霆
雖然余思霆係2017年國際中華小姐冠軍,仲只係得25歲,不過唔化妝就似乎無神.
李亞男
唔怪得王祖藍點都要追到亞男,唔化妝成個學生妹咁.
李君妍
李君妍只係黑眼圈有啲大,相信係拍劇太攰,成日冇得瞓搞到咁.
李綺雯
李綺雯都係大眼妹一名,不過用咗美圖秀秀,唔夠真喎.
陳庭欣
Toby貴為2010年度香港小姐競選冠軍,面試嗰陣早就要用素顏見評判,當然有番一定水平.
黃心穎
好多人都話心穎落咗妝好似草蜢嘅蔡一智,就算咁佢自己都唔介意公開素顏俾大家笑吓.
鄧佩儀
鄧佩儀落咗妝個樣年紀竟然望落大過化妝後.
(各大藝人instagram,TVB電視截圖)


text:
抗疫謬誤逐個fact check 食蒜頭常飲水有冇效?
恐慌同無知比疫情更可怕,有電視台訪問街坊,受訪嘅阿姑話「飲多啲涼茶,無事」,嘩! 咪以為得呢類流言,外國人都有好多!一齊睇吓邊啲真邊啲假! 蒜頭可以防病毒?
雖然世衛話蒜頭有防止微生物生長的特性(btw 世衛講嘅仲信唔信得過?),但係未有證據顯示可以對抗冠狀病毒,暫時亦未有食物有咁嘅功效.有無益都好,食得太多一定傷身.有報導話,一名女子因為食咗1.5公斤生蒜頭,搞到食道嚴重灼傷! 伏特加當消毒酒精得唔得?
酒精搓手液賣斷市,港大藥劑學系出咗條片,教大家點樣自製搓手液.話晒真係大學專門學系,點都有根據;但係外國流傳嘅酒精搓手液配方,係教人用伏特加整!有學者話,要有效消毒,酒精濃度至少60-70%,而伏特加只有大約40%,所以……都係用嚟飲好過. 銀水能治病毒?
美國有宗教界人士喺網上節目聲稱,飲含有銀微粒嘅水,12小時內可以殺死冠狀病毒,甚至有效消毒,改善免疫系統.不過事後佢地補飛話無測試過係咪可以殺埋新冠病毒,而美國當局都澄清,根本冇咁嘅功效,甚至可能損害腎臟,銀亦唔似其他礦物質咁,對人體有任何功效.而家facebook已經會過濾呢類流言,彈個fact-checking提示俾你. 飲水沖得走病毒?唔飲「銀水」,飲水又點?另一個流言係「日本醫生」話每15分鐘飲一次水,可以沖走入咗個口嘅細菌.荒謬?呢個post譯成阿拉伯文之後,喺網上有25萬次share!!牛津大學嘅學者好直接咁話「將呼吸道病毒沖去腸道呢個理論,完全冇生物學機制支持」. 由搶廁紙到上面一堆謠言,究竟呢隻冠狀病毒,係攻擊個肺,定係個腦?原文傳送門


text:
莫講話出國旅行,有時真係連約四,五個人去食餐飯,或者入長洲行番轉都唔係咁易.
而小編作為一個資深聚會嘅搞手,當然會明白箇中嘅辛酸啦.所以,今次小編決定總合一堆必去必玩嘅二人成行攻略!
美食+住宿篇
有時喺facebook,Ig見到好多foodies推介美食,又雞煲又放題又燒肉,都咪話唔吸引.但係最難搞係又要約番最少四,五個人先食得過癮.
不過今次推介嘅長洲雙人住宿連雙人早晚餐就方便得多啦!兩個人都有美食等住你哋呀!
位於長洲呢間充滿歐陸風情嘅住宿,佢哋嘅餐廳亦都好值得一試!一個價錢包咗一個田園早餐,歐陸式晚餐同埋一晚住宿.
而且晚餐嘅選擇都好多,總有一樣啱你心水.
搵個friend星期六一齊入長洲玩番二日一夜,比起約一大棚人易好多!而且包咁多嘢兩個人加埋都係$700起咋!
美食住宿傳送門
二人成行露營體驗
近年興露營行山,小編成日都見到身邊朋友去露營行山影下相呃下like,未試過呢項活動嘅你有冇心思思好想試下?
但係唔通未試過camping就一次過買晒所有gear?而且又要約番咁上下人先可以去喎,咪又係辛苦搞手!
所以,我哋今次就為你推薦長沙嘅露營車!!!又係二人成行!
只需要搵一位朋友,就可以兩手揈揈咁去體驗下啦!任何gear都唔使準備,絕對適合各位初心者.


text:
同買衫一樣,fast fashion 撞衫撞款, 一來冇個人特色,二來就算搵啱款但唔啱身,都唔會著得舒服同好睇.如果你之前係搵市面上現有嘅DIY網頁平台,可能你會發現自己嘅網站版面同其他人撞款,唔襯你公司/組織嘅風格路線,而功能上又未必切合你嘅需要.我地就可以好似裁縫咁,將現有問題唔啱改到啱,切合番你嘅需要.
好多人唔識設計或電腦程式,就算有唔滿意都唔識改,所以我哋特別強調客製化服務,唔主張使用一式一樣嘅模版(template).無論喺美觀設計或功能上,都會幫你度身打造最適合你嘅網站.
唔肯定自己個網係咪響應式網站?如果你個網唔識根據唔同裝置(devices)屏幕大細顯示適合嘅排版,就唔係響應式網站啦~如果其他人用手機/平板電腦睇就要拉大拉細,睇得好辛苦.
我哋提供嘅所有網站都係響應式網站(Responsive Website),自動感應到用家用緊咩裝置睇,再顯示睇得最舒服嘅排版,就唔駛再放大縮細啦~
唔少人因為唔識電腦程式編寫,就算有網站但內容就一直冇得更新.我哋嘅網站會包埋方便易用嘅後台管理系統(CMS),令你或你嘅員工就算唔識電腦程式編寫,都可以輕易更新網站內容.
如果真係完全唔識用電子產品而需要技術人員協助,我哋嘅升級方案仲可以幫你更新添~
網站有齊所有產品資料但冇得喺網站俾錢?宜家人人強調一站式服務,如果網站冇得直接俾錢,肯定會流失好多潛在客戶(Potential Customers).
我哋嘅網站可以透過信用卡(Paypal/ AsiaPay)或電子支付工具(e.g. Payme)付款,提供最佳體驗俾你嘅客戶,令你嘅網站成為一個唔只收到錢,仲搵到錢嘅網站.
有網站之後,最緊要多人搵到.如果搜尋關鍵字,要喺搜尋結果碌到最尾嗰頁先搵到你個網站,會非常影響網頁成效.我哋會為網站做埋基礎搜尋引擎優化(Search Engine Optimization friendly setting),令其他人更容易搵到你個網.


text:
要講今年最火嘅劇大概系《延禧攻略》啦!咁我睇咗《延禧攻略》之后系真系好鐘意佘詩曼丫~
佘詩曼都算系老牌嘅香港女演員,我記得比較細個嗰陣就睇下佢演嘅戲,最重要嘅系阿佘咁多年,竟然一啲都冇老,感覺仲系細個嗰樣,簡直就系食咗防腐劑一樣!
我最近喺網上見到有網友發文章,曬出咗好耐之前票圈度睇到嘅佘詩曼真人,聽講系佘詩曼翻順德食年盆菜嘅相.
呢啲老人家都系通過佘詩曼媽媽先邀請到佢,睇現場嘅相,環境唔系好好噉~
大家坐喺一齊,圍喺一個臺上食個超大嘅鍋里嘅菜,可能系一個地方傳統習俗喇~
佘詩曼作為明星現身自然系惹咗唔少村民嘅關心,睇網友發現場嘅相,佢身邊系圍住人,重有好多上咗年紀嘅老人.
不過從頭到尾佘詩曼嘅嘅心情都好好,面上一直都掛住笑容,,據現場嘅網友話佘詩曼當時喺現場人都特別Nice,不僅坐低陪大家食嘢,當時都有人嗌住讓佢表演節目佢冇去,一直喺下面默默睇,乖乖噉坐咗好耐.
而且佘詩曼仲同每個老人都合照,叮囑老人家要注意身體,可以講系相當貼心喇!
一直都知佘詩曼嘅人好好,但系見到今次嘅活動重有啲驚訝,因為啲中老年人嘅活動,連一般嘅后生仔可能都唔肯參加,更加唔好話個明星,噉睇嚟,阿佘嘅人真系超級好啊!
最重要嘅系我睇到相里面,佘詩曼真人都太白嘞啩?皮膚白到發光唔講,簡簡單單戴個眼鏡氣質就超級好,果然女明星就系女明星啊!
話說,之前都有好多網友發過偶遇佘詩曼嘅經歷,據網友話喺某個地方見到佘詩曼,鼓起勇氣去搵佢合照,諗唔到佘詩曼竟然同意.
因為呢位網友嘅身高比較高,就想稍微彎啲腰,但系諗唔到佘詩曼睇到咗之后,竟然調侃噉話:“你系睇我唔起呀”,跟住踮起腳配合佢……呢個人真系都好好嘛?
而家好多明星畀路人偶遇都會黑臉,覺得系私人行程唔想畀阻,佘詩曼噉嘅真系好好啦!
你鐘意佘詩曼噉嘅女藝員嗎?


text:
大家好,呢兩個月好忙,忙到連寫下嘢嘅時間都冇,但尋日喺長跑網有單笑料食到成地花生,搞到花生價格長時間維持喺二百幾蚊一斤,所以今日想同大家分享一下!
跑步與溝女
話說呢位師兄不斷咁喺長跑網 add 其他師姐約跑啦,又會叫其他師兄介紹啲師姐比佢.其中 烈陽教主 都係佢嘅目標.但最好笑係佢問教主鍾唔鍾意跑步,嘩大佬呀,教主係神級院友,動不動都走去跑7,80k喎,你問呢個問題前都做下功課先啦.咁同問一個喺沙漠就嚟渴死嘅人想唔想飲可樂有乜嘢分別呢?我心諗其實你係嚟「約跑」定「約炮」咖?你有冇咁肚餓呀?根據我非科學化嘅統計,佢嘅成功率應該相當低,原因有以下兩點︰
1. 佢FB最多都好似係跑過4.2km咁大把,我唔係想表示長跑網唔會歧視跑得少嘅人,但嗰度啲師姐個個都唔係跑全馬就超馬,仲要個個快到好似風咁,我怕佢約咗出嚟連啲師姐燈尾都見唔到.
其實我好明白呢位師兄嘅心態,因為愛運動的女生都是最美的,所以佢想喺跑谷溝女都係無可厚非的,但女並唔是咁溝的,我強烈建議呢位師兄努力練跑,當你功力深厚時,啲單身靚師姐自自然然會比你吸引到架啦!
P.S.啱啱有人問我乜嘢係趷趷剛?大家去睇志明救春嬌就會知咖啦!XDDDDD
(圖片為編輯所選)
更多:
Fitz.hk Facebook專頁
[親身實證] 唔跑唔知身體好!
[親身實證] 變都樣埋 當阿Bob遇上森美
跑比賽 要知道的二三事
[日本三連馬之一] 京都馬,終於成功完走
Fitz Running 跑步
由一個超過二百磅的死肥佬,一公里都跑唔郁,到而家一百五十幾磅,跑咗幾次半馬,幾次全馬,一次57公里圖騰跑.透過跑步認識咗好多唔正常的院友,亦希望透過跑步去影響身邊所有的人要注意健康.
聯絡:[email protected]
分享連結:


text:
{{ childProduct.title_translations | translateModel }}
{{ getChildVariationShorthand(childProduct.child_variation) }}
好啦今日要評價既係TENGA既SPINNER系列,呢一款飛機杯最特別之處呢就係在你以最直接既打飛機方式(即係上下CHOK)既同時呢仲識得自動旋轉,點樣自動旋轉呢,睇睇下面張圖就明白嫁啦.
TENGA呢間公司一路以黎出既飛機杯都唔係以什麼2次元呀超強紋路呀子宮口呢一種,而係以一種前衛既方式黎到呈現被客人,2016的Flip
ZERO,一直到2018的Spinner,不管是概念上,設計上或美學上,都可以見到不斷的在翻新,進化.今次直情進化到旋轉,而今次都係一樣啦,外形上黎講呢,係非常靚,好型格,如果係未接觸過既話基本上唔會知佢係一個飛機杯,不過當然啦如果有朋友黎屋企見到認得既話,都唔洗怕尷尬,直接大方承認同佢講:「係呀飛機杯黎嫁,可以一路CHOK一路旋轉,你有無?」呢個時候你應該見到佢眼都突埋.
好啦廢話講完,其實點解TENGA SPINNER可以CHOK既時候旋轉呢,其實你在杯身都可以睇到佢在矽膠內層加左彈弓,所以先可以在你CHOK自己條巨龍既時候旋轉,老實講,呢個功能.....我真係敢講除左TENGA FLLP ZERO之外最偉大既發明之一,如果FLIP ZERO係拯救宇宙的話,咁TENGA SPINNER 就係維護世界和平既級別.雖然呢個旋轉功能係非常創新非常剌激,但係TENGA一直以黎呢,佢既肉厚感一路都係缺點,始終被唔到一種好大舊肉包住既感覺,當然有D朋友會唔在意呢點啦,純粹個人感受.
SPINNER-001 係系列入面最軟身,通道直徑係最闊身,非常適合初入門或者鍾意軟身慢玩型既朋友,紋路唔算特別,都係斜紋橫紋,最簡單既剌激.
SPINNER-002 至於2號仔係系列中硬度,紋路刺激以及內徑都係中間款,紋路係六角型款既突粒,呢款反而頂部設計非常唔錯,剌激龜頭位做得唔錯.如果你唔知揀邊款好,呢款會係唔錯選擇.
SPINNER-003 3號仔唔洗講啦,硬度同剌激度最高,內徑都係偏窄,一句講哂,強烈剌激粗暴型,直接CHOK到出精唔需要搞咁多花樣,鍾意剌激型既朋友呢個一定係最好選擇.
細心提醒一下,TENGA SPINNER 係唔建議反開清洗,雖然TENGA既杯我一向都建議無乜所謂,但係因為呢款設計上既問題,所以真係要比少少心機清洗啦,產品本身附有澀水架,不過最好都係洗完用毛巾/紙巾塞入去索一索乾水先再放在澀水架等佢自然乾.
整體評價★★★☆☆(3/5) : 整體上黎講,功能性嬴哂,旋轉真係無得輸,而且價錢上黎講亦係非常親民,就算一次過買哂系列3款亦唔會貴,但係都係果句,杯身太細,包覆感確係唔夠,但可能係設計上既局限啦,如果太大舊可能會轉唔起.


text:
平時喺街市或者超級市場買生果,都唔知邊啲熟啲,邊啲好味啲.日本節目《相葉マナブ 『マナブ目利き塾・春の果物編』》就搵嚟高級水果店「銀座千疋屋」嘅買手,教大家點樣分辨4種靚同唔靚嘅春天時令水果!大家之後買生果就要識揀啦!
車厘子:要留意莖部顏色,如果莖部較綠,就代表較新鮮,食起上嚟更有口感!
另外都要留意莖部粗幼,莖部愈粗代表樹木會傳送多啲養份,所以營養同味道都會更加好.
士多啤梨:下圖可以見到左邊嘅葉有反起,右邊就冇.左邊嘅葉會反起係士多啤梨儲存嘅水分較多所致,所以左邊嗰粒味道就會鮮甜啲啦.
士多啤梨形狀唔同,都會有分別:由於士多啤梨一般都會從再底部開始熟透(顏色變紅),而且愈肥營養愈高,所以肥嘟嘟嗰粒士多啤梨B就會好食啲. 至於食唔晒嘅士多啤梨,用報紙包住保溫,就唔會咁快變壞.
香蕉就當然越直越好啦,又健康又高養分呀!所以A香蕉係好味啲嘅!想保存得耐啲,同樣可以用報紙包住,再放入紙袋保存.
奇異果形狀越肥越好,因為越肥嘅奇異果通常都喺近樹幹嘅地方結果.換言之,B奇異果嘅養分又會高啲,好味啲啦~
原來品嚐水果都有咁高學問,下次去買生果要落足眼力睇真啲!
圖:《相葉マナブ 『マナブ目利き塾・春の果物編』》截圖


text:
TVB熱播劇集《黃金有罪》自從出街以嚟口碑不俗,劇情引人入勝之余,演員嘅陣容更加係強勁,其中飾演姚子羚,陳瀅媽咪嘅文雪兒都好出彩,其實佢40年前已經係「邵氏花旦」.
現年59歲嘅文雪兒原名叫張惠英,出身于演藝世家,佢老竇係山東京劇演員,到咗香港就做粵劇武師,所以文雪兒跟住老竇自細習武,練得一身好武藝.
當年文雪兒仲未夠16歲就加入咗邵氏,備受力捧,同米雪,李通明稱為佳視三寶,年紀細細已經係邵氏武俠片嘅首選花旦.
後尾文雪兒加盟到麗的電視,繼續受到重用,1978年同哥哥張國榮喺《浣花洗劍錄》飾演嘅螢幕情侶最為經典,文雪兒嘅銀幕初吻送咗畀張國榮.
雖然文雪兒同張國榮係螢幕情侶,但私底兩個人并擦出愛的火花,佢喺自己最紅嗰陣選擇嫁人息影,但係可惜後來婚姻破裂離婚收科.
文雪兒從此帶住兩個女從零開始,離婚之後三餐不保,前夫又唔按時畀撫養費,堅強獨立嘅文雪兒心諗何必諗人哋幾時畀,不如自己搵錢,所以其實喺《黃金有罪》呢部劇集里面,佢都算係本色出演.
所以文雪兒帶住大女Christy同細女Jennifier生活,自己開創咗連鎖美甲店嘅事業,佢自言最高紀錄嗰陣開咗16家連鎖店,呢位女強人自己搵錢供養女去英國讀大學.
文雪兒對兩個女好有要求,從細叫佢哋要多讀書,都要佢哋有自己嘅本事,將自己裝備到最好,為人唔可以不切實際,唔好諗住做富二代,唔係自己嘅嘢千祈唔好貪心.
喺文雪兒嘅教導下兩個女都好生性,大女Christy更加喺英國倫敦大學學院嘅土木工程系碩士畢業,有土木工程師牌,細女即將傳媒系畢業,都好爭氣.
而呢年嚟文雪兒可能因為戲癮重,加埋個女嘅鼓勵,佢決定重操舊業重返幕前,同TVB簽咗兩年合約,唔理點樣,都係希望文雪兒喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
好多人通常去到日本旅行,都係去東京,大阪,北海道等等比較大嘅城市,
唔知大家又有冇去過日本山形県嘅鶴岡呢~
比起多人嘅大城市,山形県鶴岡比較多日本歷史文化嘅建築物,
同時可以感受一下大自然,今日就同大家介紹下山形県鶴岡有咩玩啦~
(文末仲會推介一個旅遊Apps LocoBee,下次去旅行唔知有咩玩可以download定!)
第一站我哋嚟到「龍澤山 善寶寺」,
係平安時代一位叫「妙達上人」嘅高僧去到依到將寺廟改名為「龍華寺」而開始,
再喺室町時代一位叫「太年淨椿蟬師」再改名為而家嘅「善寶寺」~
而善寶寺主要係守護海,所以有好多漁業界嘅人都會去拜㗎~
行入去就會見到好多唔同嘅細寺廟喺入面,仲有條好長嘅樓梯可以俾你行上去~
再入到寺廟入面,僧人都同我哋介紹好多關於依間寺廟嘅歷史,
而今次我仲有機會可以食到佢哋嘅粥同豆腐,雖然睇落好似好簡單普通,
但佢哋嚟講每食一樣野都有唔同意思㗎~
而且仲可以體驗到座蟬,打大鼓同埋參觀寺廟入面各個地方,感受日本唔同嘅歷史文化~
第二站我哋去到「出羽三山」去體驗山伏嘅修練,
「出羽三山」係月山,羽黑山同湯殿山3個山嘅總稱,
當時係第32代祟峻天皇嘅皇太子帶住三腳靈烏去到羽黑山而開始,
係古時開始俾山上嘅人(佢哋稱「山伏」)嘅修道場~
佢哋俾咗一條白色嘅繩嘅我哋掛喺頸,
話只要戴住佢就可以阻止山上面嘅鬼怪襲擊我哋~
佢哋仲介紹咗山伏嘅裝束俾我哋,
而佢就係吹住佢身上掛住嘅螺去幫我哋開路上山㗎~
因為前一陣子落咗好多雪,所以雪影非常靚,有好多仲積得高過我,
行下山之餘仲可以睇下雪景
上到嚟到依個「參集殿」,我哋參觀咗入面嘅「三神合祭殿」(但唔俾影相),
聽佢哋講解好多歷史故事之外,仲幫我地祈福添~!
第三站就嚟依個「お雛様COOKING」體驗點樣整日本勾芡同和菓子,
有專業嘅師父會一步一步咁教你~
勾芡方面,雖然睇落好似好難咁但其實好簡單只要幾個步驟就得㗎啦~
只係要將佢變成非常杰之前要係咁搞係咁搞成5分鐘,搞到手都痛埋
完成之後佢就會俾一碗小菜你將你自己整嘅勾芡,
加上佢哋俾飯團你同埋日本酒就變成一個Lunch啦~
個日本酒杯非常之靚,仲可以俾你拎返屋企~
食完Lunch就緊係甜品時間,而甜品就係緊住落黎要整嘅和菓子啦~
師父俾咗個版我哋睇,件件都超靚,真心會唔捨得食
今次要整嘅就係柑同士多啤梨嘅和菓子(但唔係柑同士多啤梨口味),
2件和菓子都係紅豆味嚟嘅~睇師父親手整出嚟真係超靚超真,
而我雖然已經跟足哂師父講嘅步驟,但都整到好醜樣
整完之後可以而家食又得,放入盒拎返去食又或者送俾人都可以㗎〜(最耐可以放1-2日左右)
第四站就去到「致道博物館」參觀由極細雛道具研究家開嘅展覽~
(「雛」係指比實物細小嘅物品嘅意思~)
係150年前江戶時代主要俾歐洲上等家族嘅小朋友玩嘅小玩具,
總數超過2000件,細細件非常得意,而且都做到好似實物咁好靚㗎~
再行就去到和風嘅雛道具,係為展示德州四天王之一嘅酒井忠次開始由第三代至十三代,
250年來代代相傳嘅小玩具同人型公仔,全部都非常歷史悠久~
第一日嘅最後一站就係「加茂水族館」〜
除咗有一般嘅淡水魚同海水魚外,
仲有超級靚嘅水母區,佢哋有好多唔同大小唔同品種嘅水母,
加上有直徑5m嘅世界最大級水槽會一直換唔同燈,透明嘅水母加上燈光真係靚到唔想走~
行完咁多地方就緊係返酒店休息啦~
「湯野浜溫泉酒店 亀や」係一間面向海嘅酒店,
房大之餘海影非常靚,一日緊迫嘅行程雖然好攰,
但見到依個海影真係放鬆哂~
旅行小幫手:Locobee
如果去山形又或者日本其他地方旅行,想知道更多資訊又或者有嘢唔明?
可以好似我咁下載一個叫「LocoBee」嘅Apps~
佢其實係一個旅遊Apps可以比你發問,分享行程,又或者係識當地朋友嘅Apps,
假設你喺上面發問問題,就會有世界各地嘅人回答你,有時仲係當地人親自解答添~
例如我問關於山形手信有咩買嘅問題,就有幾位網友回答咗我,仲俾埋網址我參考
又或者係可以分享下你旅行嘅相等等,同世界各地嘅人交流~
當然唔一定要用日文啦~用英文一樣有人玩!
推介大家去日本,如果去悶晒熱門景點,又或者想睇下當地人有咩推介,都可以上去發問!
LocoBee有iOS同Android版本 ,大家去旅行,又或者其實喺香港都可以試下玩:
iOS:https://www.likejapan.com/locobeeblogios
Android:https://www.likejapan.com/locobeeblogan
想知第二日山形有咩玩,記得睇山形2日1夜之旅(下)啦~


text:
JLL係咪伏?雖然係MNC但出手好似好低
(1) MNC同人工高.我認同你提出嘅呢個concern,MNC通常都係大機構人工應該好啲.但我認為呢句唔應該係一句講曬直接apply,因為如果咁就忽略咗行業屬性嘅考慮.例子:Unilever/RB係FMCG largest MNCs,但佢MT Programme人工絕對只係僅僅高過local/不少中資banks嘅entry positions,not to mention grad programmes或大banks eg HSBC/SCB Grad programmes,當然未比較更high pay嘅行業.完全認同出手高低應該係同是否MNC作正比,但用呢把尺應該留番喺同行業類比,apple to apple,否則好容易會比人工(entry人工,仲要未計progression)蒙蔽咗自己對唔同行業嘅選擇.
Source: jll.com
(2) 「咁佢話曬都GT,同其他發展商MT人工都有多少距離喎師傅 」都啱,如果以「想做Property」as a whole去睇,佢有距離.但JLL呢行(中文叫則樓)同Developer又有大不同:前者係service provider(valuation/sales operations/property management /leasing agent),後前一句講晒係地主.用一個例子去諗,又用番FMCG,都有分Retailer/Wholesaler同Brand owner啦,人工當然都有多少分別嘅😜
All in all,放心,我哋呢排無生意準備執粒,同佢哋無關係亦從來唔會幫客護航,純粹想bring out一啲concepts,同remind大家就算比較人工都應該fair啲去比較,唔係想話JLL係最荀嘅offer.你問我,JLL絕對講唔上係伏,但當然無發展商MT咁吸引🙂
如果唔同industry去比較大家出手其實意義唔大既,因為每一行都有其特性.至於你選擇得測量師行,其實應該同番哩一個industry去比較先好.
用accounting既big4做例子,入職人工大家都知唔係話特別高,大家都知係工時長,但大家個著眼點唔係一開始既package,而係到底間公司有無發展前景,大家將來考到牌會點,升到上去做partner會係點.
其實鬼佬測量師行得幾間(有啲人會話四大,或者五大咁),每一間既package其實都差唔多.每一間都會有自己叻同埋無咁叻既地方.如果你要做測量師,或者係broker,consultancy,入測量師係不二法門.
JLL 會係layman黎講最well-known,因為好多大廈都係由JLL做物管,所以會見到好多JLL logo出現.幾間之中係四平八穩,由於有好多大廈管理,所以辦公室相關既業務係做得幾好,加上外資行身份有好唔少global account拎住.
CBRE 會係幾間之中"最大","最大"既意思係講緊個global個市值,但香港業務黎講,同JLL係唔多,大家之間排一,二.有大量global contact,本地主要銀行都係CBRE既account,換句話講就係間公司會自動有啲大客requirement跌落黎.間公司主要係sell global platform.
DTZ/Cushman & Wakefield 就係大陸connection比較完善,都同梁振英當年建立既關係有關.
Savills 就係投資部門比較出名,好多大碼成交都係經Savills完成.


text:
中華第一古物 陳倉石鼓
繼續同史友們介紹我國嘅珍貴文物,如果問大家心目中排行第一嘅文物,可能大家心中都有唔同答案,但以下阿史要介紹嘅呢件就係唔少歷史學家都公認係「中華第一古物」,佢就係陳倉石鼓喇! 陳倉石鼓係一批比較特別嘅文...
史檔 3天前
中國太空人的出艙任務
隨著神州十三號載人飛船順利升空,三名中國太空人亦成功進入天和核心艙,之後嘅重頭戲就係中國女太空人王亞平進行出艙任務,成為中國首位進行太空「行走」嘅女性. 講到中國太空人出艙活動,最大突破就係2008年神舟...
史檔 3天前
古埃及石像放在花園15年 經鑑定得知市值逾200萬?
如果見到花園入面嘅石像,唔知史友們有冇曾經幻想過佢哋可能會係珍貴嘅古董呢?而呢件咁離奇嘅事近排就真係喺英國發生咗. 近排英國就有一位屋主因為要搬屋而將屋企花園嘅兩尊人面獅身石像拎出嚟拍賣,但估唔到呢兩...
史檔 4天前
包青天有尚方寶劍又純粹虛構?
上次介紹咗電視劇《包青天》啲鍘刀係虛構之後,今次阿史又想講另一樣包大人成日拎出嚟嘅寶物 - 尚方寶劍.不過,呢樣嘢同鍘刀一樣,又係虛構嘅. 阿史講嘅唔係尚方寶劍係虛構,而係包拯呢位宋官獲御賜尚方寶劍先至係...
史檔 4天前
中國第一顆原子彈爆炸57週年 神舟十三號載人飛船飛天
提起今年嘅10月16日,唔知史友們又知唔知道係咩日子呢?對所有國人而言,呢一日將會有兩件相當值得記住嘅事,呢一日除咗係中國第一顆原子彈爆炸嘅57週年之外,更加係神舟十三號載人飛船飛天嘅日子. 喺1964年10月16...
史檔 4天前
美國最新研究發現 煙草歷史可追溯至1.23萬年前
煙草無論喺古代定還是現代都有一定數量嘅人使用吸食,但到底古代先民係點樣喺咁多植物當中發現到煙草植物呢?以下美國嘅最新研究可能畀到啲啟示大家. 近期美國就有考古學家喺猶他州大鹽湖沙漠(Great Salt Lake Des...
史檔 5天前
女足9號中國女球王 孫雯
最近港產足球教練陳婉婷「牛丸」應徵國家隊女足主帥一職,更得到現任中國足協副主席孫雯力撐,得到中國女球王支持,唔多唔少都增加牛丸奪帥嘅機會. 講到中國女子足球,孫雯就絕對係傳奇級數人物,响中國足球界地位...
中外傳奇 6天前
西班牙東岸海域意外發現 大批古羅馬金幣
繼續同史友們介紹世界各地嘅一啲文物發現,唔知史友們有冇曾經幻想過真係可以潛水搵到寶藏呢?而呢件極小機會發生嘅事就喺地中海沿岸小鎮旅遊聖地哈韋亞(Xàbia)發生咗! 據西班牙阿利坎特大學(University of Alic...
史檔 6天前


text:
今日又喺附近搵吓有咩好食,呢間老娘麵館我每次經過都有少少衝動想入去食,因為佢個門面招牌同佈置都幾靚
門口唔係向住大埔道
行入去要用佢側門
舖頭細細唔算大,只係放到6張枱坐到十幾人
卡位或圓枱都係坐到4個人度! 再多D人就要分開枱坐啦
裡面裝修平平, 放咗兩把特色吊扇同燈籠仔
我都唔記得咗呢間係一間四川特式既麵店!
好在佢有一款雲吞麵係唔辣, 啱佢哋兩個小朋友食
芊芊玩足一日都開始有D眼瞓喇
唔好瞓住呀, 食埋呢餐先啦喂
餐牌設計得好靚, 唔似自家小店!
款式唔多一眼睇哂! 不過如果好食既真係幾款就已經足夠
我梗係要嗌佢既招牌麵 - 老娘牛肉麵!! 睇吓有幾好食
老娘麵未到, 先嚟咗呢碟蒜泥白肉!
佢既辣好正宗, 一陣陣四川感覺返番嚟!
不過覺得肉有少少唔入味!
老娘牛肉麵嚟咗啦!
賣相一般! 不過食落去D麵都幾正
有少少似超巿買嗰隻「生麵」
麵質幾彈牙幾好哨!
但係肉就真係麻麻哋, 好似五香肉丁咁既樣
雖然食落唔係五香肉丁味, 但係真係太少囉, 咬落去都有少少UN
呢碗雲吞係叫俾佢哋兩個小朋友食既
因為得呢一款唔係辣既!
好唔好食就唔知, 因為自己冇食過
不過小朋友就食極唔停仲話好好食
跟住有少少唔係好夠飽
所以叫埋老娘第二推介既肥腸酸辣薯粉
但係我覺得.....好普通, 豬腸唔夠入味, 冇哨頭, 又唔夠肥美 haha...
可能自己鍾意食番傳統車仔麵既豬腸啦
Photo by CANON 5D Mark III, Len | EF 24-70mm f/2.8L IS II USM
呀劍評分: 6分
呀劍評語: 個門面幾吸引嘅,好似好有風味咁!不過佢唔係差,都俾我尋回嗰種四川味道,如果Openrice嘅評級我只係會俾OK,可以一試,服務態度唔差,不過坐得幾迫
地址
太子大埔道70號太子中心地下2B號舖
電話
3482 7878
營業時間
星期一至日: 11:00-22:00
招牌菜
老娘牛肉麵,肥腸酸辣薯粉


text:
(跑 · 動)吉爾吉斯挑戰賽2019 • 下卷二
隔左咁耐,賽事去到尾聲,最後一日路段如何?比完賽又有咩花絮?既然疫症嚴峻大家冇得出街,不如大家睇吓文字描述過吓癮先啦!
Day 8 - 比賽第三天
浸完溫泉騎完馬,第三日起步大家都精神抖擻,不過可能精神得滯,頭一公里左右,前列跑手都睇漏左個路口一下就跑左上山,搞到主車群嘅賽手一路就跟住佢哋跑錯路,反而後面嘅賽手施施然去到路口就沿著路標慢慢落山,掃尾嘅工作人員以為大家已經順利過渡就將路標收起,到主車群嘅賽手發覺唔對路要返落山所有路標已經被收起晒.好彩前晚大會已經將路線簡單描述左比所有賽手聽,賽手憑着記憶慢慢都去到第一個檢查站.大家補完水定完驚之後就繼續出發.
之後嘅路段係一個極大嘅草原,雖然景色非常壯觀,但響同一景觀下跑十多公里的感覺絕對會使人發瘋!第二檢查站在草原正中心的位置,好多賽手到達時都忍唔住爆粗咒罵行唔完嘅草地!比賽最後10公里需翻過過一個大概300米的山脊,上山時沒有明顯山徑,考驗賽手選擇適當路線嘅能力.而在山脊頂點就可以望返三日以來行過嘅所有道路以及終點卡拉科爾.不過賽手們都歸心似箭,大部份都一鼓作氣跑埋最後5公里嘅下坡路.比賽嘅終點設於酒店入口,好多賽手沖咗線都唔捨得即刻返房,寧願留低等埋其他賽手衝線,一齊分享沖線嘅喜悅!就算係前列跑手一早沖咗線,佢哋返咗房沖完涼之後都會落返嚟等其他較慢嘅賽手衝線.長途嘅超級馬拉松比賽就係咁,即使短短幾日,賽手之間都已經建立左緊密嘅友誼,由三天前起點線上嘅陌路人變成三天後響終點線互相擁抱嘅親密戰友,呢啲都唔係一般跑步比賽有嘅體驗.
賽事頒獎典禮於即晚晚膳時舉行,除咗恭賀贏出嘅賽手,大家都好熱烈咁影相留念,互相祝賀對方完成三日嘅挑戰!
Day 9 - 回到比什凱克
如果大家仲記得,小編去程嘅時候係搭又冇冷氣又迫嘅公共小巴去到比賽城市卡拉科爾,好彩返去大會就安排左包車,我哋一行六七人坐一架小巴,比起之前真係不可同日而語!重點係,我哋可以話停就停,話走就走,由於回程會經過全世界第二大嘅高山湖-伊塞克湖(Issyk-Kul),我哋特登叫個司機搵一個靚沙灘俾我哋游下水,司機亦不負眾望,停咗係一個大嶼山長沙咁上下大嘅沙灘俾我哋慢慢游,成個沙灘仲要廿個人都冇,勁正!作為全世界第二大嘅高山湖,伊塞克湖面積大過整個香港,水清見底,湖水微鹹,蘇聯時期呢度係著名嘅療養勝地,所以附近有好多桑拿浴室同埋別墅,據稱由於伊塞克湖地勢獨特,蘇聯軍方曾經一度用作魚雷試驗場!我響個湖度一邊游水,一邊曬太陽,一邊咀嚼吉爾吉斯嘅歷史,一邊欣賞秀麗景色,再回味過去幾日嘅旅程,用蔡瀾嘅一句口頭禪,「不羨仙」.
感謝大家欣賞,吉爾吉斯挑戰賽嘅分享告一段落,下期《跑·動》再同大家分享其他跑步嘅點點滴滴!


text:
《小王子》係法國作家聖艾舒比尼嘅名著,內容講述作者揸飛機嘅時候遇上故障,緊急降落沙漠後遇上小王子嘅故事.小王子眼中嘅世界純真而簡單,每每都令我哋反思成人世界中種種奇怪荒誕嘅現象.《小王子》至今已經有超過二百個語言版本,係世界上其中一本畀人翻譯做最多外語嘅小說.《小王子廣東話版》將呢本不朽文學名作以廣東話呈現,為呢個故仔帶嚟多一份親切感之餘,亦都為廣東話注入多一啲嘅生命力.
關於廣東話版
搵返記錄,呢個「廣東話小王子」project係由2011年5月1號開始嘅.我同蔡同學都有收集唔同語言版本嘅《小王子》,所以嗰陣我哋不約而同都諗:「如果有個廣東話版本就好嘞!」《客家話小王子》係 2000 年出版嘅.既然客家話都得,點解廣東話唔得呢?就噉呢個翻譯 project 就開始咗.2011 年到 2017 年之間發生咗好多事:蔡同學周遊列國,亦多咗出書嘅經驗;我去咗加拿大教廣東話,發覺俾小朋友用嘅教材好少;越嚟越多香港網民用「粵文」書寫,社會上多咗關注廣東話嘅聲音.喺呢個背景下,再經過蔡同學嘅努力,呢本書終於誕生.如果你唔識廣東話,買呢本書純粹好奇,我鼓勵你用你嘅家鄉話 (例如福建話,上海話) 譯返一本.如果你本身係講廣東話嘅,我希望你可以搵個機會大聲朗讀呢本書,感受「啲大人真係好奇怪」同埋「啲大人真係好鬼奇怪」之間微妙嘅差異.如果你有小朋友,我更加鼓勵你讀俾佢哋聽;有朝一日佢哋會明白乜嘢係「最重要嘅嘢都係無形於雙眼」.
林慧雯
加拿大卑詩大學語言學博士生


text:
依一日我地決定去登山,因為每次旅行都要起碼爬一座山,今次我地揀左係Ullapool既Stac Pollaidh,行依度係因為座山只係距離我地前一晚住既Inverness一個幾鐘車,連埋休息,大概兩個鐘左右.上網睇相既時候覺得山形特別,612m都唔算好高,一開始都無諗過登頂,只係想起睇下座山.我地兩點開始行,其實有點遲喇因為冬天既英國三點幾四點就開始天黑,所以一路都無諗過行哂!
到左之後就緊係事不面遲啦,開始走上去,一開始頭十分鐘都係枯樹林,過左之後回望就係超靚既高地景色,而且一開始既路都係小斜路,唔算好難行!行少少就會見到開揚既景色,如果趕行程,唔洗上頂都覺得好抵!山下面一路都係金色枯草同埋無人既路,其實我地都行得幾快架,因為驚天黑都未落到山.
同坐山越黎越近,一路同大家講:行多少少啦,行多少少就返轉頭喇,因為望落山頂真係好近,又好似唔係好高,所以就一路行一路行,抖下行下,咁就行左上山頂...
開始係座山上面,除左凍就係大風,我地本身諗住行兩下就走,所以無帶食物同水...
天色開始黑,終於見到有幾個途人同埋遠方既雪山
山頂有一堆亂石,唔可以行太出因為好大風
落山既時候直頭係暴走,又凍又餓又有小小雨


text:
當女朋友仲鹹濕過自己
老實講,身為一個男人,點會唔想女朋友喺床事方面積極,主動,最好就帶少少欲求不滿嘅感覺.試諗下一個互有攻守嘅夜晚,而家明明由你依個老漢推住部車,轉眼間你就變咗隻馬比人策騎,完事後相擁入睡,然後期待聽朝會唔會有一個刺激嘅方式叫你起身.
Z君曾經都係咁諗,直到佢搵到個咁樣嘅女朋友之後.
一開始嘅時候Z君簡直覺得自己「執到」:女朋友唔單止願意大戰幾個回合,著咩制服玩咩Cosplay全無Say No,甚至喺地鐵經過兩個站嘅挑逗之後,一落車就會比女朋友拉去最近嘅時鐘酒店,有一次甚至連War Game都玩埋.「人生得一此女友,死而無憾」依句說話係三個月前出嚟食飯嗰陣Z君講出嚟曬死我地依班一支公又或者女朋友一個月勉強交一兩次貨嘅性缺乏情侶關係者.只不過噚晚Z君再出嚟食飯嗰陣唔單止冇再提佢女朋友間嘅床事樂趣,睇佢個樣直頭連嘢都唔想講一句咁,身為佢老友嘅我就襯同佢出去食煙嗰陣問佢係咪同女朋友嘈交嚟.
「成班佬食飯都唔曬命,唔似你作風喎.」
「曬條毛咩,我覺得我就嚟精盡人亡.」
「講依啲⋯⋯你冇咁虧下話?」望住佢個樣,又好似真係雙眼無神咁.
「你日日打兩次飛機都未必掂,而家我差唔多晚晚要交三次貨,嗰種辛苦真係唔係講笑.」
「之前你好Enjoy架,係咪對得多悶啊你條友.」
Z君突然一口氣Chur咗三分一之煙,深深咁吐一口氣,然後再講佢平時同女朋友嘅生活:一個星期有幾日都係比女朋友動口不動手咁「叫」醒,然後好自然咁以一個「早操」開始新嘅一日.返工一齊搭車,喺人山人海嘅車廂入面又比女朋友上下其手,直到落車先可以逃離佢嘅魔掌.如果係放假就更加要搵籍口帶佢出去,如果唔係孤男寡女共處一室,兩個人除咗愛做的事就冇咩好做.出到街當然係情侶必做嘅行街睇戲食飯,但喺戲院依個漆黑嘅環境當中Z君又會體驗到無比真實嘅4D刺激,有好幾部戲Z君根本睇唔哂成個劇情,佢女朋友甚至只有頭幾分鐘係會望住個銀幕,結果一部戲佢地要睇兩次甚至三次先睇得完.夜晚返到屋企兩個人都習慣沖個涼先,以Z君女朋友嘅性格好自然係不時鴛鴦戲水,一個涼要沖個幾鍾先沖得乾淨.直到瞓之前嗰兩個鐘算係Z君最身體自主嘅一段時間,上下網睇下書,準備定返工用嘅開會內容,Z君會善用當中每一分一秒,同時比自己回一回氣,準備定上床之後要再提槍上陣,去到兩三點先可以真正瞓覺.
「聽落去正吖喂.」我一邊聽一邊將佢嘅文字化為圖像,真係諗起都有啲動L嘅感覺.
「係正嘅,如果係一星期一次而唔係每日係咁.」Z君扔咗支Chur到盡嘅煙頭,然後又點著另一支.「同你地食飯,我先Feel到我個身體係屬於自己.」
「食得鹹魚抵得渴,有個令人羨慕嘅女朋友實有啲代價嘅.」我噴埋最後一啖煙.「唔通好似我咁淨係可以打飛機咩.」
「學生心態啦,返學想放假,但放得耐又想返學.」Z君苦笑咗一陣.「做人就係咁抵死.」
食完煙返去,大家都準備埋單.依個時候Z君個女朋友打比佢.
「BB?係啊我就返啦.用哂啦咩?哦哦,好啊,兩盒家庭裝,照舊超薄係咪?」
望住Z君好似踩屎咁嘅表情,我好想拍下佢膊頭以示同情.
但我真係好酸囉屌.


text:
作者:認真小毒毒 | POSTED ON 18 FEBRUARY 2021
大家好,今次會開箱嘅成人用品係由MagicEyes推出嘅「超緊窄溶化體驗」,亦都係「超密着溶化體驗」嘅續作版本.
又返到嚟MagicEyes嘅開箱,今次嘅主角係「超緊窄溶化體驗」,相信有買開MagicEyes嘅朋友對呢個名一定唔陌生,無錯,佢就係「超密着溶化體驗」嘅續作啦,究竟由「密着」變成「緊窄」即係有咩分別呢?唔洗心急,而家慢慢講緊你聽.
細心留意包裝盒嘅話,外圍嘅主題風格上其實係差唔多,不過插畫就由橫向變成直向,而顏色方面就由淺色調嘅藍底變成深色調嘅紅底,咁你可能會話「喔~咪即係硬版囉」,唔好意思,咁你就大錯特錯啦,MagicEyes呢款新作可以話係落足工夫,絕對唔係就咁轉下材質咁簡單㗎!
今次嘅重點就係呢個特殊三層構造,表層以及前段約佔1/3位置嘅部分就係柔軟材質,其餘2/3嘅部分就係偏硬材質,管道再用上另一種仿黏膜嘅材質.
呢種睇見都覺得高難度嘅構造好似係從來無喺其他飛機杯身上見過,應該真係MagicEyes首創啦,成日話電子科技日新月異,其實飛機杯亦都一樣,以前啲飛機杯換個材質又一個新版本,我哋都可以用「軟版」,「硬版」嚟分辨,但以今時今日嘅技術嚟講,好多時已經唔係純粹換個材質咁簡單,直情係成個結構都唔同埋啦.
開箱
重量450g,全長約15cm.
造型基本上同「超密着溶化體驗」一樣,係會令人興奮嘅造型..嘻嘻….
(咦?有人敲門,我應一應門先)
前後段以兩種唔同硬度嘅材質合成,以肚臍位置做分界,左邊入口位置偏軟,右邊深處嘅位置就偏硬.
值得一讚嘅係,杯身表面都係以偏軟嘅材質覆蓋,所以輕輕摸落去嘅手感都唔會話無啦啦唔同咗咁,諗得非常周到.
材質帶輕微氣味同出油,加上內藏偏硬材質嘅關係,拎起可以做到挺身,但摸落又嫩滑柔軟,感覺相當特別.
入口比較細,不過前面用嘅係柔軟材質,應該唔會緊得去邊掛.
打開內部就見到另一層粉色嘅構造,緊隨其後就係半透明色嘅純潔膜,上面仲有個仿尿道口嘅裝飾設計添,見到咁精緻嘅佈局,我嘅巨龍又要蠢蠢欲動啦…
呢個杯嘅肉厚度都算有啲份量,再加上入口緊窄,令內反嘅難度大大增加 (唔想整爛個杯千祈唔好反啊),而且反出嚟之後啲紋路會撐到漲一漲,其實都好難睇得清楚箇中構造.
*內反動作只屬評測之用,請勿模仿.
*如因任何使用不當導致產品損壞,本公司恕不負責.
內部紋路都係同前作一樣啦,以大肉紋重點強化入口附近嘅緊窄度,深處再設有子宮位置增強吸吮感.
試用
入口細小嘅關係,落潤滑液嘅時候都有少少吃力,唯有喺自己身上都塗滿潤滑液做個雙重潤滑,插入之後總算明白點解MagicEyes要花咁大工夫整呢個特殊三層構造啦.
我諗本來佢哋都係想直接做個全硬版嘅,不過考慮到原版「超密着溶化體驗」嘅入口本身都設有純潔膜構造,其實已經相當緊窄,如果再加硬嘅話恐怕就會物極必反,緊到咁根本唔會舒服.
所以將前段入口保留柔軟,入面先再用偏硬材質,咁就唔會搞到入口太過緊窄之餘,又可以做到表面保持柔嫩肌膚感,內裡又帶出處女初體驗時心情緊張令內部變緊窄嘅感覺,呢個臨場感…不得了啊!
我不禁合上雙眼細心感受,佢仿佛就喺我面前一樣,軟滑嘅陰唇好輕易就將我嘅下身完全包覆,當我嘗試稍微向前推,緊密嘅純潔膜抵擋我嘅侵入,佢就好似喺度發出「唔唔」聲抗議咁,當然,我又點會咁輕易放過佢啊,我直接抱起佢,一下俐落而有力嘅插入直接撞上子宮口,突如其來嘅快感令佢嘅陰道緊緊包裹住我嘅陰莖抽搐,我亦都不甘示弱,將燙熱嘅白液全數射入佢嘅子宮內.
幻想小插曲就去到呢度告一段落啦,今次MagicEyes呢款新作真係用心良苦,三層材質將處女第一次嘅感覺完美帶出,可謂臨場感同層次感並重,雖然緊窄嘅感覺相當之正,可惜內部嘅紋路唔算突出,管道彎曲嘅幅度又唔算大,搞到硬係爭咁啲刺激咁,玩耐咗或者會有少少厭啦,如果呢方面可以再加強少少嘅話就近乎完美啦.
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:超緊窄溶化體驗
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.


text:
「人生」
成功嚟兩個字應該係每個人嘅人生入面不斷出現.要成功有好多途徑,但係首先乜嘢係成功先?一個人嘅人生點先至算叫做成功?成功大學畢業,成功搵到份工,成功買到層樓,成功搵到個老婆,成功湊大小朋友,等等都應該係每個人聽唔少嘅嘢!不過你又點樣定義成功?其實成功好睇自己嘅價值觀,而好多時成功嘅定義係主流社會嘅定義.如果社會價值扭曲,成功嘅定義亦都會扭曲!
「成功」
究竟乜嘢叫做成功?你同我嘅定義都會有唔同,不過如果你問我依家點樣先至覺得成功,我諗我嚟刻未必答到你,因為我每個階段都有唔同嘅睇法.以前嘅成功好多時都會以自己嘅工作而作為標準,例如自己搵幾多錢,自己管理幾大嘅團隊,自己可唔可以用更短嘅時間去做到人哋做嘅嘢,等等.不過而家我真係唔知點樣去定義成功嚟兩個字,事關自己一啲都唔覺得有啲乜嘢稱得上為成功!
「品質」
當自己問乜嘢係成功嘅時侯,當然就會自自然然上網搵下其他人點樣去定義成功.人嘅一生可以控制嘅莫過於嚟八種資源:財富,信息,智力,品質,人際,健康,時間,空間.八種資源,我最認同嘅就係品質,因為品質係心理資源嘅一部分,而表露出嚟嘅部份就係每個人嘅人格同魅力.一個人無可能同時擁有嗰八種資源,而可以將所有資源用盡,其實靠嘅係人嘅品質.俗語話大事做人,做嘅就係指品質!
Also published on Medium.


text:
18世紀
1701年至1800年呢一段期間俾人叫做18世紀.呢個世紀注重嘅係「穩定」同「和諧」,同時亦係人類對自然探索嘅萌芽期.政治上,歐洲各國開始同中國,印度,重有土耳其進行小規模嘅通商貿易,重持續響東南亞同大洋州建立殖民據點.呢個時候多數嘅王權國家(如清,蒙兀兒帝國,法蘭西帝國,奧圖曼土耳其,奧地利帝國,俄羅斯帝國)正係響全盛時期,但民主思潮亦逐漸燃起,最終引發美國獨立戰爭同法國大革命,對後世影響深遠.學術上,西歐興起啟蒙運動,挑戰基督教教會嘅思想體系,令科學嘅成果感染到社會各個層面,而歐洲以外地區亦透過傳教同貿易嘅方式接觸呢股思潮,產生小規模嘅學術復興運動.
另外,由於商業需要,部分技術應運而生,成為工業革命嘅濫觴.而喺技術外,生產同管理方式響西歐逐漸發生改變:傳統世襲嘅學徒制逐漸被破壞,分工同工廠生產方式開始抬頭.
藝術同文化方面,追尋希臘同古羅馬風格嘅新古典主義盛行西方世界,重影響埋印度同中國嘅宮廷藝術.但同時,中國同大洋洲嘅文化物品流入歐洲,令西方世界嘅上流社會吹起非常表面嘅異國風.
重要事件,發展同成就[編輯]
- 工業革命開始
科學技術[編輯]
- 蒸汽機技術被改良同廣泛應用


text:
聖戰
聖戰(粵拼:sing3 zin3;阿拉伯文:جهاد,Jihād)係個伊斯蘭教術語,字面意思係「奮鬥」,「儘力」,引伸成為「為主道而奮鬥」.《可蘭經》關於為主道而戰嘅訓令主要集中喺講麥地那時期嗰陣嘅經文,規定咗呢樣嘢係每個穆斯林都要盡嘅義務.之後呢個概念又喺阿拉伯對外征戰時,以伊斯蘭教旗號而打嘅仗.不過喺好多阿拉伯對外征戰勝利之後,「聖戰」呢樣嘢已經無人再講,得返哈瓦利吉派仍然奉為基本教義.而喺聖戰入面殉教嘅人,就會叫做舍希德(Shahīd)[1].
簡史[編輯]
喺中世紀嘅伊斯蘭教法入面,聖戰係好受重視嘅伊斯蘭教法,甚至係五功之一,最初聖戰嘅意思,係指為咗捍衛伊斯蘭教信仰,而同啲異教徒或者「不信道者」死過.到封建時期,聖戰就係啲君主用嚟以宗教名義而發動擴張侵略嘅手段.
不過,除咗中世紀封建時期為咗擴張侵略而發動嘅聖戰之外,近代聖戰多數都解做以自衛做目的,一定要因為受侵犯時先可以話聖戰打返人,而呢種侵犯多數係講國家領土,唔再係指個人喺宗教上嘅意義.例如19世紀末奧斯曼帝國以聖戰嚟號召對抗歐洲侵略.二戰之後阿拉伯亦以聖戰嚟號召對付猶太復國主義者.
原教旨主義[編輯]
雖然現代社會,聖戰呢個觀念對於伊斯蘭教嚟講已經過時,不過仍然有好多主張原教旨主義嘅極端派話之你.例如埃及穆斯林兄弟會出版嘅一本小冊子《路標》就極力鼓吹聖戰觀念,不過佢哋講嗰種聖戰又另一樣嘢,《路標》作者宣稱「伊斯蘭本身就係聖戰,直到而家都仍然成立」.不過因為《路標》呢本嘢喺60到70年代喺埃及同好多阿拉伯國家都係禁書,所以呢種聖戰觀念當時唔多人知.不過喺埃及就有人受《路標》影響秘密搞咗個「伊斯蘭聖戰者」嘅組織,佢哋秘密發佈咗一本叫《聖戰:被遺忘的義務》小冊子,裏面聲稱聖戰係每一個穆斯林都要盡嘅義務,佢哋話反伊斯蘭教嘅都係敵人,鼓吹對所有反伊斯蘭教嘅敵人展開聖戰.伊斯蘭聖戰者就喺呢個理念之下,發動咗好多暴力恐怖活動,例如埃及民選總統沙特就因為唔肯全面恢復傳統伊斯蘭教法而俾佢哋當眾殺死.
而呢種聖戰觀念,喺原教旨主義同極端派入面係咁俾人利用嚟發動各種暴力恐怖襲擊,佢哋認為,為咗聖戰,可以話之你死,不擇手段,唔理後果.
攷[編輯]
- ↑ 《伊斯蘭教小辭典》 上海辭書出版社 ISBN 7-5326-2033-6/B78


text:
鄂圖曼帝國
鄂圖曼帝國(粵拼:ngok6 tou4 maan6 dai3 gwok3,鄂圖曼土耳其文:دولت عالیه عثمانیه;土耳其文:Osmanlı İmparatorluğu),又叫奧斯曼帝國(ou3 si1 maan6 dai3 gwok3),奧托曼帝國(ou3 tok3 maan6 dai3 gwok3)同埋土耳其帝國(tou2 ji5 kei4 dai3 gwok3),係突厥人響1299年到1922年期間建立嘅帝國.立國嘅係鄂圖曼一世.鄂圖曼帝國由小亞細亞開始發展,最勁嗰陣勢力去到歐亞非三大洲,南歐,中東同北非都係佢管,國土西面去到直布羅陀海峽,東面就去到裏海同波斯灣,北面去到奧地利同斯洛文尼亞,南面就去到蘇丹,索馬里同也門.1453年鄂圖曼帝國滅咗東羅馬帝國,搬個首都到伊斯坦堡(前君士坦丁堡),話自己繼承羅馬帝國,加埋伊斯蘭文化,就可以融合到東西文明.奧斯曼帝國因為打輸咗第一次世界大戰而亡國.
歷史[編輯]
開頭突厥人喺蒙古高原度住,並喺中國北方建立突厥汗國,之後去咗中亞建立塞爾柱帝國,再去到小亞細亞建立奧斯曼帝國.初頭唔係好勁,但係攻陷咗拜占庭帝國首都君士坦丁堡,同埋改名叫伊斯坦堡之後,就開始勁.奧斯曼帝國話自己係羅馬帝國嘅繼承國,重佔領埋南歐,巴爾幹半島,中東同北非大部份領土.
後來,奧斯曼帝國經歷過中興,滯止,改革,現代化,但都唔可以挽回滅亡嘅命運.
奧斯曼帝國係唯一一個中東同伊斯蘭國係可以抵抗歐洲列強嘅入侵,但係最後響19世紀初開始沒落.
輸咗第一次世界大戰之後,佢嘅領土俾協約國瓜分,引發土耳其國民運動.凱末爾帶領嘅土耳其獨立戰爭最終勝出,蘇丹穆罕默德六世被廢,奧斯曼帝國俾土耳其共和國繼承.
信仰[編輯]
奧斯曼帝國國教係伊斯蘭教,畀咗好多優惠啲伊斯蘭教徒,但係都容納其他教徒.
文化[編輯]
奧斯曼帝國吸收咗地中海,黑海嘅傳統,藝術同文化體系,重加入咗新元素.喺奧斯曼帝國,唔同嘅文化都有得傳承.
而奧斯曼土耳其語係土耳其語嘅變種,但亦受到波斯語同埋阿拉伯語嘅影響.
現代[編輯]
現今嘅奧斯曼帝國嘅繼承國係土耳其共和國,大致上保留咗一嘅奧斯曼文化,係小亞細亞一個算幾大嘅國.


text:
熱門
《行內行外-梁崇讓》「變局」與「騙局」只是一字之差! - 經濟通 ET Net
《行內行外》近年中國國家主席習近平曾多次指出,當今世界正經歷百年未有之大變局,科學將主導全球發展大趨勢,而這個變局包括中華民族偉大復興,開啟全面建設新時代,中國特色社會主義現代化的新征程,國家將由小康社會推展至共同富裕的社會.更道出新世紀以來一大批新興國家和發展中國家的快速發展,...
經濟通
2021年10月21日 10:01
10月20日,大陸終止對台讓利?英國對華亂甩鍋,俄與北約「斷交」
最近幾年,兩岸關係下滑的趨勢非常明顯,尤其是川普執政後期開始,台當局為配合美國遏華戰略,不斷進行各種挑釁,導致台海地區戰雲密布,火藥味越來越濃.
每日頭條
2021年10月20日 03:00
嶺南文化(粵拼 ),又叫南粵文化或者珠江文化,係嶺南地區(指五嶺以南嘅地區)獨有嘅地域文化.佢包咗廣東,廣西,香港,同埋澳門嘅文化. 喺純地理上嘅定義嚟講,呢個詞包埋區入面嘅客家文化,潮州文化,同埋廣西嗰啲少數民族文化. 但係啲人講「嶺南文化」多數 ...
開港來歴. 計香港於 道光之二十有一年 辛丑歲 卽 西歴 一千八百四十一年 始送與 英人 其地原屬 新安縣 九龍司 欲窮 香港 之 事蹟 本寥寥無幾不足當大雅之一粲則追尋 原委 乃得其詳此埠至今六十年間成一富庶之區其始由 英人 至 省 貿易 中朝 舊例 惟 省城 始準 ...
溯香港之開在道光二十一年卽西歷一千八百四十一年其始不過一荒僻小. 島耳地爲不毛之地兼之山石巖巖崎嶇斜曲雖竭力經營亦僅成平常鎭埠乃. 英廷不惜帑費街衢屋宇布置井然旣度地以居民復通功而互市烟戶雲連商. 賈雨集傳至今日爲地球中絕大繁庶之區而且 ...
- 經歷
- 評價
- 屋企
早年
1891年,篤麿同老婆衍子嘅大仔響東京府麴町區(即而家嘅東京都千代田區)出世,由太爺忠熙改名叫文麿.文麿細個嗰時,阿媽衍子病死,老豆篤麿再娶衍子個細妹貞子做老婆.由於文麿好掛住阿媽,所以佢對後母冇乜好感. 1904年,老豆病死,近衛家當主一位由當時淨係得12歲嘅文麿繼承,但同時之間佢要幫手還清老豆生前好多嘅債務,因此佢嘅性格變得反叛. 早年入讀泰明尋常小學,之後升讀學習院中等科.跟據慣例,當時日本貴族仔女應該要升上學習院高等科,但係文麿受到第一高等學校(簡稱一高,即而家嘅東京大學教養學部)時任校長新渡戶稻造嘅影響,選擇投考一高.1912年由一高畢業之後,升上東京帝國大學(即而家嘅東京大學)哲學部,後嚟受到共產主義經濟學家河上肇影響,轉校到京都帝國大學(即而家嘅京都大學)法科大學部. 響京都大學同河上肇交流期間,佢由河上身上學到社會主義,令到文麿好有共鳴.1913年,佢響電車上識咗毛利高範二女千代子,同年結婚,之後佢同前首相西園寺公望見面.西園寺公望同老豆篤麿係出嗮名嘅政敵,但係西園寺唔單止冇岐視文麿,反而出錢幫佢還債,令到文麿好感動,之後佢由老豆身上接觸嘅亞洲主義,變成信咗西園寺...
終戰後同死
1945年8月15號,日本無條件投降,由東久邇宮稔彥王接任首相,近衛獲任命為內閣副總理.同年10月4號,近衛同駐日盟軍總司令德格拉斯麥克阿瑟見面,麥克阿瑟指出要保留天皇嘅權力,但就要改造日本政府,近衛就話「我會接受你(麥克阿瑟)嘅所有意見.」最後,麥克阿瑟同佢講:「近衛你雖然嚟自封建家族,但你係『世界主義者(cosmopolitan)』,精通世界形勢.希望你可以聯同其他同你一樣思想嘅人支持駐日盟軍總司令改憲法.」之後一日,稔彥王因為同駐日盟軍總司令傾唔埋而唔撈. 10月8號,近衛同GHQ顧問佐治艾奇遜見面,傾下點樣可以改憲法.之後佢又帶埋松本重治,牛場友彥同佐佐木惣一一齊傾.10月23號,朝日新聞發佈冇耐就要改皇室典範,時任首相幣原喜重郎反對,近衛第二日即刻就同佢傾.佢對於呢次嘅行動(改皇室典範)覺得好開心,佢認為自己好有可能會攞到新嘅政治地位,仲覺得自己已經抵消咗響二戰犯嘅「罪行」,唔會畀遠東國際軍事法庭拉.另一方面,紐約時報批評近衛唔應該改皇室典範,話「如果近衛文麿畀人睇成戰犯,冇人會覺得出奇」. 盟軍總司令響11月話因為稔彥王嘅辭職,已經完美咁解決咗問題,所以近衛提出嘅改皇...
正面
除咗生得高,血統高貴,學歷高之外,近衛響人中地方留咗仁丹(衛生鬍),畀人感覺就好似希特拉,有唔少人因而改佢花名「希特拉」.正正係因為有呢幾個因素,所以響佢後生嗰陣曾經得到唔少人力捧(最捧佢嘅係西園寺公望),就連政敵都唔夠膽睇輕佢. 作家今東光曾經咁樣話近衛:「有一次,有個一流嘅妓女出席宴會,唔少政治人剩係識得叫佢幫手斟酒,一啲都唔尊重嗰位妓女.但近衛唔同.佢叫個妓女『請畀君飲返杯』.起碼佢有返至基本嘅尊重,所以話佢嘅天性就係做政治人.」 而內大臣木戶幸一響近衛死後讚佢:「佢係一個開放,識得點去包容人哋嘅人.正因為咁,所以當初先有咁多日本市民支持佢.唔知點解,我響同佢相處嗰陣硬係會遇到啲麻煩.」 另外,近衛嘅婚姻生活過得好好,係日本少有可以同正室關係咁好嘅政治人.1913年,當時仲係學生嘅佢,對響架電車上識嘅靚女,第一高等學校女學生千代子一見鍾情,之後努力追佢,最後兩個人響同年年尾結婚.呢次亦都畀人叫做「學生結婚」,近衛對呢個稱號覺得好威水.但係佢都有妾侍.
負面
雖然佢留嘅「希特拉型」仁丹同埋高大嘅身材係令到唔少人力捧,但同時有人批評佢一早就諗住學希特拉咁搞獨裁,想攞至高權力,好似由佢成立嘅大政翼贊黨,就係日本史上第一個一黨專政嘅法西斯黨. 現代人多數將東條英機視為二戰最大負責人,其實開戰嘅人係近衛,軸心國又係由近衛一手搞成,所以唔少人覺得佢先至係二戰最大責任人.因此,近衛由初初嘅畀人睇好,後尾民望跌到落谷底,有學者仲將佢講成「響大正,昭和,平成三個年代,近衛係民望最低嘅.」 而佢響日本投降後,未審判前就自殺,更惹嚟好多人抨擊,批評佢冇用同埋唔負責任,為咗逃避畀遠東國際軍事法庭審判,將二戰嘅責任淨係要由有畀軍事法庭審判嘅人承擔,同埋攞埋大日本帝國海軍同陸軍做「擋箭牌」,但自己都好似唔關事.就連佢嘅老友,外交官重光葵都話佢唔抵幫:「如果以一個二戰懷疑罪犯嚟講,近衛係最醜劣嘅.」有人認為佢之所以會咁做,係佢覺得自己死梗,唔想審判後畀人唱到「遺臭萬年」,所以就自殺咗先,令到啲人冇咁反感[註 2]. 對於佢當初決定開戰,啲人批評佢野心太大同埋過份自大,覺得日本實係好打得;又目光短淺,冇諗過戰爭所為百姓造成嘅傷害.最後一位海軍大將井上成美就話:「佢...
老豆:近衛篤麿 阿媽:衍子 兄弟姐妹:長細妹武子---長細佬秀麿---二細佬直麿---三細佬忠麿 老婆:千代子(子爵高範個女) 1. 大仔:文隆 1.1. 庶孫:隆明 2. 大女:昭子(原先嫁畀島津忠秀,後改嫁野口晴哉) 2.1. 外孫:島津忠敬 2.2. 外孫:島津修久 2.3. 外孫:野口裕之 2.4. 外孫:野口裕介 3. 二女:溫子(嫁咗畀細川護貞) 3.1. 外孫:細川護熙(曾經係第79任日本首相) 3.2. 外孫:近衛忠煇(過繼咗畀文隆,而家係近衛家第31任當主) 4. 二仔:通隆(過繼咗畀秀麿) 情人:山本縫子 1. 私生女:斐子(原本係水谷川忠麿嘅契女,後嚟斷絕關係) 情人:市丸
10月29號係公曆年嘅第302日(閏年第303日),離年尾重有63日.  > 大件事 1923年:鄂圖曼帝國瓦解,土耳其共和國成立. 1956年:以色列入侵埃及 西奈半島,並向蘇彝士運河區推進,第二次中東戰爭開始. 1969年:史上首次電腦同電腦駁埋係 ...
- 史前
- 三國兩晉
- 六朝
- 隋唐
- 南漢國到宋,蒙元
- 明朝
- 滿清
- 近代
- 中華民國
- 中日戰爭
廣州歷史最早可溯及大概4000幾年前嘅新石器時代,當時廣州一帶屬百越人嘅地頭.遠古時候嘅廣州,原始地形其實係兩個半島.東面係番山,禺山南北相連形成嘅一個半島,西面就係坡山半島〔依家嘅惠福西路〕,中間夾著嘅西湖就係古老嘅港灣. 公元前九世紀(約前887年)周朝,百越人同長江中游嘅楚國人開始有來往.春秋戰國時期,廣州俾楚國管治過一段時間,立有楚庭,呢個係史載廣州嘅最早稱呼.喺春秋尾,越國俾楚國征服咗,宰相公師隅帶著啲越國臣民南遷去咗廣東,建城南武,就係今日嘅廣州.呢度時期兩廣同越南北部地方泛稱係嶺南,當其時土生聚民就叫做南越(又稱南粵).
西元217年(三國吳建安二十二年)交州刺史步騭重將州治搬返番禺,擴建城郭,後稱為步騭城. 226年(三國吳黃武五年),孫權喺交州(治所龍編,今日越南河內)7郡中抽咗南海,蒼梧,郁林,合浦4郡出來置廣州,治所番禺,任命呂岱為刺史.呢個係史載第一次有咗廣州個名,範圍遠遠超過而家廣州市建制,跨廣東,廣西兩省,轄七郡,番禺屬於南海郡.後陸胤做咗交州刺史,由於州治番禺臨海,唔夠淡水供應,於是乎鑿甘溪引水入城北,兼開埋水塘來儲備用水,解決咗番禺城用水需要. 呢陣時嶺南係屬孫吳政權當中嘅大後方,孫吳國就好重視開發埋沿海一帶.國際航海呢陣時發展起身,越南,緬甸等國有咗發達嘅航海貿易.孫吳同南洋各國嘅商務交通亦隨之發展咗,由此廣州就慢慢成咗一個造船基地,軍事基地同外貿基地. 到晉朝,南北朝沿用咗南海郡,番禺為郡治.呢個時候,中原北部重係成日打仗,漢人就成班咁走落來相對安定嘅嶺南,促進咗廣州一帶嘅經濟發展.由於外國啲貨物由廣州港內運方便過交趾,兩晉南北朝時代,海外貿易中心就由交趾轉移咗到廣州,廣州港嘅海上貿易慢慢就繁榮起嚟.當其時輸入嘅商品主要有象牙,犀角,珠璣,玳瑁,琉璃,蘇合,郁金,吉貝之類.出口貨物就以綾,絹,絲,錦等為主. 嗰陣廣州重係海外各國同中原搞文化政治交流嘅關鍵節點.281年(西晉太康二年),大秦使者循海道喺廣州上岸,去到京城洛陽.同年,印度僧人迦摩羅尊前來廣州,喺西濠街(今日海珠中路西側詩書路南端嘅尚果里)起咗第一間佛寺——仁王寺(到明代陣改成咗紫陽書院);東晉時高僧曇摩耶舍由海道來廣州,起咗第二間佛寺——王園寺,即光孝寺.此後中外佛教人士,亦係大多經由廣州往返內陸.東晉末,獅子國使臣經10年跋涉首航廣州,獻俾朝廷嘅玉佛像,喺建康度供奉咗近百年.
喺六朝時期,廣州對外交往係相當興旺嘅,通過廣州入中國大陸搞朝貢通商嘅國家,增加咗好多.據考有大秦,天竺(即印度),獅子(依家嘅斯里蘭卡),?賓(依家嘅克什米爾),占婆(依家嘅越南中南部)等15國.當其時廣州係「眾夷雜處,萬商雲集」,「舟舶繼路,商使交屬」,「久停廣州往來求利」,部分外商就定居咗喺廣州,成為咗早期嘅僑民.六朝時外國嘅僧人入廣州個勢仲勁過原先,影響較大嘅僧人,有求那羅跋陀,求那跋摩(功德鎧),求那跋陀羅(功德賢),曇摩伽耶舍,僧伽跋陀羅,達摩菩提,智藥三藏,波羅米陀(真諦)等.中國大陸嘅高僧智嚴,曇無竭,道善等亦由呢度去印度取經.
航運發展
隋唐嗰陣,廣州仍維持著海上貿易中心地位.隋文帝廢南海郡,置廣州總管府.601年(仁壽元年)因避太子楊廣之諱而改廣州名叫「番州」.607年(大業三年)恢復南海郡,屬番州.隋代時喺廣州設有「緣邊交市置」,「南蠻使者」,負責主掌外貿同埋諸番嘅關係,專應付南洋十幾個國派來嘅「蠻夷朝貢者」. 621年(唐武德四年)恢復廣州,開初係總管府,後尾改成都督府.627年(唐貞觀元年),分全國為10道,其中嶺南道治所設喺廣州.唐朝時期,廣州州治係喺南海縣,原番禺縣(今日番禺區)西北,即而家廣州城地區. 自中唐以後,歐亞大陸西部交通絲綢之路被阻斷,「海上絲路」代為紮起.廣州作為海上絲綢之路始發港,一時間達到埋繁盛巔峰.自開闢咗由廣州到爪哇同阿拉伯嘅航線,海上商船來往頻繁,單單喺大曆年間,每年就有四千幾條商船.嗰陣時主要輸出嘅商品,有絲綢,陶瓷,紙,銅錢,鐵器同埋金銀,而輸入商品,包括有珠貝,象牙,犀角,紫檀木,蘇方木,乳香,沒藥,蘇合香,入口貨主要係畀宮廷皇室嘅.唐政府比較支持海外貿易,嗰陣啲外商可以喺度自由貿易.喺廣州當時就大概有十幾萬外商,住喺城西由官府劃定畀佢哋逗留嘅「蕃坊」度. 661年(顯慶...
大事記
685-688年間,宋璟擔任廣州都督期間,引導民眾用陶瓦建築圍牆,改造啲舖頭街市,以達致防火要求. 742年(天寶元年),廣州改名南海郡;758年(乾元元年),又叫返廣州. 758年(肅宗乾元元年),廣州城畀大食(阿拉伯),波斯嘅商人私兵包圍,刺史韋利見到咗情況就走甩咗,兩國商人啲私兵就喺廣州度掠倉庫,焚廬舍,跟著就由海路離開咗. 862年(鹹通三年),嶺南分成東,西二道,廣州係做嶺南東道治. 879年(唐乾符六年),黃巢軍攻佔廣州,殺咗唔少駐留嘅「蕃商」,據講有10到12萬阿拉伯商人被殺,廣州海外貿易從而受到重創.
明朝初期,一改宋,元時期嘅對外開放政策,實施海禁,廣州成為當時大中華唯一向大部分國家開放嘅通商港口,就係咁重新成為全國第一大港.1368年(明洪武元年)設廣州府,廣東布政使司,廣州府及番禺與南海縣治. 明弘治元年到二年(1488-1489),增城土豪劣紳同官兵大肆襲擾瑤山民眾(藍田寒山),燒殺劫掠,瑤民就推舉譚觀福(横潭峒主)做咗首領,揭竿起義,聲勢震動增城,新豐,博羅,從化等地. 廣東布政司劉大夏率兵鎮壓譚觀福瑤民後,請建縣治稱「從化」,縣署就初設喺花都橫潭村,以加強官府對上番禺地區嘅管治.1494年從化縣衙遷馬場田(而家嘅街口). 1517年(明武宗正德十二年),葡萄牙商人首次來廣州出售毛織品,廣州棉布亦運銷海外. 明代後期,葡萄牙艦隊封鎖咗印度洋航線.嘉靖年間,葡萄牙人入侵廣州,發生屯門及西草灣之戰,明政府擊敗葡人後封鎖廣州.但葡萄牙人轉而佔據咗澳門,基本壟斷咗廣州嘅對外貿易.1567年(隆慶元年),由於沿海倭寇逐漸平定,明朝解除海禁,默許私人對外貿易,廣州海外貿易有返咗發展. 1578年(萬曆六年)明政府重新允許啲外商入廣州做貿易,東南亞各國商人同其他外商,就唔再停留澳門而紛紛直接上廣州做生意,珠江嘅貿易重心轉移.廣東地方官亦制訂埋詳細辦法,去管控當地增長嘅外商同外貿活動,包括咗要求啲外商住喺指定地方,仲要有同業組織指定嘅富有華商做「擔保」,而唔遵守啲規定嘅外商,就會得唔到當地嘅服務同生活品.貿易轉變陣,代理外商服務嘅牙行不停擴展,萬曆後逐步形成咗朝貢貿易嘅變體公行:即專門代理外貿嘅買辦商人十三行,連市舶司嘅具體外貿業務都俾行商操控埋. 1582年(萬曆十年),葡萄牙教士利瑪竇應召前往中華傳教,8月7號到達廣州香山澳(澳門),宣傳天主教教理,喺廣州城落腳懷遠驛,翻譯西洋學科數種,往返廣州同肇慶.呢個係天主教同西學首次喺廣州傳播.
喺滿清時期,廣州城係廣東省會,廣州府,兼番禺同南海兩縣嘅治所駐地.1680年(康熙十九年)削藩後,朝廷仲加設咗廣州將軍一職,統領駐紮廣州嘅八旗官兵,同時節制廣東全省綠營兵. 1646年(清順治三年十一月初五),清軍佔領中原後,南明紹武帝朱聿讁喺廣州建都,係歷史記載廣州第三次獨立建制;同年十二月十五日,清兵攻入城內,紹武帝吊頸死咗(有話係被殺). 1650年(清順治七年,南明永曆四年),「平南王」尚可喜同靖南王耿繼茂指揮清軍嘅漢軍鑲藍旗,圍攻廣州城成10個月,動用咗荷蘭炮手同樓車來攻城,喺11月24號攻破廣州城,此後直到去12月5號共12日內,清軍喺廣州城同佢附近四十里內進行大屠殺.據載達到嘅死亡人數,有八千,八到十萬等,超過十萬至七十萬幾個版本,號稱庚寅之劫.廣州市社會科學研究所認為「七十萬人」並唔可信,因為統計明末廣州府十三縣人口得40萬(《廣州研究》).後尾有位真修和尚,請咗啲人執拾返啲死難者嘅遺骸,喺東郊烏龍崗度,「聚而殮之,埋其餘燼」,合葬立碑. 滿清喺1653年建立咗名義上嘅廣州政權,但呢一帶仲係經常有反對滿清嘅起事,清軍係直到1683年先至鎮壓咗落去.而喺1683年前甚至過咗後,廣州沿海都係唔安定嘅狀態,啲鬼佬過嚟做生意(貿易)係覺得唔放心.據1664年蘇拉特號(Surat)嘅報告,去到廣州河口(入海口?),係有唔少大型嘅海賊船停喺四圍一帶,會阻截,劫掠航行啲船隻. 1660年(清順治十七年)英國喺遠東開辦咗東印度公司,開始運啲藤料到廣州,又從廣州入啲藤製品運返英格蘭. 1757年(清乾隆二十二年),清廷宣佈咗廣州為全境內唯一對外通商口岸,史稱「一口通商」,全中國對外貿易指定由廣州十三行代理.「一口通商」令當時嘅廣州(歐洲商人稱Canton)得以獨攬全國外貿,國際知名度迅速提高,成為世界第三大城市(當其時次於北京,倫敦之後),係廣州最輝煌嘅時期之一.廣州嘅通商地位改變後,十三行商館區成咗職業外銷畫家集中地帶,畫室集中喺新中國街同舊中國街,即同文街同靖遠街度,據載最旺陣成個廣州城繪製外銷畫嘅畫匠有成兩三千人. 1784年(乾隆四十九年),美國船「中國皇后號」(Empress China)來到廣州,係美國獨立後(美國獨立戰爭(1775~1783)),最先同大中華嘅交易,貨物係茶葉,中國皇后號喺1785年滿載茶葉返去美國.跟著美國商船來省城日增,1800...
1842年,《南京條約》簽訂,實施「五口通商」,廣州失去獨佔對外貿易嘅優勢,自1845年後,廣州港出入口貨物總值一路下跌,由咸豐三年開始,英國大部分對華貿易就轉咗去上海,上海港成為新嘅大中華外貿中心.香港俾英國攞咗開埠成自由港,亦慢慢代替咗廣州成為貨物集散地.此外,由於《南京條約》解除咗十三行唯一代理對外貿易嘅權力,出入口貿易實際經營權逐漸俾廣州啲洋行主導返. 1854年6月10號,廣東天地會首領何祿,喺東莞石龍墟起義,7月5號,廣東天地會首領陳開喺佛山起義,自稱為「紅巾軍」,號召」反清複明」.紅巾軍喺7月20號,率會眾10萬有突攻打廣州,圍城歷時10個月.守城清軍最尾喺香港總督支援下擊退紅巾軍. 1855年(咸豐五年),廣東航商受外國蒸汽船吸引,買入咗美國造嘅「威拉特」 ,「星火」,「金髮」 3條輪船,懸掛美國旗喺省河(珠江廣州地區河段)一帶營運,史稱「詭寄」經營. 1856年10月,廣東水師接獲告發喺廣州檢查一艘名為「亞羅號」嘅商船,拉咗懷疑同海盜有牽連嘅12名水手.由於亞羅號喺過香港註冊,英國駐廣州領事巴夏禮唔理佢嘅香港執照過咗期,向兩廣總督葉名琛施壓要佢放人.葉名琛交涉後應承咗放曬啲水手,不過英方唔收貨,開始炮轟廣州城,廣州海關停止貿易.英軍迅速佔領城南沿江各炮臺,並一度攻入廣州內城,但最後撤軍.12月,十三行被焚毀.1857年12月,英法聯軍攻入廣州城,兩廣總督葉名琛被帶走.廣東巡撫柏貴同意咗由巴夏禮,哈羅威,修萊等組成委員會負責廣州治安. 1858年7月,廣東民團局進攻廣州城,俾英國炮兵擊退.1861年10月,英軍依《中英北京條約》撤出廣州. 1858年,任萬利成立,呢個係廣州最早嘅百貨批發商,1880年代後,出現兼營同專營洋貨嘅批發店,有萬安隆,馬貞記,萬和,萬生等,集中喺長壽里,同興街一帶,逐步形成百貨批發市場. 洋務運動嗰時,廣州地區開始有咗近代工業.同治十一年,暹羅(今泰國)華僑陳啟沅喺南海西樵首辦繼昌隆機器繅絲廠,係大中華近代第一間本土工業企業,革新咗廣州地區嘅繅絲業.同治十三年,兩廣總督瑞麟成立咗「廣州機器局」,製造槍炮,輪船;兩年後,買入英國人辦嘅黃埔船塢,用嚟修理艦艇.此外棉紡織,造紙,印刷,船舶修理等工業亦有發展. 1860年(咸豐十年),廣東貢院毀於太平天國之後,本地官府喺朝廷默許下,搞起科舉闈姓(違法)賭博活動,從中獲取官府收...
1912年(民國元年),國民政府成立,廢廣州府建制,成立廣東軍政府. 1917年7月初,孫中山抵達廣州準備另立國民政府.8月25日,約百名原北京國會議員喺廣州召開“國會非常會議”,成立中華民國軍政府,選舉咗孫中山做大元帥,行使中華民國行政權,展開護法運動. 1. 同年有商人出資喺河南岐興中約起咗個五和市場,樓上係茶肆樓下係街市,呢個係廣州市第一間街市,不過後因開馬路而拆咗. 後因“非常國會”倒向桂系,喺1918年以七總裁代替大元帥,逼使孫中山離開咗廣州.同年,廣州市政公所成立,係廣州近代市政創始.1918年10月19號,市政公所發出咗第一號佈告,宣佈拆除所有城牆,開闢舊城牆基做馬路. 1918年第一次世界大戰結束後,粵僑返鄉帶來唔少僑匯,時值廣州市實行市政改革,興起地產風潮,大批僑資入市,谷起東山地產開發. 公所成立後,亦著手規劃埋公共街市,1919年就喺禺山原關帝廟度(宜家嘅名盛廣場),落成投入第一間市營公共街市(係民國年間唯一嘅公營街市)禺山市場. 1920年,陳炯明指揮粵軍進攻廣州趕走滇,桂兩軍.孫中山喺11月尾返到廣州,重建軍政府,開始第二次護法運動.1921年4月,非常國會聲稱成立中華民國政府,選孫中山做大總統,喺廣州就職.呢一年,廣州出現咗首間由女性執業嘅“平權女子茶室”. 1921年2月15號《廣州市暫行條例》公佈實施,廣州市政廳成立,孫科任廣州市首任市長,廣州建市,成為大中華第一個建制市.同期,廣州市政公所改為市政廳工務局,負責規劃新辟街道,公園,市場等工程事項. 首屆市政府成員組成充分體現咗市政管理人才專門化嘅原則:市長孫科係孫文之子,係美國加州大學市政科畢業生;市政廳屬下工務,衛生,教育,公安,財政,公用六局,局長三人係美國留學生,兩人係日本留學生,一人係法國留學生,所以時人評價市府係「洋化機關」.市政府其餘職員中都有20幾人有西方大學教育背景,政府中受過中高等教育嘅佔89%.因此人言:“廣州市長局長,盡留學專門家,其他職員有專門學識者至百分之八十以上,其汲引新人才,可謂至矣”. 1922年夏,徐世昌下臺,陳炯明要求孫中山下野.6月16日,發生炮擊總統府事件.孫中山離開廣州,二次護法失敗. 1923-1927年國共合作時期,廣州係聲勢浩大嘅革命運動中心.1923年2月,孫中山返到廣州建立陸海軍大元帥大本營.1924年1月,中國國民黨喺廣州舉...
1937年,抗日戰爭爆發.其後至淪陷前,廣州嘅外貿同生產都係直接供畀北方軍需同日用消費,支援北方抗戰,因而成為日軍重點轟炸目標之一.9月起,日軍無差別轟炸廣州不斷,財產損失,平民死傷無數.1938年10月14號,日軍第18師團,及川支隊,第104師團自大亞灣登陸,廣州市進入戰備狀態,市政府撤至粵北.10月20號增城會戰中,國軍失利,日軍突破守軍防線,進攻從化,花縣.第日晚黑,第4戰區喺廣增公路兩側佈防,阻擊日軍.10月21號,日軍佔領咗廣州市區.至10月29號,廣州全線失守.12月21號,日軍組織成立日佔廣東省政府.此後半年國軍同日軍喺廣州市多有爭奪戰,至「良口戰役」後陷入相持狀態. 廣州淪陷之前人口超過120萬,淪陷後減至30萬,絕大部分走去咗香港,工廠亦隨之遷移.1942年香港淪陷後發生糧荒,又有逾46萬人返省城.廣州淪陷期間,各類抗日活動不絕.日軍進城初期大肆燒殺奸掠,後實施高壓統治,致使經濟文化蕭條..1943年廣東大旱,餓殍遍地,將死者拋入海珠橋底橋洞呻吟等死,畀稱為「升仙洞」. 日軍佔領期間,日軍嘅秘密8604部隊(731部隊支隊)曾喺中山大學醫學院(原中山醫科大學)對囚犯進行細菌試驗. 1945年8月15號,日軍投降,三日后,國民革命軍陸軍總司令何應欽根據蔣介石指示發佈命令,張發奎做返廣州地區受降主官.8月16日,原先支援印緬英軍嘅新一軍同張發奎第二方面軍所屬部隊到達廣州,廣州光復. 中山紀念堂喺9月16號上晝,舉行咗廣州地區日軍簽字投降儀式.中方代表係有張發奎,博文及廣州市市長陳策,作戰處處長李漢沖等人,日方投降代表有日軍第23軍司令官田中久一,參謀長富田直亮,海南島日軍指揮官等人庫.同日,廣州市區的日軍全部集中在珠江南岸(今珠海區),9月23號,由第二方面軍開始接收日軍嘅各式武器裝備.包括有嶺南鋸木廠,廣東製藥廠,制革廠等淪陷時期畀日軍強佔嘅工廠,亦陸續交接返畀中方.
- 家庭背景
- 社運生涯
- 退休生活
- 家庭
- 出面網頁
陳立僑祖籍福建古田,阿爺陳玉潤喺1900年為咗逃避旱災飢荒,就跟衞理會牧師黃乃裳離開中國大陸,移居北婆羅洲.後來佢兩個仔陳天隨,陳天根都嚟到北婆羅洲定居,陳天根後尾娶吳玉愛生兒育女.陳文僑嘅兄弟姐妹就係陳家喺婆羅洲土生土長嘅第一代.陳立僑出世日子不詳,只知道喺猴年年尾,即1920年.後來佢喺新加坡讀中學時,就自定第一次世界大戰歐戰休戰日,11月11號做佢自己嘅生日,佢喺自傳中話係因為當日街上多慶祝活動 .
醫療衛生
廿世紀六十年代佢初到香港,受到當時大量內地移民來港嘅貧困情況所感動,立志走入貧窮人群,開設平民化診所同為窮人四出奔走.佢重創立咗而家已經非常普及嘅社區保健,又首先提倡實行美沙酮戒毒治療服務,並且推廣針炙治療同鼓吹中西醫結合.
民主公義
佢喺1971年3月3號曾經參選過市政局選舉,以「通過調查研究和行動尋求真理」做競選主題,但係輸咗,做唔成議員.嗰屆當選者有葉錫恩(Elliott, Elsie),黃夢花,楊勵賢(革新會),公民協會嘅冼祖昭同張有興.落選者包括馬超常,黃博度(革新會),公民協會嘅李啟勳同鄒偉雄 . 同時,佢亦曾經領導草創期嘅基督教工業委員會(基工會),靈實醫院,循道衛理楊震社會服務處.喺六十年代,佢係基工會主任馮偉文嘅家庭醫生,受馮所託,係六七暴動後擔任基工會主席填補領導真空,同馮偉文,劉千石等,喺爭取勞工權益之餘,亦發起反對增加電話費等反加價運動,並且喺七十年代末聲援油蔴地艇戶同金禧學潮 .陳做基工會主席期間,以信任職員,支持職員自由發揮嘅模式領導,令基工會茁壯成長成為而家香港一個重要嘅勞工團體.1979年,當時做緊記者嘅劉慧卿訪問過佢. 八十年代初,中英就香港前途問題訂立《中英聯合聲明》.1984年,佢同杜學魁,馮檢基,馮可立,李植悅組成民間代表訪問團,向英國國會遊說,要求俾香港人就中英聯合聲明進行全民公決,與當時保守黨後排議員,前首相希思會面 .1986年,香港民主民生協進會成立,佢被推舉做首...
環保運動
佢曾經喺1973年做過香港第一個環保團體長春社嘅主席(及後更成為會長).佢當年因串連九龍塘一群外藉居民同長春社一齊反對啟德夜航,識到長春社領導人之一嘅 John H. Pain;之後佢被邀請做主席,領導反對蜆殼公司喺南丫島起煉油廠同油庫,兼且推動以大學生為目標嘅環保教育工作,喺呢個方針下,培養出唔少第一代土生土長嘅環保領袖.另外,當年重做緊《虎報》記者嘅司徒蓮(Siddal, Linda)喺某次公開論壇嘅場合採訪陳立僑時,識到佢嘅好朋友列顯倫(Litton, Henry).最終同列顯倫結為夫婦,而司徒蓮後來亦創辦咗另一個環保組織—香港地球之友 . 陳立僑嘅環保主張,可見於佢係長春社刊物《協調》上寫嘅文章:
退休後嘅陳醫生簡居於美國加州三藩市.退休後,佢嘅生活仍然保持過往嘅平實同簡樸.除咗因記憶力稍退而要請管家協助家居生活之外,佢所住嘅係平常嘅住宅,着嘅係超級市場買返嚟嘅衫,食嘅係又平又簡單嘅素菜,代步嘅係最普通嘅日本小房車,最佳嘅消閒係揸車到附近墳場思念亡妻同去超級市埸逛街做運動. 佢喺2008年6月24號響美國三藩市病逝,享年87歲.
Penkyamp-粵拼-漢字對照表 gu gu 堌 gu gu 嘏 gu gu 鼓 gu gu 稒 gu gu 咕 gu gu 羖 gu gu 箛 gu gu 崮 gu gu 辜 gu gu 股 gu gu 僱 gu gu 鴣 gu gu 菇 gu gu 菰 gu gu 錮 gu gu 蠱 gu gu 估 gu gu 鈷 gu gu 家 gu gu 㠸 gu gu 瞽 gu gu 詁 gu gu 故 gu gu 蛄 gu ...
奧區荒徼,闢為坦途,人以為便. 瓊州,商埠,咸豐八年 英 天津條約訂開.有瓊海關. 瓊山 瓊山 繁,倚. 南:瓊山,縣以是名.北濱海. 海西南白石河即建江,自澄邁入,北屈而東,入定安.又北入縣東南,為南渡江,又北為北沙河,屈西北至白沙門入海.
呢版上次改係2010年1月16號 (禮拜六) 08:03 嘅事. 呢度嘅所有文字係根據Creative Commons Attribution/Share-Alike 牌照嘅條款發佈;可能 ...


text:
大沙頭遊船碼頭
大沙頭遊船碼頭 (粵拼: daai 6 saa 1 tau 4 jau 4 cyun 4 maa 5 tau 4 )係中國廣東省廣州市嘅一個遊船碼頭,喺越秀區嘅沿江東路,海印橋西邊嘅港灣廣場嗰度.呢個碼頭係廣州地區最大嘅珠江遊碼頭.亦係家下廣州地區,配套設施最完善嘅珠江遊遊客集散中心同最大嘅 ...
天字碼頭
天字碼頭 (粵拼: tin 1 zi 6 maa 5 tau 4 )係廣州一個客運碼頭,喺越秀區沿江中路同北京路交界.有過江渡輪往來於河南嘅紡織碼頭,兼有水上巴士服務提供.而今除咗用來渡江,最主要嘅用途係觀光;珠江夜遊嘅船隻大多由呢度啓航.
太古倉碼頭
太古倉碼頭 (粵拼: taai 3 gu 2 cong 1 maa 5 tau 4 );簡稱 太古倉 ( taai 3 gu 2 cong 1 );佢係廣州嘅一個遊船碼頭,喺海珠區嘅金沙路最西邊嗰度.呢個碼頭係由英國嘅太古洋行喺1904年起,喺20世紀20年代嗰時嘅廣州嚟講,佢係一個比較完善嘅倉運碼頭.而家 ...
如意坊碼頭
如意坊碼頭 (粵拼: jyu 4 ji 3 fong 1 maa 5 tau 4 ; 簡化字: 如意坊码头 )係廣州一個客運碼頭,喺荔灣區如意坊路嘅廣州港集團有限公司隔籬嗰條路仔入面.呢度有過江渡輪可以去到大坦沙嗰邊.
廣州塔碼頭
廣州塔碼頭 (粵拼: gwong 2 zau 1 taap 3 maa 5 tau 4 )係廣州一個客運碼頭,喺海珠區廣州塔附近嘅藝苑路嘅西北邊,東邊隔籬冇幾遠就係廣州塔站.呢度有過江渡輪可以去到北京路,芳村,黃沙,海心沙同南方大廈嗰邊.另外,每晚嘅珠江夜遊最遠去到呢度,之後就返 ...
新洲碼頭
新洲碼頭 (粵拼: san 1 zau 1 maa 5 tau 4 )係廣州一個客運碼頭,喺海珠區新港東路最東邊嘅新洲路口.呢度有過江渡輪可以去到黃埔軍校同深井,魚珠嗰邊.呢個碼頭畀單車,山地車同死飛,摩托車搭船過江,但唔畀大車過江.
會展中心碼頭
會展中心碼頭 ( 簡化字: 会展中心码头 ;英文: International Exhibition Center Wharf )係廣州一個客運碼頭,喺海珠區閱江中路嘅琶洲展館北邊嗰度.呢個碼頭隔籬有個有軌電車站,不過佢除咗交易會期間之外,平時都唔開畀出面啲人坐船去第度.
永興街碼頭
永興街碼頭 ( 粵拼: wing 5 hing 1 gaai 1 maa 5 tau 4 ) (注意興字有地名變音)係廣州一個客運碼頭,喺海珠區西北角嘅工業大道北永興街141號之二(近洲頭咀),碼頭有過江渡輪去到芳村.雖然佢畀單車,山地車同死飛搭船過江,但唔畀大車過江.
海心沙碼頭
海心沙碼頭 (粵拼: hoi 2 sam saa 1 maa 5 tau 4 )係廣州一個客運碼頭,喺天河區海心沙入面嘅海心沙亞運公園嘅東南邊.呢度有過江渡輪可以去到北京路,芳村,黃沙,海心沙同南方大廈,廣州塔,黃埔嘅長洲,魚珠嗰邊. 原先個碼頭喺海心沙東南角,後嚟喺2016年春 ...
深井碼頭
深井碼頭 (粵拼: sam 1 zeng 2 maa 5 tau 4 )係廣州一個客運碼頭,喺黃埔區長洲西邊,深井村嘅安新路,側近有間造船廠.有過江渡輪去黃埔軍校同新洲,魚珠.呢個碼頭畀單車,山地車同死飛搭船過江,但唔畀大車過江.
白蜆殼碼頭
白蜆殼碼頭 ( 粵拼: baak 6 hin 2 hok 3 maa 5 tau 4 ) 係廣州一個客運碼頭,喺海珠區沙渡路最西邊,光大花園嘅西南邊嗰頭,隔籬冇幾遠就係北大附中廣州實驗學校.呢度有過江渡輪可以去到芳村嘅白鶴洞嗰邊,喺客流高峰嗰陣,重專門有船去南浦島同埋南方大廈嗰頭.
省總碼頭
省總碼頭 (粵拼: saang 2 zung 2 maa 5 tau 4 ; 簡化字: 省总码头 )係廣州一個客運碼頭,喺越秀區嘅沿江西路,長堤大馬路東邊路口,靠近廣醫一院嘅對面.呢度嘅過江渡輪凈係畀往返濱江西路口,海珠橋南邊同寶崗大道,南華中路嘅珠江南邊地區乘客過河用.
石圍塘碼頭
石圍塘碼頭 (「塘」字有變調,粵拼: sek 3 wai 4 tong 2 maa 5 tau 4 )係廣州一個客運碼頭,喺荔灣區芳村嘅石圍塘火車站東邊冇幾遠嗰度.呢度有過江渡輪可以去到大坦沙同黃沙嗰邊.
紡織碼頭
紡織碼頭 ( 簡化字: 纺织码头 ;粵拼: fong 2 zik 1 maa 2 tau 4 )係廣州一個客運碼頭,喺海珠區嘅濱江中路嗰邊,喺1964年起,佔地面積差唔多有130平方米咁大.呢度有過江渡輪可以去到天字碼頭嗰邊.呢條碼頭凈係畀海珠區住嘅人嚟過河用.其中喺2012年底到2013 ...
芳村碼頭
芳村碼頭 (粵拼: fong 1 cyun 1 maa 5 tau 4 )係廣州一個客運碼頭,喺荔灣區芳村嘅白鵝潭風情酒吧街嗰邊.對面可以睇到白天鵝賓館,粵海關同南方大廈.呢度有過江渡輪可以去到大坦沙,黃沙同南方大廈,天字碼頭,大元帥府,中大北門,廣州塔,海心沙亞運公園嗰邊 ...
西堤碼頭
西堤碼頭 (粵拼: sai 1 tai 4 maa 5 tau 4 ; 簡化字: 西堤码头 );之前嗌過 西堤聯興碼頭 (「興」字讀平聲, sai 1 tai 4 lyun 4 hing 1 maa 5 tau 4 ; 西堤联兴码头 )嘅名;佢係廣州一個客運碼頭,喺荔灣區嘅南方大廈同粵海關附近.隔籬冇幾遠有個沙基慘案 ...
金沙洲碼頭
金沙洲碼頭 ( 簡化字: 金沙洲码头 ;粵拼: gam 1 saa 1 zau 1 maa 5 tau 4 )係廣州一個客運碼頭,喺白雲區金沙洲嘅彩濱中路嘅環洲二路口交界附近嘅北邊冇幾遠嗰度.呢度有過江渡輪可以去到芳村,黃沙同南方大廈嗰邊.呢個碼頭係將來珠江西航道入面,水上巴士航 ...
長洲碼頭 (廣州)
長洲碼頭 (粵拼: coeng 4 zau 1 maa 5 tau 4 )係廣州一個客運碼頭,亦係機動車同非機動車,人行等三合一用途嘅碼頭,喺黃埔區長洲下莊村最北邊.雖然有過江渡輪可以去到新洲同深井,魚珠,但佢分開咗機動車同單車,人行嘅兩種碼頭用途,而且兩邊唔互通.
魚珠碼頭
魚珠碼頭 (粵拼: jyu 4 zyu 1 maa 5 tau 4 )係廣州一個客運碼頭,亦係機動車同非機動車,人行等三合一用途嘅碼頭,喺黃埔區魚珠,近黃埔大道東嘅位.雖然有過江渡輪可以去到新洲同海心沙,黃埔軍校,但佢分開咗機動車同單車,人行嘅兩種碼頭用途,而且兩邊唔互通.
黃埔軍校舊址碼頭
黃埔軍校舊址碼頭 ( 粵拼: wong 4 bou 3 gwan 1 haau 6 gau 6 zi 2 maa 5 tau 4 ) ,簡稱 黃埔軍校碼頭 wong 4 bou 3 gwan 1 haau 6 maa 5 tau 4 ,係廣州一個客運碼頭,喺黃埔區長洲北邊嘅黃埔軍校舊址紀念館同黃埔軍校軍區之間,碼頭有過江渡輪去到新洲同魚珠 ...
黃沙碼頭
黃沙碼頭 (粵拼: wong 2 saa 1 maa 5 tau 4 )係廣州荔灣區一個客運碼頭,喺沙面島西南角.但係旅客只可以通過一條系桿拱橋經黃沙出入碼頭. 呢度有渡輪去金沙洲,芳村,南方大廈,廣州塔同南浦等地.另外,珠江夜遊啲船每晚最先喺呢度或芳村碼頭嗰邊出發. 碼頭 ...
盤福立交
盤福立交 (粵拼: pun 4 fuk 1 laap 6 gaau 1 )係廣州一座立交,連通東風西路,盤福路同海珠北路,附近有越秀區東風西路小學(東風西校區,盤福校區),廣州醫科大學同廣州市第一人民醫院,立交上面有迴旋處.
一德路
一德路 (粵拼: jat 1 dak 1 lou 6 )係中國廣東省廣州市一條一般嘅馬路,喺越秀區入面,成條馬路係東西走向.西邊從人民南路同埋和平東路嘅交界嗰邊開始,一直向東去到泰康路同埋廣州起義路嘅交界附近嘅海珠廣場嗰頭.
七星路 (廣州花都)
七星路 (粵拼: cat 1 sing 1 lou 6 )係中國廣東廣州嘅南北走向道路,喺花都花東七星村.北邊從381省道嘅紅果樹農莊門口開始,一直向南去到永星路(花都七星小學附近).
三育路
三育路 (粵拼: saam 1 juk 6 lou 6 )係中國廣東省廣州市入面嘅一般馬路,呢條馬路響越秀區入面.成條馬路東西走向,西邊從農林下路開始,一直向東去到福今路嗰頭.
上下渡路
上下渡路 (粵拼: soeng 6 haa 6 dou 6 lou 6 )係中國廣東廣州嘅南北走向道路,喺海珠區鷺江,北邊從濱江東路開始,一直向南去到新港西路.
上九路
上九路 (粵拼: soeng 6 gau 2 lou 6 )係中國廣東省廣州市荔灣區嘅一條一般嘅馬路,成條馬路係東西走向.西邊從德星路同埋楊巷路嘅交界開始,一直向東去到人民南路同埋人民中路,大德路嘅交界嗰頭.
上市路 (廣州)
上市路 (粵拼: soeng 6 si 5 lou 6 )係中國廣東廣州嘅西南-東北走向馬路,喺荔灣區芳村.西南邊從芳村大道中開始,一直向東北去到白鵝潭風情酒吧街.
下九路
下九路 (粵拼: haa 6 gau 2 lou 6 ),係廣東廣州荔灣區嘅一條馬路,成條馬路係東西走向.西邊從第十甫路,文昌南路同埋珠璣路嘅交界開始,一直向東去到楊巷路,德星路同埋上九路嘅交界嗰頭.
中田路 (廣州)
中田路 (粵拼: zung 1 tin 4 lou 6 )係中國廣東廣州嘅東西走向馬路,喺從化街口,西邊從青雲公園西南角開始,一直向東去到河濱南路.
中福路
中福路 (粵拼: zung 1 fuk 1 lou 6 )係中國廣東廣州嘅南北走向馬路,喺增城區中新鎮,南邊從風光路開始,一直向北到福中公路.
中華大道 (廣州)
中華大道 (粵拼: zung 1 waa 4 daai 6 dou 6 )係中國廣東省廣州市嘅西南-東北走向道路,喺番禺區市橋.西南邊從大巷涌路開始,一直去到東北邊嘅龍歧路.
丹水坑路
丹水坑路 (粵拼: daan 1 seoi 2 haang 1 lou 6 )係中國廣東廣州嘅南北走向馬路,喺黃埔區南崗,南邊從黃埔東路開始,一直去到北邊嘅丹水坑景區附近嘅宏崗路.
九佛育才路
九佛育才路 ( 粵拼: gau 2 fat 6 juk 6 coi 4 lou 6 ) 係中國廣東廣州嘅南北走向馬路,喺黃埔區九龍鎮.北邊從九龍大道開始,一直向南到724鄉道.
九佛育賢路
九佛育賢路 ( 粵拼: gau 2 fat 6 juk 6 jin 4 lou 6 ) 係中國廣東廣州嘅南北走向馬路,喺黃埔區九龍鎮.北邊從九佛鎮建設路開始,一直向南到069鄉道同黃山北路嘅交界.
九佛鎮建設路
九佛鎮建設路 ( 粵拼: gau 2 fat 6 zan 3 gin 3 cit 3 lou 6 ) 係中國廣東廣州嘅東西走向馬路,喺黃埔區九龍鎮九佛,兩邊連住九龍大道.
九佛鳳凰下街
九佛鳳凰下街 ( 粵拼: gau 2 fat 6 fung 6 wong 4 haa 6 gaai 1 ) 係中國廣東廣州嘅東西走向馬路,喺黃埔區九龍鎮九佛墟入面.西邊從九佛鎮建設路開始,一直去到東邊嘅九佛上街. 佢亦係出入九佛同佛塱,從化太平秋風洞嘅主要道路.
九石嶺路
九石嶺路 (粵拼: gau 2 sek 6 leng 5 lou 6 )係中國廣東廣州嘅馬路,喺白雲區新市墟,南邊從新市南街同塘邊大街,浦北大街嘅交界開始,一直向北去到齊富路.成條路似「Z」字形.
五山路
五山路 (粵拼: ng 5 saan 1 lou 6 )係中國廣東省廣州市嘅西南-東北走向馬路,喺天河區入面,西南邊從天河路同中山大道西嘅交界開始,一直向東北去到粵漢路,韓江路同岳洲路嘅交界.
京溪路
京溪路 (粵拼: ging 1 kai 1 lou 6 )係中國廣東廣州嘅西北-東南走向馬路,喺白雲區同和.西北邊從廣州大道北開始,一直向東南去到沙太北,中路同埋元崗橫路嘅交界.
人民路 (廣州番禺鍾村)
人民路 (粵拼: jan 4 man 4 lou 6 )係中國廣東省廣州市嘅馬路,喺番禺區鐘村,成條馬路好似個Z字.南邊從鐘屏岔道開始,一直去到北邊嘅市廣路.
仁濟路 (廣州)
仁濟路 (粵拼: jan 4 zai 3 lou 6 )係中國廣東省廣州市一條一般嘅馬路,喺越秀區入面,成條馬路係南北走向.北邊從一德路嗰邊開始,一直向南去到沿江西路嗰頭.
仲愷路
仲愷路 (粵拼: zung 6 hoi 2 lou 6 )係中國廣東廣州嘅東西走向馬路,喺海珠區.西邊從怡安路同江灣路嘅交界開始,一直向東去到怡海路.
保安前街
保安前街 (粵拼: bou 2 ngon 1 cin 4 gaai 1 )係中國廣東省廣州市入面嘅一條馬路,喺達道路嘅寺右新馬路口嗰邊開始,一直向西去到煙墩路嗰邊.
信華路
信華路 (粵拼: seon 3 waa 4 lou 6 )係中國廣東廣州地區,包括咗南北走向,西北-東南走向,及東西走向嘅三條馬路,喺黃埔區.
倉邊路
倉邊路 (粵拼: cong 1 bin 1 lou 6 )係中國廣東省廣州市入面嘅一條主幹道,喺越秀區入面,成條馬路係西南東北走向.南邊從中山四路開始,一直向北去到東風中路同埋小北路嘅交界嗰頭.
僑光路 (廣州)
僑光路 (粵拼: kiu 4 gwong 1 lou 6 )係中國廣東省廣州市入面嘅一條一般嘅馬路,喺越秀區入面,成條馬路係好似個心形噉.南邊從沿江西路同沿江中路之間開始,一直向北去到一德路同泰康路嗰頭.呢條馬路分開咗西同埋東兩條.
光塔路
光塔路 (粵拼: gwong 1 taap 3 lou 6 )係中國廣東省廣州市入面嘅其中一條一般嘅馬路,呢條馬路喺越秀區入面,成條馬路係東西走向.西邊從人民中路開始,一直向東去到米市路同埋朝天路嘅交界嗰頭.呢條路響1934年開通.
光孝路 (廣州)
光孝路 (粵拼: gwong 1 haau 6 lou 6 )係中國廣東省廣州市入面嘅其中一條一般嘅馬路,呢條馬路喺越秀區入面,成條馬路係南北走向.南邊從中山六路同埋紙行路嘅交界開始,一直向北去到淨慧路嘅光孝寺附近.
光復路 (廣州)
光復路 (粵拼: gwong 1 fuk 6 lou 6 )係中國廣東省廣州市嘅南北走向馬路,喺荔灣區入面.南邊從槳欄路嗰度開始,一直向北到西華路同第一津街嘅交界.


text:
一直唔知道有一個海下石堤,仿古天文台同彎曲山,一直四周搵香港靚景同古舊地方.今次就發現咗馬鞍山山腳同麥理浩徑第四段入面收埋咗個紅樹林,天空之城同彎曲山,另外仲意外發現到香港歷史上唯一一座進行過大規模機械開發嘅鐵礦場!全程都係 14公里!嚟到遊山玩水同探險之外,為咗大自然生態,記得自己垃圾自己帶走,唔好破壞咁靚嘅環境!
路線:海下石堤>水浪窩>木亭>彎曲山>昂平觀景台>馬鞍山郊遊徑>鞍山探索館>馬鞍山村路
內容
海下石堤
喺沙田市中心搭299X巴士直接在「企嶺下新圍」站下車.下車後,先向後行去企嶺下新圍一路落斜到海邊,見小路入去直行,左邊有小路入石堤.企喺度視野同影相一流,睇到沿海岸嘅紅樹林帶同遠眺烏洲.
之後可以沿原路上番西沙路行去「水浪窩」站 - 水浪窩牌坊.
水浪窩觀星台
水浪窩牌坊上石梯去就嚟到觀星台,旁邊係燒烤場.觀星台就好似小城堡,係仿照河南登封縣告成鎮嘅古代觀測台而建,樓高約6米,四周都被綠林包圍,亦係香港唯一嘅仿古天文建築.觀星台平台上有石椅,可供遊客登上觀星同睇風景,睇完靚景同打卡之後就起行去彎曲山出發!
首先要行返去西沙路向右行麥理浩徑4段入口.沿麥理浩徑第四段嘅指示牌行,沿石屎路上會先見到一個直昇機升降坪,之後會去到水浪窩營地.再跟着左面嘅麥理浩徑4段山徑行,直到見到木亭 - 有指示牌上黃竹洋轉上行石屎路.沿路千祈唔好錯過任何一個靚景打卡!
一路沿麥理浩徑4段行,開始帶沙石路,冇耐左邊會有路上影相區.360度無敵景觀設置咗木製腳架俾山友們打卡用.
彎曲山
打完卡落番樓梯行麥理浩徑4段,有隱蔽支路可上彎曲山,但建議新手沿山腰繼續走.直到明顯嘅彎曲山分岔路口時先上一小節山徑,已經可以睇到蜿蜒曲折嘅麥理浩徑同後面嘅大金鐘山,輕易咁影到彎曲山徑同西貢景色,真係打卡熱點!
昂平觀景台
行麥理浩徑去馬鞍山郊遊徑落山,直到十字路口向恆安邨方向行.大概20分鐘後,終於到了馬鞍山村,路段開始變為行車馬路,左邊有石梯落馬鞍山村總站.
鞍山探索館
站頭左邊入村,走過平安橋,再上樓梯就會到鞍山探索館.這道平安橋,原係連接礦工往返礦場同屋企嘅通道,因當時採礦工作危險,只要工人能夠走過這道橋就意味着能夠安全回家.
原來馬鞍山曾經有全港最大型鐵礦場,有坑道,礦洞,教堂,全盛時期曾經有高達3,000名礦工喺度做嘢,連同家屬曾有住滿1萬人嘅馬鞍山礦村.雖然現時鐵礦場已不復存在,但信義會將遺址活化成鞍山探索館,傳承礦場歷史.只餘下礦洞遺址,三級文物古跡信義會恩光堂同數座礦場舊建築.
地址:馬鞍山村上村35號
開放時間:公眾開放為逢星期六,日或特定公眾假期10am – 5pm
現時240ML礦洞口仍接駁到110ML洞口,唔少行山勇士為一探礦洞奇景而穿梭探險.不過礦洞係禁止非法擅闖,而且自70年代起已荒廢,結構未必安全,建議遊人不要進入.礦洞口仍有細小同質素差嘅鐵礦石,眼看手勿動!
參觀完探索館就已經到今次旅程嘅尾聲喇,大家可以選擇行馬鞍山村路落番錦英苑,又或者喺總站搭NR84;但要留意服務時間!


text:
做個「剛剛好」的穩定數學5** (內容篇)
根據上年(2015)非官方紀錄,要數學考倒5**要around 93%嘅分數.即是卷一可扣11分,MC要滿分;又或者MC錯9條,卷一滿分.內容方面基本上要全部都識,cher 呢啲鬼唔知咩.咁我就講啲可能你唔知嘅嘢.
再講多次,遊戲規則係會影響人嘅行為(係,我Alevel 係有讀Econ嘅).而家遊戲規則係考評局出卷,唔係你老師亦都唔係你本數學書個出版社,所以如果你大膽少少,可以掟走你本教科書同埋challenge 一下你老師教你嘅嘢係關唔關DSE事.事實上好多教科書係做得唔好架,例如好多level one 嘅問題係根本唔會出現喺DSE;考評指引話叫佢「提及」果個topic,佢就全部咩都擺晒落本書度,根本唔會考或者唔係咁考;仲有啲topics係根本只會出喺MC唔會出喺長題目,但佢次次就淨係寫啲長到呀媽都唔認得嘅steps 出來.而老師教學內容方面就因人而異啦,但以我所知,為數不少都淨係對住書去教,所以都未必好.喺呢度提埋你,就算有啲補習老師出埋啲所謂好勁嘅題目,都可以唔理住,因為好多時係為難而難,係宣傳手法,DSE都唔係咁出.
咁樣呢個又唔跟,果個又唔跟,跟咩去溫習好? 有兩樣,第一,你驚果樣嘢係out-c (out of syllabus),你可以去睇考評指引check番究竟果條數考唔考得.第二,就係不斷重複又重複咁做pastpaper.事實上每一年pastpaper,卷一 A(1) 係有90%相似,A(2) 係有70%相似,B就好多時唔同,大概40%相似啦.MC 相似度更高.所以溫書內容次序方面應先做好By topics 嘅pastpaper,等你A(1),A(2)啲分好穩先,同時間搵出邊啲topics係會喺DSE考,喺邊份卷考,邊啲唔會考.
至於section B,就真係麻煩啲,一般老師或者補習老師都未有能力去到而家個出卷水準.首先,你要知道section B 唔係特登考你超難技巧,唔會要你無中生有,好多時可以由上文下理得知一啲解題資訊.第二,年年出題,尤其是最後一題,都係唔同,但係可以話係有跡可尋,可能係一啲以前additional maths, pure maths, applied maths 或者 maths & stats 改篇而成嘅題目,當然maths & stats 佔嘅會比較多,呢個係334制度下Core 數學編寫課程指引有提及嘅.其實好多老師出卷會違反以上兩個原則,出下啲你唔會諗倒嘅奧數級題目;一係就自己本身未讀過pure maths, applied maths, maths & stats 什至additional maths,所以只係跟會考果套,又或者抄番以前啲section B 題目,只可以話係做完都無用.咁又係啦,咁跟咩讀好呀?第一,想慳時間嘅去搵個識晒以上咁多科嘅補習老師而且有晒果幾科pastpaper 嘅 (例如我XDD).第二,自己去書局睇下有無啲咩mock 卷有啲你未見過嘅題目.記住,重點係train 你點樣喺臨場諗倒條題目,條題目係要有相關提示字眼先值得做.
總結: 1. 點都要做pastpaper 先,其他嘢包括書練習,workbook,ex唔好理住. 2. section B 都事關重大,可以揀個好嘅補習老師專出section B 教你睇題目字眼同埋train 你諗嘢方法.自己train 自己可以去書局搵下啲mock睇下有無新型少少,但有guide 住你做嘅題型(其實都好少).
講完點溫書,下次講技巧


text:
雖然現今好多女性都係獨立自主,但「一個女人自己去旅行?」
始終都仲係一個好多人會問,會質疑同擔心嘅一件事. 而好多女生都唔太敢自己一個出走, 其中一個原因當然係擔心自身安全, 但另一個好大嘅因素係要自己一個.一來好多人(唔係淨係女生) 都唔識享受獨處,二來係怕其他人嘅目光.「一個人食飯咁慘… 」「一個人去打卡好sad呀冇人陪你咩?」 呢啲都係令一眾平時堅強獨立嘅女生唔敢自己去旅行嘅原因.
雖然大家唔多唔少都會擔心人哋嘅睇法,但係突破自己心理關口,
女仔一個人出走嘅小貼士:
- 有條理嘅收納好緊要!
自己去旅行嘅時候唔記得帶嘢都冇得問朋友借, 有好多自己用開嘅又未必可以輕易買到,所以一定要帶齊嘢.用packing kit同收納包將要帶嘅嘢分門別類, 咁樣檢查有冇漏嘢嘅時候都會客易啲!
- 用travel wallet將所有旅行文件,收據,當地現金放埋一齊.
咁樣就算有咩意外,我都冇咁傷… 同埋travel wallet通常都唔會好浮誇, 買嘢同食飯拎出嚟都冇咁易成位被打劫嘅目標呀嘛!
- 一定一定要用個輕身同好推嘅喼!
自己一個去旅行冇人幫你手搬搬抬抬嘅時候, 就算只係一克嘅重量都好大分別㗎!你都唔想個trip最大嘅得著 係對酸痛嘅手臂㗎嘛.有埋靜音轆嘅話, 沿途唔會咁嘈吸引路人嘅注意就仲好!
- 一個容量大又耐用嘅喼係獨遊嘅好朋友,
因為你永遠唔知會遇到咩突發事,所以最好帶多小小野傍身, 加上你仲要預定啲位畀突發嘅手信同戰利品呢. 當然如果個喼係入型入格嘅就最好啦!


text:
以上呢堆野實在係唔記得邊日買,應該好一陣日子架喇,不過我病到無心機post 日記,所以搞到依家連日子都唔記得,哈!!
Halloween 果個貼好明顯係無可能貼落手指甲,但見好靚所以買左囉!!
呢個應該係同Cathy 一齊買架,因為係同佢行SASA佢勁推的,不過真係好香好潤,最重要係平囉!!記得果日本來想買細size好似50 ml 18蚊,點知見到個大size 40蚊買一送一囉,就係咁我咪同babe佢一人一支囉,真係抵到呢!用哂應該會再買,因為好鍾意個味同埋last 到都幾長時間囉!咁0既值錢,平過哂我d crabtree,jurlique果d囉,粗用抵呀!!!當然我最雃愛0既crabtree係會繼續外攜用啦,哈!
呢個眼0既concealer 好明顯係被包裝吸引左我啦,我呢個低b 妹一見d 可愛包裝就being crazy,不過反正我一向少concealer 就買支啦!!
MAC 0既eyeline gel 一直聽聞好好用,於是就買左囉!不過估唔到佢d products 都幾平,本來想連筆都買埋,不過babe Cathy話我已經好多,唔駛買喇喎,so 就忍左手啦!!呢個產品又真係好用,亦平過Bobbi Brown,可以用完再買!(樣樣都用完再買,但真係會用得哂咩???!小姐你究竟知唔知你買左幾多架?!)
SEPHORA 係第一次接觸0既牌子,間shop都幾多brand,我竟然奇蹟地只係敗左一樣野,真係奇蹟黎架!!講返個blush,隻色實物係淺色好多,比我平時用0既benefit,ettusais都要淺,掃上去係淡粉紅,我覺得幾適合返工用,有d臉色之餘唔會誇張,仲幾long lasting呢!!
呢個扣針好似同前面各樣好唔關事,但呢個抵囉,10蚊,本來係諗住做姊妹果日用,點知最後唔記得點解無用到,不過我信總有機會用0既!(到時搵到先講啦!!)


text:
人氣急升!《復仇者聯盟3》緋紅女巫Elizabeth Olsen貼地又唔做作
《復仇者聯盟3》上映數日,已經成為多個票房第一,仲創下多個新紀錄,大家就知道《復仇者聯盟3》有幾火紅了吧!而今集嘅其中一個緊張位,應該就係要緋紅女巫同幻視嘅感情線,真係睇到人眼濕濕.緋紅女巫嘅亮眼演出,亦都令佢人氣急升,唔少粉絲仲表示,佢嘅人氣直逼黑寡婦.
緋紅女巫重情重義,而飾演「緋紅女巫」嘅女演員Elizabeth Olsen,現實中亦都係一個好得人喜歡嘅女生,Elizabeth Olsen今年29歲,之前出演《復仇者聯盟2:奧創紀元》同《美國隊長2:酷寒戰士》時,已吸納唔少粉絲,看過關於佢嘅呢幾件事後,你會更加喜歡緋紅女巫,好想快啲有得睇《復仇者聯盟4》啊!
1. 夠真又無偶像包袱
Elizabeth Olsen喺大大小小嘅活動上,都會以最燦爛嘅笑容面對觀眾,有時仲會笑到無晒儀態,但係佢一啲都唔介意,淨係希望將最真嘅一面俾大家睇到,又會不時同粉絲有互動,咁貼地嘅大明星真係好少有.
2. 堅持自己嘅夢想
Elizabeth Olsen有兩位高人氣嘅演員姊姊,而佢又比兩位姊姊遲入行,2011年先有接拍首套獨立電影,好多人都會將佢同兩位家姐做比較,覺得佢能力不及兩位姊姊,但佢並無放棄夢想,反而默默耕耘,一步一步去尋找屬於自己嘅角色,到後來接到《復仇者聯盟2:奧創紀元》令全球嘅觀眾都認識到佢.
3. 敢言唔做作
Elizabeth Olsen雖然係《復仇者聯盟》嘅重要演員之一,但面對佢覺得唔岩嘅事,都係會勇敢地發聲,呢個直接唔做作嘅個性,令佢深得粉絲喜歡!《復仇者聯盟3》上映前,Marvel就發布新嘅預告,劇照,海報等等,而喺其中一張相入面,緋紅女巫明顯被photoshop得過多了,就連Elizabeth Olsen都忍唔住喺IG發文問:「這看起來像我嗎?」.另外佢亦曾經反映過,覺得佢套緋紅女巫造型太過性感,露得比人哋多,表示唔想被focus喺身材上.
4. 男女都喜歡她
170cm高嘅緋紅女巫個性親切,又幽默,所以好多朋友都喜歡佢,而avengers入面嘅男演員,都為佢為之瘋狂,佢加入後就曾經同美國隊長,洛基同埋鷹眼傳過緋聞,Elizabeth Olsen正能量十足,難怪會吸引到咁多男生.


text:
29 JANUARY 2014(WED)
去玩自拍真係可以話係一個新興嘅活動,因為睇介紹都見開左好多間.繼上次去左SNAP自拍體驗館開心玩左一轉之後,今日我地又去左PIXTURE玩一轉啦~
十二月初先玩過,雖然我係勁鐘意影相又覺得好好玩,不過都冇PLAN咁快再去玩自拍.但小豬媽話新年將至,好想同小小豬一齊著住新年衫影一輯賀年相.就係因為依個原因,所以就BOOK左上去PIXTURE影一轉!
雖然都玩過一次自拍,兩間公司嘅形式都係差唔多,不過依個REMOTE相對就難按少少,要有少少技巧,所以我地就先影幾張WARM-UP吓個人同埋練習吓用個REMOTE先~
好啦...各人都開始入狀態,所以就搵賀年衫影相啦!不得不提,我同小小豬套親子賀年衫,係小豬媽見我地一齊去影靚相,為我地準備嘅驚喜禮物嚟,仲要上到影樓先拎出嚟,真係只可以歌出嚟:世上只有媽媽好~
超鐘意依兩張,小小豬好少同我影相係咁開心,笑得咁燦爛,真係要多謝小豬媽同LULU妹幫我引依個百厭豬呀~
影完賀年衫之後,我就同小小豬變身小青蛙.哈哈...係呀,依套就係小小豬聖誕表演嘅服飾,我見上次都唔係影左好多相,加上又想係影樓影吓,所以就帶埋去影啦!
小小豬變私伙小青蛙,我同LULU妹就換左場內提供嘅比卡超同恐龍玩吓啦~
之後就小青蛙SOLO啦~
因為我地用左比較多時間影賀年衫,所以小青蛙都只係影左唔係好多呀!
去影樓影過都好幾次相,不過今日係小小豬最有狀態嘅一次,影左好多張我地都好鐘意嘅相,所以都要俾個GOOD佢呀!
今日都真係好好玩,短短兩個鐘我地就影左五百幾張相.唯一就係因為大肥豬請唔到假,所以冇得同我地一齊影,影唔到三口子嘅相,有少少可惜呀!
不過唔緊要,依家嘅自拍影樓又抵,仲要質素都好好,再加上我依個影相狂,所以一定會再有機會嚟玩過呀!


text:
香 港 大 部 分 打 工 仔 都 會 享 有 僱 主 為 佢 地 購 買 嘅 醫 療 保 險 , 咁 打 工 仔 們 又 有 冇 必 要 自 己 買 一 份 醫 療 保 險 呢 ?
首 先 , 我 地 要 睇 清 楚 老 闆 幫 我 地 買 嘅 醫 療 保 險 ( 或 稱 為 團 體 醫 療 保 險 ) 夠 唔 夠 照 先 . 好 多 中 小 企 資 源 唔 係 好 多 , 僱 員 醫 療 保 險 屬 於 員 工 福 利 , 並 非 強 制 要 購 買 嘅 野 , 呢 一 方 面 嘅 budget 就 視 乎 老 闆 有 幾 重 視 , 就 算 買 左 醫 療 保 險 , 有 啲 都 會 集 中 買 門 診 保 障 , 住 院 保 障 方 面 就 會 係 咁 意 買 少 少 , 所 以 有 咩 事 要 住 私 家 醫 院 治 療 , 呢 啲 團 體 醫 療 保 險 就 唔 夠 照 架 喇 . 如 果 你 有 病 時 唔 想 在 公 立 醫 院 排 期 同 人 逼 , 咁 就 梗 係 要 自 己 買 多 份 啦 .
如 果 你 響 一 啲 大 公 司 做 , 尤 其 係 鬼 佬 開 嘅 公 司 , 呢 啲 公 司 嘅 醫 療 福 利 一 般 都 會 做 到 好 足 , 入 私 家 醫 院 絕 大 多 數 都 會 好 夠 照 , 咁 應 該 唔 使 自 己 買 喇 掛 ? 係 呀 , 短 期 黎 講 , 真 係 冇 咩 必 要 自 己 買 架 , 呢 啲 醫 療 保 險 又 冇 得 買 兩 份 就 賠 兩 份 錢 嘅 , 自 己 買 果 份 , 最 多 都 係 用 黎 賠 第 一 份 保 險 claim 完 後 唔 夠 賠 嘅 錢 架 咋 . 咁 既 然 前 題 係 公 司 份 醫 療 保 險 夠 照 咯 , 自 己 買 多 一 份 都 冇 咩 幫 倒 手 . 除 非 你 好 愛 你 嘅 僱 主 , 唔 想 佢 負 擔 昂 貴 嘅 醫 療 保 險 囉 . 因 為 大 部 分 嘅 團 體 醫 療 保 險 嘅 保 費 好 浮 動 , 下 一 年 嘅 續 保 保 費 係 會 睇 埋 過 去 嘅 索 償 紀 錄 再 釐 定 . 如 果 你 claim 左 一 筆 錢 , 你 老 闆 下 年 就 可 能 要 交 多 啲 保 費 架 啦 . 相 反 , 自 己 買 嘅 「 個 人 醫 療 保 險 計 劃 」 唔 可 以 因 爲 你 claim 得 勁 而 針 對 性 地 加 收 額 外 保 費 , 你 可 以 為 左 老 闆 荷 包 著 想 而 claim 自 己 份 保 險 . 當 然 如 果 個 個 都 咁 做 嘅 話 , 個 人 醫 療 保 險 嘅 保 費 都 會 一 齊 加 上 去 囉 .
都 係 唔 好 講 呢 啲 . 頭 先 話 響 公 司 份 保 險 夠 照 嘅 情 況 下 , 短 期 黎 講 就 冇 咩 必 要 自 己 買 , 咁 長 期 呢 ? 呵 呵 呵 , 我 有 個 客 , 以 前 買 落 左 份 醫 療 保 險 , 後 來 到 左 間 大 型 鬼 佬 公 司 做 野 , 有 份 超 級 正 嘅 醫 療 保 險 , 唔 單 止 包 左 私 家 病 房 無 上 限 , 仲 每 年 俾 你 做 體 檢 . 但 係 佢 都 唔 敢 取 消 自 己 份 醫 療 保 險 . 點 解 ? 因 為 驚 第 二 時 退 休 買 唔 翻 , 或 者 買 倒 都 會 多 左 幾 種 病 唔 包 , 所 以 , 明 明 自 己 買 嘅 呢 一 份 保 險 , 短 期 內 一 定 用 唔 著 , 都 要 年 年 係 咁 俾 錢 養 住 佢 , Lock 住 個 保 證 續 保 條 款 , 目 的 就 係 等 自 己 退 休 時 一 定 會 有 一 份 保 險 照 住 .
團 體 醫 療 保 險 嘅 問 題 就 係 保 唔 倒 你 一 世 , 到 你 年 老 退 休 先 至 自 己 買 份 保 險 就 可 能 會 因 為 身 體 有 毛 病 而 買 唔 倒 . 雖 然 而 家 有 一 小 部 分 團 體 醫 療 保 險 可 以 俾 你 響 退 休 時 唔 使 驗 身 核 保 就 轉 成 個 人 嘅 醫 療 保 險 , 但 係 你 唔 會 知 你 下 一 份 工 嘅 醫 療 保 險 有 冇 呢 個 feature, 就 算 你 肯 定 下 半 世 都 唔 會 轉 工 , 你 都 唔 可 以 肯 定 老 闆 唔 會 轉 保 險 plan. 政 府 而 家 想 話 搞 個 自 願 個 人 醫 保 計 劃 , 我 睇 過 份 諮 詢 文 件 , 發 現 佢 完 全 冇 意 思 去 掂 呢 一 瓣 , 所 以 , 有 能 力 嘅 你 不 如 睇 下 點 樣 可 以 幫 自 己 計 劃 得 好 啲 啦 .
咁 我 地 又 使 唔 使 真 係 要 自 己 供 多 份 醫 療 保 險 呢 ? 以 前 就 真 係 要 嘅 , 不 過 而 家 出 左 啲 新 嘅 Plan, 可 以 平 好 多 咁 確 保 你 退 休 時 買 倒 保 險 , 無 論 你 到 時 健 康 變 成 點 , 你 都 可 以 以 後 生 時 嘅 健 康 狀 態 受 保 . 好 似 股 票 啲 Call Option 咁 , 無 論 股 價 升 成 點 都 好 , 你 都 可 以 以 Striking Price 黎 買 . 係 咩 plan 咁 筍 呢 ? 我 呢 篇 有 介 紹 過 墊 底 係 你 好 朋 友 .
一 個 人 要 入 醫 院 嘅 時 候 , 就 梗 係 病 到 五 顏 六 色 , 六 神 無 主 , 所 以 我 特 登 喺 度 整 份 claim 醫 療 保 險 嘅 check list 俾 大 家 , 方 便 大 家 辦 理 醫 療 保 險 索 償 .
入 院 前
記 得 睇 下 自 己 份 保 單 , 屬 於 大 房 病 床 , 半 私 家 病 房 , 定 係 私 家 病 房 嘅 級 數 . 如 果 攞 住 份 半 私 家 房 嘅 保 單 , 入 住 私 家 病 房 , 就 會 賠 得 好 唔 足 架 啦 , 詳 細 情 況 可 以 睇 吓 我 篇 醫 療 保 險 二 .
住 院 期 間
醫 療 保 險 索 償 表 格 第 二 部 份 , 要 由 主 診 醫 生 填 寫 , 醫 生 巡 房 嘅 時 候 , 記 得 交 畀 佢 , 出 院 嘅 時 候 醫 生 就 多 數 會 填 好 架 啦 . 咁 就 唔 使 出 院 後 要 專 登 去 診 所 搵 佢 填 , 浪 費 大 家 時 間 , 仲 可 能 會 有 額 外 收 費 忝 .
如 果 你 自 己 有 一 份 醫 療 保 險 , 公 司 又 幫 你 買 一 份 , 可 以 攞 定 兩 份 表 格 俾 醫 生 填 , 第 一 份 唔 夠 賠 , 第 二 分 都 可 以 補 上 .
出 院
出 院 時 記 得 攞 收 據 , 同 埋 Lab Report 副 本 . 如 果 你 想 claim 兩 間 保 險 公 司 嘅 話 , 記 得 叫 第 一 間 做 完 claim 之 後 , 退 翻 晒 啲 收 據 俾 你 , 等 你 可 以 同 第 二 間 claim. 通 常 在 claim form上 tick 一 個 格 仔 就 得 架 啦 .
Claim 呢 啲 醫 療 保 險 係 有 時 限 嘅 , 一 個 月 至 三 個 月 內 要 提 交 索 償 表 格 , 視 乎 唔 同 保 險 公 司 . 千 祈 唔 好 Hea, Hea 下 hea 下 , 啲 時 間 就 好 快 過 架 啦 . 即 使 你 文 件 唔 齊 , 都 可 以 交 左 份 claim form 先 , 等 保 險 公 司 開 咗 File, 之 後 再 補 齊 文 件 就 得 架 啦 .
話 說 有 日 我 睇 Berkshire Hathaway 2014 年 50 週 年 嘅 年 報 , 睇 下 Warren Buffet 畢 菲 特 有 冇 咩 投 資 大 法 可 以 學 下 啦 . 呀 ! 年 報 第 19頁 叫 我 去 睇 下 John C. Bogle 寫 嘅 The little book of Common Sense Investing. 我 二 話 不 說 , 立 即 去 Amazon 買 本 Kindle 版 黎 睇 啦 . 嘩 , 果 然 有 啲 料 到 , 學 倒 啲 野 . The little book 系 列 嘅 書 係 由 John Wiley & Sons 出 嘅 , 都 算 係 信 得 過 嘅 出 版 社 , 我 大 大 話 話 都 睇 左 10 本 The little book. 呢 個 系 列 嘅 書 勝 在 簡 單 易 明 又 言 之 有 物 , 大 家 花 一 兩 個 週 末 就 可 以 衝 完 一 本 , 痛 快 利 落 .
咁 呢 本 書 有 咩 料 到 呢 ?
先 介 紹 一 下 作 者 . Bogle 在 Wellington Management Company 的 委 托 下 , 創 辦 咗 The Vanguard Group, 自 1976年 起 , 提 供 全 球 第 一 個 指 數 基 金 , 利 用 超 低 嘅 管 理 費 , 追 隨 大 市 嘅 回 報 . 基 金 在 創 辦 時 , 原 本 想 籌 1億 5千 萬 開 波 , 點 知 只 有 1 千 1 百 萬 嘅 認 講 額 , 原 本 Wellington 啲 老 細 諗 住 摺 埋 佢 算 數 , 響 Bogle 嘅 堅 持 下 都 總 算 繼 續 落 去 . 時 至 今 日 , 間 公 司 竟 然 成 為 全 球 最 大 嘅 互 惠 基 金 管 理 公 司 及 世 界 第 二 大 嘅 交 易 所 買 賣 基 金 .
作 者 就 係 寫 咗 呢 本 書 , 利 用 一 啲 “Common Sense” 解 釋 點 解 我 地 要 利 用 低 管 理 費 嘅 指 數 基 金 投 資 . 吓 ! 咁 埋 即 係 俾 錢 買 佢 本 書 , 然 後 等 佢 sell 我 買 佢 啲 產 品 ? 我 賣 咗 咁 多 年 保 險 , 幾 時 有 話 要 收 客 人 錢 然 後 先 至 推 介 吓 有 咩 保 險 好 買 ? 梗 係 要 好 付 出 咁 , 提 供 免 費 嘅 consultation 先 啦 . 不 過 , 既 然 呀 畢 菲 特 介 紹 到 咯 , 點 都 要 睇 吓 嘅 .
好 , 咁 而 家 就 由 cynical mode 轉 去 study mode 啦 .
要 解 釋 點 解 要 買 指 數 基 金 , 即 係 解 釋 緊 點 解 唔 買 其 他 嘅 基 金 啦 . 呢 個 行 為 , 郁 緊 好 多 利 益 集 團 , 有 好 多 人 唔 想 你 成 功 , 要 有 好 強 大 意 志 力 先 至 會 有 成 績 . Bogle 羅 列 咗 七 十 年 代 就 有 嘅 幾 百 隻 基 金 , 睇 下 邊 幾 隻 到 而 家 可 以 跑 贏 大 市 , 結 果 就 係 只 得 寥 寥 無 幾 . 一 般 投 資 者 , 要 喺 幾 百 隻 基 金 裏 面 揀 到 呢 幾 隻 基 金 , 真 係 唔 容 易 . 而 果 幾 隻 跑 贏 大 市 嘅 基 金 , 就 算 俾 你 揀 到 , 你 都 未 必 有 著 數 , 詳 細 分 析 你 就 自 己 慢 慢 睇 本 書 啦 我 唔 係 度 多 講 .
美 國 嘅 基 金 絕 大 部 分 都 跑 輸 大 市 , ( 唔 單 只 美 國 啦 , 相 信 其 他 市 場 嘅 情 況 都 會 一 樣 , 唔 信 你 睇 下 啲 Fund Factsheet, 隻 Fund 都 成 日 跑 輸 個 benchmark) 點 解 ? Bogle 就 用 咗 啲 Common Sense 解 釋 呢 個 現 象 . 如 果 佢 啲 解 釋 係 合 理 嘅 , 而 呢 啲 因 素 一 直 都 係 存 在 嘅 , 咁 係 未 來 既 日 子 , 我 哋 就 可 以 疊 埋 心 水 , 買 標 普 500指 數 基 金 .
點 解 唔 買 其 他 市 場 嘅 指 數 基 金 ? 因 為 我 睇 親 有 說 服 力 嘅 投 資 書 都 係 講 美 股 嘅 , 而 美 國 嘅 大 市 回 報 一 啲 都 唔 失 禮 . 係 我 睇 A Random Walk Down Wall Street: The Time-Tested Strategy for Successful Investing (Eleventh Edition)嘅 時 係 就 學 到 , 自 1945年 以 來 , 只 要 肯 長 期 投 資 標 普 500指 數 基 金 , 有 啲 年 份 賺 , 有 時 蝕 , 但 是 , 長 時 間 嘅 平 均 回 報 會 接 近 每 年 10%, 即 是 說 , 每 七 年 半 就 可 以 翻 一 翻 . 唔 使 成 日 實 個 市 , 出 出 入 入 , 就 可 以 有 呢 知 成 績 , 都 唔 錯 架 啦 .
之 但 係 , 以 前 發 生 左 嘅 事 , 將 來 未 必 會 發 生 架 . Bogle 就 響 本 書 度 , 解 釋 左 點 解 美 股 個 歷 史 回 報 會 如 此 . 同 樣 , 如 果 呢 啲 因 素 將 來 都 係 存 在 , 我 地 亦 都 可 以 有 呢 個 預 期 呀 !
香 港 嘅 打 工 仔 絕 大 部 分 都 要 被 迫 供 MPF, 無 啦 啦 要 自 己 揀 基 金 , 簡 直 係 強 人 所 難 . 睇 完 呢 本 書 , 都 會 有 翻 啲 揸 拿 . 睇 完 呢 本 書 後 , 我 地 知 道 投 資 指 數 基 金 嘅 成 績 一 啲 都 唔 會 差 , 打 工 仔 們 一 齊 揀 低 收 費 嘅 指 數 基 金 , 令 到 高 收 費 基 金 冇 生 意 做 , 被 迫 推 出 低 收 費 嘅 指 數 基 金 , 原 本 賣 緊 嘅 要 再 減 多 啲 , 觸 發 MPF 管 理 費 嘅 Price War, 咁 打 工 仔 們 就 唔 使 俾 人 斬 到 一 頸 血 啦 .
我 記 得 十 年 八 年 前 , 香 港 啲 電 油 公 司 , 成 日 一 齊 加 價 , 一 齊 減 價 , 毫 無 競 爭 可 言 , 於 是 呢 , 石 油 價 格 一 升 , 快 快 趣 加 電 油 價 , 但 係 石 油 價 跌 呢 , 減 價 就 慢 慢 黎 . 後 來 , 有 個 人 提 議 一 齊 唔 去 某 一 間 公 司 入 油 , 迫 其 中 一 間 減 價 , 咁 就 可 以 破 壞 佢 地 個 cartel.
大 家 不 仿 諗 下 !
上 回 講 到 ……未 睇 上 一 篇 嘅 自 己 睇 , 廢 話 少 說 , 即 刻 開 估 : 如 果 想 佢 個 仔 因 為 泌 尿 系 統 或 者 心 臟 有 事 而 入 醫 院 都 有 得 賠 , 方 法 係 再 買 多 一 份 醫 療 保 險 , 博 佢 今 次 因 為 尿 液 唔 再 逆 流 而 唔 會 exclude 泌 尿 系 統 嘅 醫 療 費 用 . 即 使 牽 涉 心 臟 嘅 醫 療 費 用 好 可 能 會 被 exclude, 但 係 , 第 一 張 單 冇 呢 個 exclusion 呀 麻 . 所 以 , 如 果 真 係 遇 到 呢 個 情 況 , keep 住 兩 張 單 , 就 兩 樣 都 有 cover喇 . 到 佢 個 心 臟 又 證 實 冇 事 埋 再 要 求 取 消 呢 個 exclusion 囉 , 到 時 就 可 以 停 咗 是 但 一 張 單 .
咁 樣 買 兩 張 單 就 好 係 俾 人 加 咗 一 倍 loading, 值 唔 值 得 就 見 仁 見 智 . 不 過 比 加 loading 好 少 少 嘅 係 , 如 果 唔 係 因 為 呢 兩 個 原 因 而 產 生 嘅 醫 療 費 用 , 就 兩 張 單 都 有 cover, 一 定 賠 到 好 足 . 如 果 當 初 佢 唔 接 受 counter offer, 分 分 鐘 會 有 兩 個 exclusion.
講 咗 咁 耐 都 係 叫 人 接 受 保 險 公 司 counter offer ( 即 係 加 保 費 , 或 者 在 保 單 中 加 入 特 別 不 保 條 款 ) , 係 唔 係 任 佢 開 先 ? 唔 通 人 地 開 咩 條 件 都 接 受 ?
咁 就 梗 係 唔 係 啦 . 如 果 份 保 單 嘅 特 別 不 保 條 款 會 搞 到 自 己 買 咗 保 險 都 等 於 冇 買 嘅 , 咁 就 唔 買 , 留 翻 啲 保 費 到 時 用 好 過 . 例 如 , 如 果 一 啲 有 高 血 壓 或 者 糖 尿 病 嘅 人 嘅 醫 療 保 單 入 面 , 有 可 能 會 有 以 下 嘅 特 別 不 保 條 款 : 高 血 壓 或 其 有 關 嘅 治 療 不 賠 , 或 者 糖 尿 病 或 其 有 關 嘅 治 療 不 賠 , 咁 就 煩 嘞 . 如 果 有 日 我 覺 得 頭 暈 暈 , 我 唔 知 同 高 血 壓 有 冇 關 係 , 我 可 能 怕 冇 得 賠 , 於 是 走 去 公 立 醫 院 醫 . 最 後 , 可 能 同 高 血 壓 無 關 , ( 可 能 耳 水 不 平 衡 呢 ? ) 咁 就 唔 抵 喇 . 果 啲 保 單 生 效 前 已 經 存 在 嘅 病 唔 包 就 固 然 合 理 , 但 係 其 他 病 亦 可 能 會 有 相 同 嘅 病 癥 , 搞 到 自 己 唔 敢 去 私 家 醫 院 , 明 明 有 得 賠 嘅 病 都 變 咗 冇 得 賠 , 呢 啲 埋 叫 做 有 買 等 於 冇 買 .
嗱 ! 呢 個 就 係 我 心 目 中 嘅 一 條 線 . 萬 一 見 倒 呢 類 涵 蓋 極 廣 嘅 Special Exclusion 我 自 己 都 唔 會 接 受 個 Counter Offer.
講 開 又 講 , 有 糖 尿 病 , 高 血 壓 或 者 乙 型 肝 炎 帶 菌 嘅 朋 友 又 唔 使 咁 灰 喎 . 我 遇 過 一 啲 Case 保 險 公 司 肯 加 loading 保 埋 你 嘅 高 血 壓 , 糖 尿 病 或 者 乙 型 肝 炎 . 不 過 , 呢 啲 case 嘅 受 保 人 都 好 有 discipline, 定 期 食 藥 , 定 期 驗 血 或 者 量 血 壓 , 仲 好 詳 細 咁 記 低 啲 數 據 . 核 保 員 見 病 情 咁 穩 定 , 又 見 你 咁 注 意 身 體 健 康 , 風 險 有 得 計 , 先 至 有 呢 啲 Offer.
講 完 !
後 記 :
好 多 人 被 告 知 自 己 是 乙 型 肝 炎 帶 菌 者 後 , 淨 係 知 道 啲 病 毒 會 跟 你 一 世 , 唔 知 咩 情 況 下 病 毒 會 活 躍 起 黎 攻 擊 肝 細 胞 , 在 一 個 漫 長 嘅 過 程 中 , 令 肝 臟 纖 維 化 , 跟 住 就 有 患 肝 癌 啱 嘅 危 險 . 除 左 平 時 自 己 注 意 健 康 , 小 心 唔 好 傳 染 俾 人 就 唔 知 可 以 做 啲 咩 . 其 實 , 原 來 香 港 係 世 界 研 究 乙 型 肝 炎 嘅 權 威 . 可 能 係 因 為 多 病 例 之 餘 , 社 會 比 較 富 裕 , 有 資 源 去 研 究 . 我 知 道 萬 一 帶 菌 者 進 入 再 活 躍 期 , 有 藥 可 以 將 啲 活 躍 嘅 病 毒 㩒 住 , 阻 止 病 毒 對 肝 臟 嘅 破 壞 . 雖 然 唔 可 以 斷 尾 , 要 一 直 服 藥 , 但 係 , 肯 乖 乖 地 定 期 檢 查 , 一 發 現 再 活 躍 即 定 期 服 藥 , 咁 就 唔 使 怕 個 肝 有 事 啦 .
醫 學 呢 家 野 我 都 係 略 知 一 二 , 詳 細 最 好 問 吓 自 己 個 醫 生 . 或 者 , 家 計 會 都 有 個 乙 型 肝 炎 評 估 診 所 , 聽 講 個 醫 生 Dr. Nancy Leung 好 勁 架 .
在 「 投 保 技 巧 」 一 文 中 , 我 分 享 咗 喺 自 己 健 康 唔 係 咁 理 想 嘅 情 況 下 , 點 樣 可 以 盡 可 能 搵 倒 一 間 保 險 公 司 以 最 好 嘅 條 款 保 障 自 己 . 但 是 , 有 時 候 由 於 身 體 已 經 患 有 某 一 啲 病 , 最 好 嘅 核 保 結 果 都 會 被 要 求 徵 收 額 外 保 費 (加 loading), 或 者 加 入 一 啲 額 外 嘅 不 保 條 款 (special exclusion) . 面 對 保 險 公 司 呢 啲 咁 嘅 Counter Offer, 條 氣 梗 係 有 啲 唔 順 , 我 哋 應 唔 應 該 接 受 呢 ? 還 是 等 自 己 身 體 好 啲 再 投 保 ?
計 我 話 梗 係 拿 拿 林 接 受 份 單 先 啦 , 仲 要 越 快 越 好 添 呀 ! 因 為 份 Counter Offer Letter 要 你 聲 明 由 投 保 日 起 到 簽 呢 份 文 件 時 身 體 冇 咩 新 嘅 未 申 報 嘅 病 . 萬 一 咁 啱 得 咁 橋 , 啱 啱 自 己 又 睇 完 醫 生 , 發 現 又 多 咗 一 種 病 , 咁 就 連 呢 個 Offer 都 冇 埋 呀 .
其 實 , 一 般 成 年 人 嘅 身 體 , 只 會 逐 漸 慢 慢 衰 老 , 期 望 將 來 身 體 好 翻 啲 至 買 , 唔 實 際 之 餘 仲 有 啲 不 智 . 因 為 當 我 哋 接 受 咗 個 Offer, 保 單 生 效 之 後 , 無 論 受 保 人 身 體 健 康 變 到 幾 差 , 保 險 公 司 都 唔 可 以 因 此 而 增 加 額 外 不 保 條 款 或 者 加 收 保 費 . 相 反 , 如 果 你 身 體 真 係 好 翻 , 你 就 可 以 要 求 保 險 公 司 將 果 啲 special exclusion 呀 , loading 呀 減 咗 佢 . 所 以 , 都 係 拿 拿 聲 簽 咗 個 counter offer letter 佢 , 俾 錢 起 保 .
好 耐 以 前 , 有 個 客 見 倒 個 loading 加 得 勁 , 於 是 就 真 係 唔 買 住 , 取 消 份 單 啦 , 跟 住 過 咗 一 年 又 想 買 啦 , 保 險 公 司 當 然 好 歡 迎 , 但 是 , 呢 次 嘅 驗 身 費 用 就 要 客 人 自 己 出 嘞 . 雖 然 , 自 己 出 都 唔 係 咩 問 題 , 問 題 係 , 出 咗 驗 身 嘅 費 用 後 , 如 果 報 告 唔 理 想 , 有 可 能 唔 受 保 過 喎 , 咁 到 時 就 真 係 好 無 謂 .
又 有 個 客 , 個 仔 一 出 世 , 幫 佢 買 醫 療 保 險 , 但 是 因 為 有 些 少 尿 液 逆 流 , 要 兩 三 歲 先 至 會 完 全 好 翻 , 於 是 , 份 保 險 唔 包 泌 尿 系 統 . 佢 先 accept 咗 份 單 啦 , 然 後 兩 年 後 個 仔 嘅 尿 液 逆 流 嘅 問 題 康 復 後 , 再 申 請 包 埋 泌 尿 系 統 啦 (取 消 個 special exclusion). 點 知 當 佢 個 仔 尿 液 逆 流 好 翻 後 , 又 發 現 個 心 臟 有 些 少 問 題 . 如 果 佢 要 求 間 保 險 公 司 取 消 個 泌 尿 系 統 嘅 exclusion (即 係 要 求 包 翻 泌 尿 系 統 ) , 就 要 重 新 啟 動 核 保 程 序 . 咁 結 果 可 能 就 係 包 翻 泌 尿 系 統 , 但 係 唔 包 心 臟 囉 , 有 咩 計 呢 ?
且 看 下 回 分 解 !
最 近 見 倒 有 人 問 醫 療 保 險 邊 間 好 , 呢 個 問 題 都 唔 易 答 . 真 係 要 睇 實 際 情 況 先 至 會 有 結 論 . 不 如 我 俾 個 check list 大 家 , 如 果 符 合 呢 個 check list 入 面 嘅 要 求 , 都 唔 會 差 得 去 邊 .
咩 叫 醫 療 保 險 , 要 搞 清 楚 先 , 唔 係 就 雞 同 鴨 講 . 醫 療 保 險 係 指 果 啲 賠 償 受 保 人 住 院 接 受 治 療 嘅 使 費 , 實 報 實 銷 , 每 個 項 目 有 一 定 嘅 上 限 , 唔 超 過 就 賠 足 , 超 過 咗 就 自 己 俾 , 通 常 分 三 級 : 私 家 病 房 , 半 私 家 病 房 , 大 房 病 床 .
經 常 被 混 淆 嘅 有 住 院 現 金 , 手 術 現 金 , 都 係 輔 助 性 質 , 揸 住 呢 啲 保 單 入 院 , 使 費 頂 唔 得 幾 多 .
以 下 呢 幾 個 係 一 定 要 有 嘅 :
* 保 證 續 保 :
保 單 生 效 之 後 , 無 論 受 保 人 身 體 變 得 幾 差 , 只 要 依 時 繳 費 , 保 險 公 司 都 要 接 受 續 保 , 也 不 得 因 此 而 增 加 額 外 保 費 或 額 外 嘅 不 保 條 款 . 我 有 患 癌 嘅 客 人 因 為 有 呢 個 保 證 續 保 , 就 唔 使 驚 冇 咗 份 保 險 .
有 啲 保 險 公 司 會 有 專 門 嘅 兒 童 保 單 , 大 家 投 保 時 要 確 認 , 到 兒 童 成 年 時 , 一 定 要 享 有 免 核 保 , 過 渡 到 成 人 保 單 嘅 權 利 .
* 保 障 年 期 要 夠 長 :
大 家 都 知 道 , 年 紀 越 大 越 需 要 醫 療 保 障 , 如 果 啲 保 單 淨 係 可 以 保 到 60, 70 歲 , 咁 到 時 再 去 搵 其 他 保 單 就 困 難 嘞 . 所 以 , 一 張 保 單 可 以 續 保 終 生 就 最 好 .
* 賠 償 上 限 要 同 醫 療 開 支 對 稱 , 要 與 時 並 進 :
醫 療 保 單 上 對 每 個 收 費 項 目 都 會 設 定 一 個 上 限 , 而 呢 啲 上 限 係 跟 據 當 時 嘅 醫 院 及 醫 生 嘅 收 費 而 定 嘅 . 當 然 往 後 嘅 日 子 , 醫 院 及 醫 生 嘅 收 費 會 因 為 通 漲 而 逐 步 上 升 , 如 果 保 單 上 嘅 賠 償 上 限 冇 跟 住 上 調 , 長 年 累 積 下 兩 者 距 離 越 走 越 遠 , 到 時 候 即 使 用 曬 賠 償 上 限 , 分 分 鐘 唔 夠 醫 療 開 支 嘅 一 半 . 所 以 , 如 果 收 到 信 見 到 啲 賠 償 上 限 要 上 調 , 所 以 要 加 些 少 保 費 , 呢 個 係 因 為 醫 療 費 用 上 升 啫 , 保 險 公 司 加 翻 個 保 額 俾 你 , 係 負 責 任 嘅 表 現 .
想 知 道 啲 賠 償 上 限 夠 唔 夠 ? 去 醫 院 網 站 睇 下 囉 .
* 有 冇 設 終 身 嘅 賠 償 上 限 :
一 般 來 講 , claim 爆 咗 個 賠 償 上 限 後 , 每 年 會 reset 一 次 (歸 零 ), 又 或 者 有 啲 會 逐 次 手 術 reset, 有 啲 會 逐 個 病 reset. claim 爆 後 總 會 有 得 再 claim.
但 係 , 有 啲 保 單 會 對 一 個 人 終 生 可 以 索 償 嘅 銀 碼 作 出 限 制 . 好 多 時 都 會 響 受 保 人 年 紀 大 嘅 時 候 開 始 累 積 計 算 . 大 家 留 意 吓 , 睇 吓 個 銀 碼 合 唔 合 理 , 自 己 接 唔 接 受 囉 .
以 上 呢 幾 個 係 我 認 為 比 較 重 要 嘅 準 則 , 大 家 如 果 喺 呢 幾 方 面 做 足 功 課 , 應 該 可 以 揀 到 唔 錯 嘅 保 單 架 嘞 . 以 下 呢 幾 項 係 我 覺 得 有 就 固 然 好 , 但 係 冇 都 唔 緊 要 嘅 .
* 出 院 免 找 數 :
有 得 俾 你 住 院 後 拍 拍 囉 柚 走 人 , 入 醫 前 梗 係 要 預 先 做 啲 野 啦 , 埋 又 係 要 pre-approve. 有 時 病 起 上 黎 趕 住 要 醫 , 唔 通 又 等 呢 啲 行 政 程 序 咩 , 梗 系 嗱 嗱 淋 醫 咗 先 啦 . 而 且 出 院 咁 大 筆 數 , 碌 卡 找 數 , 分 分 鐘 換 嘅 飛 行 里 數 夠 換 張 機 票 添 呀 , 使 乜 咁 驚 俾 錢 啫 . 如 果 你 驚 找 數 後 先 至 發 現 份 保 單 唔 賠 , 或 者 唔 夠 賠 , 入 院 前 問 清 楚 就 得 啦 . 其 實 到 病 左 要 入 院 先 至 問 , 會 唔 會 都 係 一 樣 咁 遲 呢 ? 不 如 趁 身 體 健 康 時 搵 個 專 業 嘅 顧 問 搞 好 啲 保 險 啦 .
* 全 數 賠 償 :
所 謂 嘅 全 數 賠 償 , 亦 都 會 有 最 大 嘅 賠 償 限 額 , 亦 都 會 對 病 房 級 數 作 出 限 制 , 有 啲 仲 要 經 保 險 公 司 嘅 網 絡 醫 生 轉 介 , 亦 都 要 入 住 指 定 嘅 醫 院 先 至 會 享 有 呢 個 權 利 . 呢 個 權 利 係 咩 ? 就 係 唔 使 逐 個 項 目 計 限 額 . 但 係 , 爆 咗 個 大 限 額 , 一 樣 要 自 己 俾 . 如 果 你 有 睇 醫 療 保 險 ( 二 ) , 你 就 會 知 基 本 保 障 加 個 保 上 保 就 可 以 頂 倒 整 個 住 院 開 支 嘅 九 成 , 又 唔 會 有 以 上 嘅 限 制 , 邊 樣 好 啲 就 要 你 自 己 揀 .


text:
古巨基同太太Lorraine喺2014年結婚,尋日係佢哋結婚6週年紀念,但係撞正新型冠狀病毒肺炎疫情再次爆發,佢哋選擇留喺屋企,同仔仔Kuson一家三口簡單慶祝.
古巨基仲留言話:「疫情下嘅結婚6週年,第1次3個人嘅紀念日,第164日冇出過家門.本來計劃24號出關,但估唔到突然間迎來咗新一波疫情,數字甚至比第一波更令人擔心.」
古巨基坦言:「因為屋企中多咗仔仔,仔仔嘅健康比我哋任何嘢都重要,我哋真係唔敢冒任何風險,決定繼續自我隔離屋企,觀望疫情情況.」
講到古巨基,大家應該對佢好熟悉,古巨基無論唱歌定演戲都相當好犀利,早年憑借《情深深雨蒙蒙》成功打入大陸市場,隨后一直喺香港,大陸發展演藝事業,知名度相當高.
入行多年,關於古巨基嘅緋聞基本係零緋聞,唯一關於佢感情八卦就係同佢現任太太Lorraine長達多年嘅愛情長跑.
講到古巨基嘅太太Lorraine,其實佢一直都比較神秘,據悉Lorraine中文名叫陳韻晴,從古巨基出道以嚟就一直以助理嘅身份陪喺古巨基身邊.
正所謂近水樓臺先得月,兩個人成日一齊共事,加埋性格互補,久而久之互相產生情愫,后來也慢慢發展成為咗戀人關係.
早年古巨基一直冇結婚嘅打算,但係有一次Lorraine因為騎單車發生意外,所以喺嗰一刻開始,古巨基先發現佢可能會失去對方,同時讓佢明咗佢對Lorraine愛得有幾深,於是古巨基下定決心將Lorraine娶返屋企!
最后希望古巨基嘅寶貝仔仔健康成長,都祝福佢哋一家三口平安幸福!
Like MisshkNews Facebook!不出门也能知天下事~


text:
擁躉
擁躉(英文係 Fanatics,簡稱「Fans」或者「Fan」,香港人多數講成 fen1 si2,大陸人同臺灣人就多數講「粉絲」)係好迷好擁護啲偶像,球隊,或者事嘅人,即好「狂熱」嘅支持者.
成因同價值[編輯]
俾人擁載嘅人,會稱佢哋為偶像;偶像通常會係一啲歷史人物,舉世名人,組織/國家領導人,知名藝人……等等.亦有人會因應佢自己體會到嘅行為價值,而封個別嘅人做佢嘅偶像.可以咁講,能夠成為偶像嘅人,佢本身一定係有啲值得人欣賞,尊敬同欽佩嘅地方.
除咗人會被擁載之外,其他嘢都可以有擁躉,好似足球籃球隊,支持者不斷咁喺場邊打氣,激起隊波嘅鬥志,去贏波,又可以幫手睇鬼;所以有人會話,擁躉就好似第十二個球員.
同義[編輯]
擁躉嘅出現係因為佢哋對一啲人物或事情產生着迷,傾慕嘅精神情緒,所以亦有用嗰樣被擁載嘅人或嘢之後加個「迷」字嚟形容呢班擁躉,好似:球迷,車迷,歌迷,影迷…等.
發燒友亦有類似意思.
形態及影響[編輯]
擁躉可以有好多唔同嘅層次,有所謂「普通擁躉」,亦有俗稱「狂迷」嘅瘋狂擁躉,呢啲稱呼似乎可以代表擁載行為嘅唔同程度.
不過有個別嘅激進擁躉會用非理性嘅態度去表現自己,有啲係希望得到偶像嘅注意,可能只係想偶像望自己一眼,握一握手,將精神情緒推到瘋狂嘅極限,做出完全喪失理智嘅行為;有啲就為咗支時自己偶像而同其他唔同路嘅擁躉鬧交,甚至打起上嚟,最後變成大禍收場.
1983年,當時香港南華足球隊因為喺香港甲組足球聯賽嘅排名好低,最後要面對喺第二年降班到乙組比賽嘅命運,但呢件事就令到一眾擁護南華嘅球迷十分鼓燥,最後演變成香港史上嘅一次大暴動.而喺歐美一啲足球狂熱嘅國家,因為球迷爭執變成大騷亂,大暴動,最後釀成傷亡嘅事亦間唔中都會發生[未記出處或冇根據].
至於時下青少年喺追捧偶像嘅態度上亦似乎變得比以前盲目,有啲只得三分鐘熱度經常轉換偶像,只會人云亦云;而有啲更加用咗好多本來應該工作或者學習嘅時間嚟追星(呢班人被稱為追星族),除咗浪費大量時間同金錢之外,亦可能影響本身同影響埋偶像嘅日常生活,甚至影響自己嘅前途[未記出處或冇根據].


text:
話說英國早排有個性愛講談節目,當中有個案例嘅女事主,因為出現長達三粒鐘嘅高潮而痛苦非常.澳門利澳水療嘅索女小樣睇到呢單新聞時不禁慨嘆,有啲嘢想要時總得唔到,唔想要時卻多多都有.聽小樣咁講,唔通佢好恨有咁長時間嘅高潮?
一場激烈床戰竟然令女伴出現長達三粒鐘嘅高潮,男友起初好滿足,後嚟見到女友高潮到極痛苦嘅反應,呢刻佢都驚起嚟,拿拿臨送女友去醫院.小樣聞言後竟然自言自語:「高潮咗三粒鐘,究竟係痛苦定興奮呢?」睇番事件中嘅女主角,相信佢開始時應該好興奮,後嚟先至變得痛苦,話時話,小樣係咪想試吓呢?小樣就話:「三粒鐘就真係誇張咗啲,因為太長嘅時間真係幾辛苦,只係我覺得若然有半粒鐘嘅高潮,足以令我相當滿足.不過話說回來,半粒鐘都應該唔係好過分,因為有調查講過,有啲女士佢哋嘅高潮真係可以維持咁長嘅時間.」
聽小樣講咗咁耐,佢好似對高潮時間相當有興趣.小樣點頭話:「係女人都想高潮時間可以長啲啦!事關呢啲係女人先天生理構造嚟,只係睇過唔少關於性學嘅書,卻指唔少女士至今仍然未得到過真正嘅性高潮.如果從呢點嚟睇嘅話,有性高潮梗係比冇嘅幸福,如果有長啲高潮嘅話咁就更加好.」小樣又話長久嘅性高潮對淫娃嚟講更重要,皆因佢哋唔使激戰連場,先至可以充分地得到性愛上嘅滿足.小樣表示:「我就識得個姊妹,佢千方百計希望高潮時間得到延長,目的就係話咁樣玩可以既慳水又慳力兼好滿足喎!」
身高:5呎4吋
三圍:35,24,35
撰文:魂
攝影:德


text:
Jasper越大越貪玩 ,嗯哼驚現大長腿 ? 《爸爸去哪兒》好兄弟相聚難離難捨
一齊參加親子真人騷《爸爸去哪兒》嘅陳小春,應采兒兒子Jasper,以及杜江,霍思燕兒子嗯哼係好好朋友,雖然內地有限B令,禁止再拍親子真人騷,不過fans已經好關心佢哋嘅成長!最近暑假嚟到,嗯哼媽咪就帶佢去香港探Jasper,見兩個萌寶都大個仔唔少,不過仲一齊玩得超開心,網民即時Like爆留言「Jasper同嗯哼真的太可愛了!」「小朋友之間的友誼好珍貴,媽媽們也好懂得幫他們維護.」
一齊參加「爸爸去哪兒」第五季嘅嗯哼同Jasper因為節目結緣,兩個小朋友同兩個家庭都成為好朋友.以前喺節目中,兩個小朋友都係有家教,脾氣好嘅天使寶寶,所以一樣咁受網民歡迎.雖然宜家佢哋都唔會再上節目,但私底下仲成日一齊玩!睇到佢哋相聚嘅短片,網民都感歎小朋友嘅友誼真係特別純潔同美好呀!
嗯哼 Jasper暑假團聚
嗯哼同Jasper一齊拍「爸爸去哪兒」嘅時候已經係好好朋友,雖然宜家兩個小朋友冇得再喺節目中相聚,不過佢哋私底下就成日一齊玩!好似最近霍思燕就帶咗嗯哼去香港見Jasper,一齊去迪士尼玩.兩個小朋友玩得超開心!
喺應采兒開心Share嘅短片中,Jasper嗯哼一相見即時攬頭攬驚超老友!跌咗落地下先肯放手啊.
應采兒又話,每次兩個小朋友一見面,佢哋都要不停問狂問媽咪「我哋邊個年紀比較大啊?」搞到應采兒都唔識點答佢!
超幸福嘅杜江霍思燕一家
幸福嘅家庭都鐘意喺埋一齊玩,杜江同霍思燕呢對係圈中出咗名嘅恩愛夫妻,結婚之前,相比起老公杜江,霍思燕顯然比較有名氣,拍過唔少人氣嘅劇集,為咗生B,霍思燕暫停手頭工作,專心相夫教子.爭氣嘅杜江之後透過電影「紅海行動」走紅,攞獎攞到手軟,佢每次上領獎台都不忘感謝老婆.
杜江話,老婆霍思燕作為女演員,表演生涯本來就比男演員短,要喺事業上如日中天嘅時候急流勇退,轉身做人母,需要好大勇氣,所以佢特別感謝老婆為家庭嘅付出,佢先可以專心搏殺事業.
霍思燕一直非常用心教育囝囝,喺節目上佢嘅育兒方法都令唔少網民大讚.霍思燕同杜江都係非常有耐心嘅人,而且佢哋認為,夫妻關係好,兒子先可以喺充滿愛嘅環境下長大,佢哋兩公婆咁恩愛,嗯哼嘅性格都特別好.
不過其實教育囝囝,不單只係靠媽咪,杜江曾經講過,佢都會好投入到育兒工作中,有時候嗯哼扭計,霍思燕都搞唔掂,佢無論幾忙幾遠,都會飛返屋企解決問題.
嗯哼之前仲話要喺八歲嘅時候娶媽媽,搞到杜江都唔知好嬲定好笑.
爸爸不停接job拍戲揾真銀養家,媽咪就帶住囝囝四圍玩享受假期.今次嗯哼嚟香港,好多人都話佢大個咗好多,越嚟越似爸爸杜江.
愛玩的Jasper一家
Jasper越嚟越大個,因為爸爸陳小春唔想個仔太早進去娛樂圈,想佢專心讀書,所以兩公婆都開始好少share Jasper嘅相同近況,保護Jasper隱私.不過早排香港流感高峰,見學校停課應采兒就有帶Jasper出去玩,仲分享佢哋玩滑梯嘅短片,唔使上堂仲可以去玩,Jasper梗係超級開心啦,真係成家人都咁愛玩.
之前鄭希怡個囡梁浸浸生日,小春一家都有去慶祝,Jasper越嚟越似爸爸個樣.不過見呢一家四口睇落都好和諧,唔知幾時佢哋再追返個囡囡呢?


text:
作為母親,一定會經常頭痛:「啲玩具四圍都係,點執呀!」尤其佳節過後,小朋友們特別貪新忘舊,新嘅具拆到一屋都係,舊嘅玩具就唔收拾好.有時湊啲幼童食餐飯啫,又要出動一大堆玩具;食飽之後,細路就瞓覺,大人就要執玩具……Boxful提提你: 玩具收納 係要從小教育子女自己去做!
2歲起就可學習
其實作為媽媽,執玩具真係唔使搞到咁攰,秘訣係:要教導子女同你一齊執玩具,作為孩子成長的其中一課.
你或者會質疑:「細路仔仲咁細個,唔搞亂檔已經偷笑啦,仲要教佢哋執玩具?冇可能吧!」千祈唔好睇小佢哋,其實小朋友喺2歲左右就有能力記憶物品嘅位置,甚至可以幫你找尋物品!佢哋對周遭環境嘅觀察,亦往往比成年人更仔細,只要你從孩子嘅角度出發,佢哋可以學會嘅事情絕對超乎你想像.
將收納變成遊戲
教導孩子收納嘅大原則係:令收納變得像玩遊戲一樣咁有趣.孩子們的直覺反應係:「只想做有趣嘅事情」,所以要將執拾玩具呢件事包裝一下,製造一個情境讓孩子有發揮想像力嘅空間.
例如:你可以告訴孩子,公仔喺外面玩咗一日好攰了,佢要將架車仔駛番入停車場,然後返屋企休息.又或者:餐廳要收鋪了,要將店內嘅用具收拾好,咁第二日先可以再營業……如此這般,將佢哋在玩遊戲時所扮演的角色都延伸到收納之中,令收納變成遊戲的一部分,孩子就會自動自覺咁幫手完成任務.
讓孩子有自主權
當孩子開始大個了,玩具和雜物愈來愈多,而家居空間有限,點樣收納都變不出更多空間,咁你或者應該考慮將部分玩具和物品送去迷你倉度儲存,又或者使用迷你箱服務.不過,又點樣令到孩子願意將玩具「送走」呢?
答案係:俾孩子有個人自主空間.例如,你可直接俾一個Boxful嘅收納箱佢,俾佢知道呢個箱係佢專用的,而放入去嘅東西父母都不會理會,但佢必須自己決定應該將邊啲玩具放入呢個收納箱,清楚告知呢啲物品至少會離開佢一段時間.在工作人員上門取件時,俾孩子親眼睇住自己嘅專屬收納箱封箱,並讓佢簽名確認,為自己的決定負責.
結論:
孩子擁有無窮嘅想像力,令收納呢件事「遊戲化」,佢哋反而會主動幫忙.並在適當時給子女自主空間,父母嘅信任與肯定,亦令佢哋對於自己做嘅事情有成就感,就會更樂於收納.就係咁樣,父母們就不用再為了屋企滿地玩具而煩惱了.
——
延伸閱讀:(新手媽媽必讀) BB房 收納大法
緊貼Boxful Blog同Facebook Page,獲取更多家居生活貼士!


text:
編輯親試美味Burger!推介香港最好味漢堡包
90%香港人第一個接觸嘅漢堡包一定係麥當勞,大個咗先知道原來Burger可以有咁多唔同嘅餡,唔同嘅醬,咁多combination.不過,今次就同大家還原基本步,淨係講入面塊牛肉,真心,塊牛肉唔得就算最勁嘅配料,個Burger都唔會好食.
今次就先講5間我食過嘅burger畀大家參考下,睇完先考慮去唔去食!
1. MO bar
MO Bar出名afternoon tea,但試下去食Lunch,個海南雞飯又幾好味,咁就有信心繼續去食.第二次食咗Traditional Beef Burger,聲稱係用上180克和牛漢堡扒,實物的確好厚呀!牛肉夠嫩,牛味係有嘅,但唔算好濃郁,肉汁又唔算好juicy,都好味嘅,不過不失喇!
推介度:★ ★ ★(5星為最高)
2. Shake Shack
美國過江龍,睇佢揀得ifc就知佢想走高檔少少嘅路線.不過,價錢嚟講佢真係唔貴,都只係5,60蚊一個包,喺ifc嚟講絕對係合理價錢,都可能係佢哋想做到嘅假象.Anyway,味道最緊要!食咗兩次,一次食Shack Burger,一次食Smoke Shack,兩次都冇失望!牛肉係用全天然安格斯牛肉,唔算好厚,但牛味濃,而且唔乾,有肉汁,依個價錢嚟講性價比都算高!
推介度:★ ★ ★★ (5星為最高)
3. Beef and Liberty
喺我仲係學生嘅時候,Beef and Liberty都曾經火紅過,但係近年就真係少咗聽到人講佢,衰咩?keep唔到個quality囉!之前食都仲覺得ok,但今年食過兩次,兩次都有啲失望.Beef and Liberty嘅特色係將牛肉表層煎到焦脆,口感嚟講係幾好嘅,但好容易過咗火,搞到舊肉好乾,肉汁嚟講近乎零,不過都算有牛味嘅.可能我兩次都唔好彩,咁啱個廚煮得唔好,但如果去食嘢係要賭一舖嘅,你仲會唔會去?
推介度:★ ★ ★ (5星為最高)
4. Lily and Bloom
作為一間美式餐廳,有Burger食係好正常,但作為一間唔算主打Burger嘅餐廳,佢嘅Burger係出乎意料嘅好味,超級驚喜!佢嘅Old Fashioned Bloom Burger,用上熟成和牛(Dry-Age Wagyu),配料有黑松露醬,煙肉.其實配咩唔重要,因為塊牛肉好味到爆!表層帶點焦香,但冇煮得過火,一咬入去牛肉勁鮮嫩,牛味濃郁而且肉汁滿瀉,juicy到爆,真係食完好想再食!不過,始終佢唔係專食Burger嘅餐廳,Keep唔keep到個quality真係要食多幾次先知,但都絕對推介大家去試下!
推介度:★ ★ ★ ★★(5星為最高)
5. The Butchers Club Burger
好多朋友讚到天上有地下冇,咁我都去試下喇!點知真係驚為天人,好似誇張咗,但真係好好味呀OMG!試咗佢哋嘅Texas Back,用上乾式熟成牛肉漢堡扒(Dry-Age Beef),烤到內脆內軟,牛味濃郁,鮮嫩,香口,勁好味;雖然肉汁未多到到爆出嚟,但味道搭夠.用上咖啡粉,辣椒等香料,令到整塊牛肉嘅味道好有層次,而且麵包好香脆,係加分位!唔難怪上到米芝蓮街頭小食榜,係實至名歸架!鍾意食Burger嘅人一定唔好錯過!
推介度:★ ★ ★ ★★ (5星為最高)


text:
講到睇紅葉你會諗到邊度呢? 日本? 加拿大? 定係比較近嘅,香港嘅元朗大棠呢? 原來除咗呢啲,香港有其他睇紅葉都好靚嘅地方㗎! 就例如青衣公園啦!
上個週末,我同朋友去咗青衣公園野餐, 我嗰兩個朋友都係青衣長大嘅, 知道好多青衣嘅好去處, 就推介咗喺秋天嘅時候去青衣公園睇紅葉. 當時都好驚呀㗎,原來青衣都有紅葉睇嘅咩? 但去到先知原來唔單止有,而且仲非常之靚添!
我嗰日孭住個背囊就搭車去青衣, 去到青衣公園,我比眼前嘅美景嚇到傻咗呀! 雖然青衣嘅紅葉數量冇元朗嗰邊咁多,但係配上嗰個人工湖就好似去到世外桃源咁樣. 我去到嘅時候我嗰兩個朋友都未到,於是我就係公園度自己行咗陣. 抬頭望望樹上嘅紅葉, 有紅嘅黃嘅橙嘅,顏色鮮豔到好似係花一樣. 而家正值深秋, 一陣陣嘅涼風迎面吹來.風一吹,樹上部分嘅紅葉跌咗落嚟,鋪滿整整一條路. 平靜的湖水就好似一面鏡咁樣, 倒映著啲紅葉,倒映著啲楓樹. 然而嗰啲倒影好真實, 彷彿分唔出到底邊一邊係真邊一邊係假. 漫步湖邊, 涼風伴著一片片嘅紅葉吹到我面前, 感覺好似置身於一幅相一樣咁靚, 好似只有童話故事先會出現嘅景色呈現於我眼前.
又一陣風,將紅葉吹到湖面上. 片片嘅紅葉化作一隻又一隻鮮紅色嘅小舟, 喺水波粼粼嘅湖上漂浮著. 我嘅目光隨著小舟漂流嘅方向看去, 先驚覺原來湖嘅對面係一個亭. 但係lee個亭同平時見嗰啲古色古香嘅亭唔同,佢唔係中式嘅,而係採用咗紅磚瓦頂嘅歐陸式設計, 配上片片嘅紅葉,別有一番風味.红磚映襯住紅葉,完全冇撞色嘅感覺,反而十分匹配.唔知點解,我竟有個感覺嗰d红色小舟係有意將我嘅目光引領到lee 個特別嘅亭.定還是係d風將小舟駛向嗰個方向?我唔清楚.
當我陶醉緊喺lee 一個美景嘅時候,有人拍咗我膊頭一下,將我由思緒中拉回現實.原來我兩個朋友嚟咗啦,我嘅紅葉之旅亦都告一段落.
喺香港呢個石屎森林入面,邊個估到有一個人間仙境呢? 其實可能你身邊會有好多好靚嘅地方,景色,但係喺呢個咁煩囂嘅都市,邊個會停下腳步慢慢去欣賞? 都市人生活忙碌,平時很多都係匆匆忙忙咁走過,甚至係低頭望住自己嘅手機. 即使自己身邊有一啲好靚嘅景色都係走馬看花咁忽忽走過. 其實, 抬頭望一望四周,可能會發現到一啲平時忽略咗嘅小事物. 平曰不妨停下腳步,慢慢細心欣賞周圍嘅人同事,或者會有新嘅發現.
(文章為港語學第三屆廣東話徵文比賽參賽作品)


text:
21 NOVEMBER 2013(THU)
我地今日又一齊入迪迪尼玩,感受一吓聖誕氣氛啦~
其實因為今日小小豬要去覆診,所以同學校請左一日假.好順利地覆診又唔係用左好多時間,所以小豬媽就提意入迪迪尼玩返一轉,因為佢好想同聖誕版米奇影相呀!
可能係聖誕佈置關係,所以都好多人同米奇影相,見咁多人都唔敢排,所以同唔到靚衫米奇影,唯有同城堡前嘅靚靚佈置影啦~
因為我地都算晏入去,為左想去玩多啲其他嘢,所以就冇去排公仔,所以今日都只係同左薑餅人影呀~
係大街上都有好多聖誕精靈同大家影相呀~
我地坐定定等睇巡遊~
開始啦,睇吓小小豬睇得幾投入~
話說之前幾次我地同小小豬睇巡遊時,都好想佢落場一齊跳舞.不過,依個細膽豬之之都唔肯.佐估唔到今次佢好主動,見到個表演者拎個樂器出嚟時,佢就去搵個表演者拎個樂器玩~
雖然佢拎完之後都係行返嚟我地身邊玩,不過都算行出左佢嘅第一步,所以我內心深處都係俾左個叻叻小小豬,相信玩多幾次佢就可以好享受一齊玩啦~
睇完巡遊,當然去小小豬至愛嘅小小世界啦!睇吓依個擦鞋豬拖到小豬爸同小豬媽實一實呀~
今次仲話唔同我坐,要同小豬爸同小豬媽坐添,真係俾佢激C,有佢地係度就唔要我啦!不過咁亦都係小小豬愛錫佢地表現嚟嘛~
小小世界之後就到小小豬心目中嘅重點,因為係食雪糕,依個為食仔又點會放過呀~
睇吓依張相嘅小豬爸,佢見到小小豬真係笑得特別燦爛呀..哈哈哈~
平日唔多願意分享嘅小小豬,竟然主動請小豬媽食雪糕.當然啦...係小小豬心目中係至愛小豬媽嘛(真令我有啲啲羨慕添)!小豬媽有小小豬餵,嗰一刻都不知笑得幾甜呀~
又一次證明為左食,小小豬真係乜都肯呀...哈哈哈.不過其實都係佢鍚LULU妹嘅表現嚟呀~
之後因為小豬媽有少少肚餓,所以去左附近個餐廳食少少嘢.雖然小小豬話飽飽唔食嘢,不過佢都好乖仔咁坐定定玩貼紙等呀~
其實由第一次同小豬爸入園玩過迷離莊園一次之後,每一次入園小豬爸都好想玩多一次,不過次次見都要係排好長龍,所以都冇玩到. 今次見都唔洗點排隊,所以有得玩啦,今次仲係小小豬第一次玩迷離莊園添~
其實開頭我都好怕小小豬會好驚,因為入面有某啲場景都係黑暗暗咁,又有幾個位都少少驚,所以我全程都捉到小小豬實.不過小小豬竟然推開左我,好似話我阻住佢睇咁,不過全程佢都好專心咁睇,只係某一個位佢輕輕捉左我一吓,出嚟之後仲笑笑口咁話好玩,仲話下次帶大肥豬嚟玩呀!
睇小小豬依個表現,我諗係唔係我對佢過份保護呢?佢開始大個,有自己嘅想法同感受.其實都係一件好事嚟,所以我都應該學吓放多少少手,等小小豬自己學習啦!
最後一個地點,就當然係去行吓SHOP,因為我想買份小禮物送俾朋友作.依個小小豬又自己揀埋一份添~
係離開迪迪尼時,小豬媽俾揀中接受訪問.入嚟咁多年都係第二次接受訪問呀~
今日雖然入園時間唔耐,又同唔到聖誕版公仔影相,不過一家人一齊玩之餘,又俾我見到小小豬越嚟越大個仔嘅表現,所以都係好開心嘅一日呀!


text:
今日同大家介紹吓呢張SUNQ Pass!咩係SUNQ Pass?其實係一張喺九州/北九州無限搭巴士同渡輪嘅交通Pass.使用方法好簡單,只要搭巴士時Show俾乘務員睇就得,九州市内巴士,長途巴士,部分渡輪都用得.有部分巴士就需要預約,不過只要你用過JR Pass,呢張Pass都一定難你唔到!
不如睇下用SUNQ Pass嘅4日宮崎,鹿兒島自由行行程!
第一日:香港→宮崎機場→山形屋
由香港出發,坐香港航空直飛宮崎!落機之後就可以坐宮崎市內巴士,大約20分鐘就可以去宮崎山形屋Shopping.
之後晚餐可以品嚐好出名嘅宮崎和牛!
夜晚就入住宮崎Dormy Inn溫泉酒店,Dormy Inn呢個品牌就係有保證,有溫泉浸,夜晚仲有免費拉麵!
第二日:酒店→飫肥城下(城下町)→日南太陽花園(復活節島石像)→鵜戶神宮→青島(鬼之洗板)
由酒店出發,坐大約1個半鐘JR去有「九州小京都」嘅日南市飫肥城下,喺充滿歷史文化風情嘅飫肥城下町,邊食邊行.
之後可以搭50分鐘巴士去到日南市另一景點-日南太陽花園.呢到有咩睇?呢到可以見到全球唯一受到復活島長老會允許建造嘅摩艾石像,七個摩艾石像分別可以幫助大家工作,健康,戀愛,整體,結婚,財運,學業!加上身後仲有一望無際嘅大海,唔講以為自已飛咗去復活島!
再搭巴士大約26分鐘就可以去到鵜戶神宮.呢個神宮最特別嘅係本殿就位於天然岩窟入面,另外因為要參拜,就必須沿著石階往下行先去到正殿口,所以又有「下り宮」之稱.
如果仲有時間,想行程再豐富啲,就可以搭多1個鐘巴士去青島,點解佢叫做青島?原來島上有5000棵亞熱帶植物!呢度仲係新婚夫妻度蜜月嘅熱門地方?!
第三日:宮交城→天文館道→櫻島港→鹿兒島中央車站→指宿溫泉(熱砂浴)
首先由宮崎宮交城搭JR去鹿兒島天文館道,呢度係鹿兒島最大嘅購物街,可以買手信同瘋狂Shopping!之後可以去鹿兒島港搭船去櫻島.
櫻島可以話係鹿兒島嘅象徵,櫻島係一個海上火山島,遊客可以去位於海拔373米嘅湯之平瞭望台,喺呢度可以近距離睇到活火山噴發口,仲可以360 度遠眺風景!
嚟到鹿兒島,當然要去指宿試吓全世界知名嘅熱砂浴. 瞓喺沙灘上,感受溫泉嘅熱氣透過沙層傳到全身.
由櫻島搭返船去鹿兒島港,之後由鹿兒島中央車站,搭2個鐘巴士去指宿.夜晚就可以入住指宿海上溫泉酒店,浸返個水上溫泉!
第四日:仙巖園→鹿兒島機場→香港
最後一日行程就輕鬆啲,由指宿返去鹿兒島中央車站.之後去日本傳統庭園-仙巖園.仙巖園背山面水,巧妙咁將遠方櫻島納入庭園作為假山,融合埋山石,樹木,竹林,體現到日本庭園嘅細緻.之後就開開心心,由鹿兒島返香港~
邊到可以買SUNQ Pass 同 JR Pass!?呢家只要喺專業旅運嘅分店,網站,就可以幫你預訂到啦,要輕鬆遊九州話咁易啦!


text:
居里夫人
居里夫人(又叫居禮夫人,全名瑪莉亞·沙洛美亞·斯郭多夫斯卡-居里,Maria Salomea Skłodowska-Curie,1867年11月7號—1934年7月4號)係波蘭物理學家同放射化學家,亦係頭一個攞諾貝爾獎嘅女科學家.
佢攞過兩次諾貝爾獎,一次係諾貝爾化學獎,一次係諾貝爾物理學獎.1903年同老公皮耶·居里(Pierre Curie)同埋安托雲·昂希·碧格希勒(Antoine Henri Becquerel)分享咗諾貝爾物理學獎,1911年又因放射化學方面嘅成就獲得諾貝爾化學獎.而佢之所以得到諾貝爾化學獎,係因為佢發現咗鐳呢一種元素.
佢亦係「居里學院」嘅始創人.
生平[編輯]
居里夫人1867年喺波蘭華沙出世,曾經患咗一年嘅精神病.由於係女性,佢唔可以響任何俄羅斯或者波蘭嘅大學繼續進修,所以做咗幾年嘅家庭教師.最後,佢喺家姐嘅經濟支援下移居法國巴黎,而且響法蘭西大學(以前叫做索邦書院,1896年改名做巴黎大學)學數學同物理,後來重成為咗法蘭西大學嘅第一名女性講師.
居禮夫人響Sorbonne識咗另一名講師,皮耶·居里,即係佢後來嘅老公.佢哋兩個成日一齊做放射性物質嘅研究,以瀝青鈾礦石為主,因為呢種礦石嘅總放射性比佢所含嘅鈾嘅放射性重要強.1898年,居里夫婦對呢種現象提出咗一個邏輯嘅推斷:瀝青鈾礦石中一定有某種未知嘅放射成分,佢放射性遠遠大過鈾.響12月26號,居里夫人公佈咗呢種新物質存在嘅設想.
之後嘅幾年裏面,居里夫婦不斷噉提煉瀝青鈾礦石中嘅放射成分.努力不懈之後,佢哋終於成功分出咗氯化鐳,重發現咗兩種新嘅化學元素:釙(Polonium, Po, 84)同鐳(Radium, Ra, 88).因為佢哋喺放射性上嘅發現同研究,居里夫婦同安托雲·昂希·碧格希勒一齊分享1903年嘅諾貝爾物理學獎,居里夫人亦因此成為史上頭一位攞諾貝爾獎嘅女性.八年之後嘅1911年,居里夫人又因為成功分離鐳元素而獲得諾貝爾化學獎.出乎意料嘅係,居里夫人喺獲得諾貝爾獎之後,冇為提煉純淨鐳嘅方法申請專利,而係將提煉方法公佈咗出來,呢種做法有效推動放射化學嘅發展.
居里夫人係史上頭一位攞兩項諾貝爾獎嘅人,而且係僅有嘅兩個喺唔同領域攞諾貝爾獎嘅人之一.喺第一次世界大戰時期,居里夫人提倡用放射學救護傷者,推動放射學喺醫學領域裏面嘅運用.之後,佢曾經喺1921年去美國旅遊並為放射學嘅研究籌款.居里夫人由於過度接觸放射性物質而喺1934年7月4號死喺法國上薩華.
後來,居里夫人個大女伊軒·左里俄-居里(Irène Joliot-Curie)喺1935年獲得諾貝爾化學獎;細女伊芙·居里(Eve Curie)喺居里夫人死咗之後寫咗《居里夫人傳》.喺1990年代嘅通貨膨脹期間,居里夫人嘅頭像曾經出現喺波蘭同法國嘅銀紙同郵票上.化學元素鋦(Curium, Cm, 96)就係為紀念居里夫婦而命名嘅.


text:
啲人成日話粵語比普通話好,因為佢哋貼近唐宋古音多啲,但係咁係錯嘅.
究竟粵語接近唐宋古音呢個myth係從何而起嘅呢?
首先,我哋中學成日有班不學無術嘅中文科老師成日話粵語讀唐詩押韻啲.
其實錯唔曬,粵語保留p, t, k音(入聲)係好啲嘅,所以讀呢啲詩會押韻,因為押韻只係睇最尾隻字,所以前面啲字粵語啲音變曬都冇影響.
反而,普通話由於將啲p, t, k音randomly assign,讀起呢啲詩會完全唔押韻.
但係粵語係咪讀全部唐詩都押韻呢?
其中《憫農》一詩四句都唔押韻已經可見端倪.
憫農 李紳
鋤禾日當午,汗滴禾下土.
誰知盤中餐,粒粒皆辛苦.
老師可能會教你唔係全部詩都押韻,但係一首咁廢嘅詩會唔會流傳到依家呢?事實係粵語嘅「午」同「土」音變咗好多,搞到第一句,第二句同第四句都唔押韻.
呢個就就係confirmation bias,我哋只知以粵語去衍量一首詩押韻與否,唔押韻嘅就當佢本身唔押韻,押韻嘅拎嚟用普通話讀睇下押唔押韻.唔押韻就話普通話垃圾,偏頗之至,莫過於此.
有啲字嘅音反而係普通話更接近古音.
幾十年前先生嘅生字係有sh音.普通話依家都有.
但係時至今日,粵語嘅sh音好多都變成s音,例如生(saang).
所以唔好成日話粵語貼近宋唐古音,學術界已經知道大多數唐音嘅發音,既然係咁,不如我哋學下唐代嘅漢語?
有興趣嘅人不妨自己上網搵下啲廣韻資料,睇下啲古詩「最正宗」嘅讀法係點呀~
我就冇興趣喇.
我愛粵語只因為佢係我嘅母語,就算用唔到嚟讀唐詩我都咁愛.


text:
三年前嘅八月九號,Flyerlog 正式成立.
初成立嘅時候,每日讀者數目唔多,亦都無太多嘅資源可以用,所以網站嘅速度都比較慢一啲.不過都好滿足,因為喺我一切由零開始嘅時候,都慢慢做出一啲嘅成績,開始有一定數量嘅讀者.
第二年,網站換咗伺服器,又換咗現時嘅新版面,仲增加咗唔少內容.多咗讀者又多咗資源,係進步相當快嘅一年.
不過接住落嚟嘅十二個月卻偏偏係網站經營裡面最困難嘅時候.唔單單係香港有翻天覆地的變化,就連成個世界都變得不太一樣.又有邊個會諗到國際旅遊會喺霎時間完全停頓?
畢竟呢個只係我嘅副業,所以我比好多從事旅遊業嘅人都要幸運,對生活都無太大影響.疫情啱啱開始嘅時候,都有唔少人預測受影響行業會喺下半年嚟個急速反彈,不過依家睇嚟都唔太可能.喺無咩新消息嘅情況下
(大家都睇得夠多裁員清盤破產等嘅負面消息啦),難免會少咗更新,但係 Flyerlog 都會繼續同大家一齊~就係因為隔咗一排無更新,所以特登上嚟同大家打過招呼~
我哋未知幾時可以再次翱翔天際,不過大家要相信呢一日一定會嚟,正如「黑暗盡頭就是光明」嘅道理一樣.
We Will Fly Again.Flyerlog
2020.08.09


text:
作者:認真小毒毒 | POSTED ON 17 MARCH 2021
大家好,今次會開箱嘅成人用品係由EXE推出嘅「任性神秘驚喜盒 DX」,竟然係由任性系列推出嘅隨機封入嘅自慰器啊!
記得小弟當年仲係年少輕狂嘅歲數,同成班朋友一齊去日本旅行,當時先啱啱成年無耐,對飛機杯呢啲成人用品仲係一竅不通(我好乖㗎),所以好奇心驅使之下就跟埋班fd一齊入去成人用品店,諗住大開眼界啦,不過始終都係第一次入,又有啲怕旁人同店員嘅目光,所以最後都係咩手信都無買就走咗.
及後我都有少少後悔,難得有機會打開新世界嘅大門,一嘗飛機杯嘅體驗,結果就因為自己淆底而錯失咗機會,點知臨走之前最後一日,竟然喺商店街嘅角落搵到間扭蛋機舖,入面仲有部寫住18+嘅謎之扭蛋,唔洗問啦,傻嘅都知係嗰味野啦,雖然索價要成1000yen,不過今次呢間扭蛋機舖又無店員,身邊又無其他路人,再無藉口啦,扭啦!
返到屋企,我興奮到一入房就第一時間摷粒蛋出嚟,諗住今舖仲唔到我登上大人嘅階梯?
一打開拎上手,仆你個街又臭又油,仲要啜到條J實一實(當時粒蛋內冇附潤滑液),一啲都唔爽喎大佬,我嘅1000yen啊……
自此之後,飛機杯就喺我心中留下咗陰影,直到後來慢慢認識ToysHeart,RideJapan呢啲大廠嘅產品,先知原來飛機杯真係一分錢一分貨.
點解講起呢單野?之唔係就係今次要開箱嘅正正係個隨機嘅自慰器囉!仲要係由exe嘅任性系列出品,唔同就係任性系列嘅自慰器入面隨機抽?嘩,如果抽到大膠咪賺到爆?
開箱
睇一睇個盒嘅尺寸…我諗對任性系列有少少認識嘅朋友都知道,任性系列根本冇出過咁細盒嘅自慰器,唔通係為咗今次嘅隨機盒而重新設計嘅新作?!
一手包得晒嘅大細,似乎真係全新設計嘅造型.
(或者係以前整落已經納入廢案嘅產品)
全長12cm,重量約150g.
如果對比起一般嘅小型自慰器,呢個尺寸份量嘅性價比似乎有啲差呢.
柔軟度適中,摸上手有少少偏硬嘅回彈感覺,但係拎起又唔算太挺身.
材質帶輕微氣味同出油度,雖然材質唔算話特別好,但係以呢個價錢嚟講簡直可以話係物超所值啊!
入口位係仿真嘅陰唇設計,雖然部分任性系列作都有採用仿真設計嘅入口,不過大多數都係半真人半動漫嘅感覺,而今次呢個就好似偏向仿真人多啲啦.
內部構造以橫紋為主,前段位置都好似有啲螺旋紋設計.
反出嚟隱約見到一行行橫紋,尾段位置做咗個收窄位,應該就係仿子宮口嘅感覺啦.
*內反動作只屬評測之用,請勿模仿.
*如因任何使用不當導致產品損壞,本公司恕不負責.
試用
首先講一講個插入感,真係唔好抱有太大期望,始終都係個二百蚊都唔洗嘅小型自慰器嘛,基本上就係淺薄嘅橫紋摩擦感,加上最深處部分有輕微吸吮效果啦,刺激度嚟講其實都算係足夠實用嘅.
要挑剔嘅話可能就係內長,由於內部無足夠空間設計出完整嘅子宮位,基本上連手指嘅長度都足以頂到底,更莫講話陰莖長度啦,龜頭插到盡嘅感覺真係唔可以話係一個舒適嘅包裹感,反而仲有少少異物感嘅感覺添.
不過勝在材質唔算差,加上淺薄嘅紋路刺激感恰如其分,抽插感覺都算係順滑嘅,而肉薄亦都有肉薄嘅好處,就係想要重點刺激指定部位嘅時候,可以用手幫助施壓,薄薄嘅肉壁令按壓嘅位置更加精準,如果有時候趕時間想快手完事,或者想靜靜雞帶出街玩(?),都算係個唔錯嘅選擇嘅,再加上刺激感又唔算特別強烈,新手用嚟做耐力訓練又得姐.
突然我先醒起,係喎,今次呢款自慰器係隨機封入㗎喎,會唔會只係我唔好彩,咁啱抽中個無咁正嘅款式呢?不過小弟就一向無抽獎運嘅,平時打機抽角色都差唔多要抽爆個池先抽得中,所以我就唔專登開多幾盒做驗證啦.
取而代之,我就喺Amazon.jp搵咗部分買家留低嘅評價,當中的確係有其他款式嘅,好似呢款平平無奇,最簡單直接嘅圓桶形款.
另外亦都有呢個前段係葫蘆狀嘅款式,雖然同我開箱嗰款形狀好相似,但內部構造應該有所唔同嘅,不過呢位朋友似乎同我一樣啦,都係無乜抽獎運嘅,竟然開3盒都係同一款…
(換轉係我自己開應該都會係同樣結果啦)
亦都有其他留言話自己開到嘅係個只有8cm長嘅款式添,究竟仲有幾多個唔同款呢?有興趣嘅朋友不妨試下抽返個啦!
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:任性神秘驚喜盒 DX
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.


text:
2020年7月12日星期日
JUICY:來自韓國的juice
雖然疫情關係,今年大家都冇得飛,經濟又唔好,但大家留港也可以找到不少去唔到旅行嘅安慰.
繼Isaac Toast早餐狂熱之後,市場又開咗唔少韓式吐司熱,熱愛首爾嘅朋友話我知原來而家市場又唔興食吐司啦,皆因喺韓國果汁連鎖店No 1嘅JUICY落戶香港首間分店進駐香港中環站,特別係呢個熱到爆夏天,最適合飲冰涼嘅果汁,帶起了健康嘅果汁熱.
為食又鍾意飲果汁嘅我,知道開咗門之後搭地鐵經過當然去睇呀.
當晚試咗幾款唔同嘅嘢.第一樣,最fancy嘅一定係個草莓拿鐵,少女心一定最愛呢杯,拿鐵其實係沙冰,加上了明治牛奶,口感細滑,再加上滿滿的cream,你睇個樣以為會好甜,但係入口感覺非常健康又舒服,好飲.
呢度嘅果汁選擇就非常多,基本上好多種唔同類型嘅生果都有,只要揀你最愛嘅生果就得.
當晚朋友就揀咗芒果草莓,兩種生果都含有極高嘅維他命C,啱晒而家抗疫用,最重要係入口你食到啖啖嘅果肉,呢個真係未喺出邊嘅果汁店試過咁多果肉,同食芒果布甸差唔
聽返呢度嘅店員講,果汁嘅營養及纖維係高於190度嘅時候就會俾人破壞 ,但係呢度嘅果汁以咖啡加熱器加到攝氏40度至70度,果汁保存到營養之餘,俾到怕飲凍飲嘅女士一個佳音,當日我試咗熱西柚汁,應該係最有新鮮感同未見過嘅樣,係呢間店最有價值嘅產品之一.
在IG見到將呢個品牌帶來香港係一位靚太,果然呢個都係女士愛美嘅選擇,食正熱潮,一定會大賣.
訂閱: 發佈留言 (Atom)


text:
太空戰士系列
太空戰士(日文:ファイナルファンタジー,英文:Final Fantasy,簡稱 FF),又譯最終幻想,係1987年由日本當時嘅遊戲軟件公司史克威爾(SQUARE SOFT,已經同ENIX合併為SQUARE ENIX)開發嘅角色扮演遊戲(RPG)遊戲系列.
1987年當時重係一間小型遊戲軟件公司嘅史克威爾,因為前一款遊戲發售失敗後出現危機.面對失敗,公司嘅骨幹阪口博信準備搏最後一舖.佢開始以勇者鬥惡龍(Dragon Quest)為藍本開發一種新風格嘅遊戲.阪口博信就係咁樣講佢當時嘅諗法:
我一直非常唔滿意自己所創出嚟嘅遊戲,於是我下定決心,對自己講:「好啦,呢次係我嘅最後一擊.」Final Fantasy呢個名就係咁嚟,其實佢係指呢個遊戲將會係我最後嘅一個作品.
太空戰士,多數就咁叫「FF」,之後加上羅馬數字表示屬於同一個系列.
FFI喺1987年銷量有成52萬,FFIII更成為史上首個百萬級白金大作.佢波瀾壯闊嘅情節同電影化嘅表現手法令佢同勇者鬥惡龍重有女神轉生並列成為日本三大 RPG 之一.同時亦令史克威爾一跳加入一流遊戲軟件製造商行列.
歷代遊戲[編輯]
本篇系列遊戲[編輯]
衍生遊戲[編輯]
相關電影及動畫[編輯]
電影[編輯]
動畫[編輯]
系列作品嘅關係[編輯]
太空戰士系列間嘅故事基本上係各自獨立,並冇任何直接關係.但係有啲作品就例外,例如太空戰士X同太空戰士X-2.
太空戰士除咗個名,重有以下嘅相同要素(有啲作品冇):
- 類似嘅世界觀:世界上會有幾個各自擁有唔同屬性嘅強大魔力嘅大型水晶,如果佢哋出現問題,呢個世界亦會跟住陷入苦難之中.(主要係前幾代嘅設定)
- 類似嘅意義主題:例如友情,愛情,親情,犧牲,邪惡同埋正義等.
- 相同嘅角色與要素:例如陸行鳥(チョコボ),莫古(モーグリ),飛空艇同佢嘅擁有者席德,怪物/召喚獸,青魔法,音樂節奏等.
- 封面設定:天野喜孝
- 唔同嘅小遊戲:例如卡片同太空戰士X嘅閃電球等.
遊戲嘅特殊玩法[編輯]
太空戰士系列雖然並唔係每一集都能夠有特殊玩法,不過其中最特殊嘅就應該係FF V開始嘅低等級破關玩法.
低等級爆機[編輯]
同一般舊有嘅練功至所有角色等級99唔同,FF V因為有各種職業能力嘅配搭,再加上特殊嘅係大部份首領戰唔會攞到經驗值,重有一啲魔法同技能能夠擊倒敵人之後攞唔到經驗值,所以玩家能夠盡力壓低角色等級嚟挑戰遊戲.開頭有四個角色中三個等級7,一個角色等級8嘅爆機玩法(7778).後來喺精密計算之後,再一次減少喺強制戰鬥嗰陣時攞到嘅經驗值,咁樣可以喺均等分配嘅情況下,攞到三個角色等級2,一個角色等級3嘅玩法(2223),之後重有變種嘅一個角色等級2,兩個角色等級1,一個角色等級4嘅玩法(2114).
呢種低等級破關嘅玩法,喺FF VI中亦可以做到,不過計算角色嘅等級就會喺8~12之間.喺FF VII入面因為首領戰會攞到經驗值,所以係冇極低等級嘅情況.不過喺FF VIII入面,玩家可以再一次用等級7,8嘅角色挑戰最後大佬同爆機.至於FF IX就有一個角色等級31,另外三個都係等級1嘅玩法.到咗FF X-2官方攻略ULTIMANIA OMEGA中甚至有記低低等級爆機嘅玩法.照住玩應該係三個角色兩個等級1,一個等級4破關.
唔用圓盤爆機[編輯]
喺FF X入面,因為角色已經冇咗等級嘅限制,反而係要升級之後管理好圓盤先會令角色加強,就係咁出現咗同用低等級爆機嘅唔用圓盤呢種唔同嘅玩法.不過唔用圓盤嘅玩法建基於使用會因為每遇敵30次就會加強嘅召喚獸系統,就係咁可以算係一種另類嘅練功玩法.
連出去[編輯]
- A9VG電玩部落-太空戰士討論區
- Unofficial Final Fantasy VIII Site (太空戰士VIII)
- 天幻網
- Final Fantasy Fantastical Finality 幻想樂章
- 懷舊遊戲: NES FF3
官方網站[編輯]


text:
趁着新年前嘅假期,我哋一家四口決定嚟個staycation 放鬆一下!所以我哋目標都係搵一啲適合親子嘅酒店,今次見到遠離繁囂嘅馬灣挪亞方舟度假酒店有好多唔同主題嘅特色酒店房套票,仲包埋免費晚餐,早餐同埋親子工作坊,啱晒小朋友呀!
登登登登!今次我哋揀小朋友最愛嘅「叢林動物派對房」床單被鋪全部都係動物主題嘅佈置仲,有個小帳幕同埋小兒童枱櫈,全部都有動物主題,好得意呀❤
估唔到間房都幾大,實現咗我有兩個洗手間既夢想😆仲有餐枱書枱同埋大露台,可以俾小朋友盡情奔跑放電,大人又可以做吓伸展運動呼吸吓新鮮空氣!
現場仲有好多得意嘅啤啤熊服飾可以自費購買,我哋一致決定揀咗可愛嘅水手裝!
整完啤啤熊之後我哋喺酒店戶外地方玩咗一陣,打下卡,轉眼又黎到晚餐時間啦!
補充一下資料,由於疫情受政府限聚令影響,我我哋入住期間晚市堂食為房間餐飲服務,所以check in時Front Desk 同事會提供pre order 紙去揀選套票裏面包含嘅豐富晚餐菜式及確定房間送餐時間(可選: 晚上6:00,6:30,7:00 )
時間啱啱好,一返到酒店房間,職員已經為我哋送上豐富嘅6道精選「海陸盛滙精品晚餐」(適用於在星期五,六及公眾假期及假日前夕入住的旅客)真係豐富到不得了!準備來玩嘅朋友記得留意番入住日子啦!😍
先來有暖笠笠又香濃既龍蝦湯,仲有煎鴨肝配黑醋醬,鵝肝外脆內軟好誘惑,再加上酸酸甜甜嘅黑醋夠晒開胃,配埋脆卜卜嘅多士,實在太正啦!
凍海鮮盤都好豐富
開邊龍蝦啖啖肉又多膏而且海水味重,小白蝦,青口,扇貝都好新鮮!
仲有雜錦刺身拼盤,件件都好厚切!配埋日式豉油同埋Wasabi成個感覺真係猶如置身酒店餐廳享用緊自助餐一樣咁豐富!
主菜方面我揀咗胡椒香料煎牛肉眼配雜菌及洋葱醬(5成熟),牛肉好嫩滑好似小牛排一樣,連配菜都好好味😋
老公揀咗慢煮雞胸配松露忌廉及時令蔬菜,雞胸都煮得好Juice,配埋佢哋嘅松露忌廉汁都好特別!
兒童餐都好豐富,我哋揀咗肉醬意粉同埋芝士尖通粉,小朋友都好鍾意食呀!
最後仲有豐富嘅甜品
紅桑子玫瑰蛋糕
沒理牛奶朱古力蛋糕
抹茶奶凍
焦糖千層餅
榛子朱古力忌廉泡芙
甜品都好用心製作,全部都好有水準呀!
第二朝一早就被小鳥動聽嘅歌聲同埋溫暖嘅陽光喚醒咗一向懶瞓我😝
即刻把握呢個黃金時間好好享用埋景觀優美嘅露台嚟做下晨操拉下筋!爽呀!
小朋友起床之後,我哋就一齊出發去挪亞方舟度假酒店豐盛閣享受自助既「假日任食經典早餐」
款式真係好多選擇,中式靚粥同豉油王炒麵,日式麵豉湯烏冬,西式黑松露炒蛋,茄汁豆,炸魚柳,滿足不同口味需要.
餐廳風景都好靚可以一邊欣賞青馬大橋及汀九橋既美景,一邊享用豐富嘅早餐!
食完早餐之後見到原來旁邊有個自費既Art Jamming 工作坊,好鍾意畫畫嘅兩兄弟表示好想參加❤
現場有美術老師指導佢哋點樣去創作一幅圖畫,所以決定俾佢哋試吓,開頭兩兄弟都好認真畫,但係去到尾聲嘅時候佢哋就跑咗去兒童玩樂區玩,變咗我同爸爸喺度畫😆
(突然間變咗好似我哋既拍拖活動咁)完成畫作之後仲可以即場製成燙畫 T-Shirt㗎!
真係好特別又有好有紀念價值!以後兩兄弟又多咗一件兄弟裝啦!😍
今次兩日一夜嘅挪亞方舟之旅我哋一家都玩得好開心,好滿足!唯一美中不足係挪亞方舟公園因為疫情而關閉咗而少咗一啲景點,不過好彩酒店嘅套票都好貼心,包咗好多啱小朋友嘅活動.
仲有個好消息想同大家分享,挪亞方舟公園2月18日已經重開啦!希望我哋一家可以有機會再嚟多一次盡情暢玩啦!
更多預訂酒店資訊;
家庭樂繽紛主題套房住宿套票 (2月至3月)
https://www.noahsarkhotel.com.hk/hk/rooms/room_promotion_imgs_296_d_poster.html


text:
九龍塘
九龍塘(Kowloon Tong,舊譯Kau Lung Tong)係香港新九龍一個地方,九龍市區裏面一個低密度住宅區.一般來講,界限街伸到去煙墩山南面山腰,都可以當係九龍塘.行政上面,九龍塘東西兩面,分別係歸九龍城區同埋深水埗區管.九龍塘原本係一條村名,即係界限街警察遊樂會一帶.今時今日九龍塘,位置,範圍都同原本位置好唔同.九龍塘除咗出名係中上階層聚居之外,亦都出名時鐘酒店.
九龍塘有兩間大學,中間有香港城市大學,東面九龍仔一帶,有香港浸會大學.其中城市大學好近港鐵九龍塘站,同區裏面大商場又一城拍埋.而隔籬又一村都當係九龍塘.
九龍塘近九龍仔嗰邊,除咗有浸會大學,近山一啲係廣播道,以前係香港所有電視台電台集中地,不過因為唔夠地,唔少已經或者就快搬走.
歷史[編輯]
九龍塘原本係一條大村,響界限街今日警察遊樂會一帶.北面有座窩仔山,佢東面山谷有涌有田地.條村西面無幾遠,有塘尾同田寮兩條村.1910年代,九廣鐵路(家下嘅東鐵綫)穿過條村東面,而鐵路東面個山谷另有條村,叫九龍仔,今日禧福道南面一帶.
1920年代,香港政府決定發展九龍塘同九龍仔做住宅區,成個住宅區發展跟英國模式起,裏面差唔所有街都係用英國郡名,而當時住嘅,多數係英國人.因為個計劃係九龍塘住宅區,好多人都當埋九龍仔呢部份係九龍塘,到咗今時今日,亦好多人唔識分原本九龍仔同九龍塘響邊.
敎育[編輯]
響未有普及敎育之前,喺九龍塘住嘅多數受過敎育,好多學校都起響呢度.而且愈來愈多國際學校同直資學校.九龍塘裏面亦有兩間大學,香港城市大學同香港浸會大學.
交通[編輯]
路呢,屬一號幹綫嘅一段窩打老道穿過九龍塘,北面通過獅子山隧道去到新界沙田,大埔,粉嶺,上水.而窩打老道向南,就通去旺角,何文田同油蔴地.